
„Aici pe plajă-am rătăcit hrănind sublima 
tinereţe 
Cu basmele ştiinţei şi răbdarea Timpului 
ce trece.“ 
Tennyson, Laksley Hall 


Criza s-a declanșat într-o dimineaţă în care întâr- 
ziasem la lucru. Când am intrat în holul biroului pen- 
tru Relaţii Culturale ceasul-calendar de perete arăta 
09.38 Zona 7 — joi, 30 februarie. 

Faptul în sine era destul de lipsit de importanţă. 
În ciuda diverselor glume răutăcioase cu privire la bi- 
roul pentru Relaţii Sărace, simţisem dintotdeauna că 
îndeplineam în cadrul lui una dintre muncile cele mai 
rodnice la care puteam aspira și care-mi oferea des- 
tule satisfacţii pentru a nu simţi nevoia să chiulesc, 
așa că întârzierea asta constituia o excepţie. Mai mult, 
fusesem reţinut pentru o treabă pe care nimeni nu 
putea să mi-o ia în nume de rău, nici măcar Tinescu, 
directorul biroului, într-una dintre diminețule lui cele 
mai afurisite. 

Măcar... așa credeam pe când mă îndreptam spre 
ascensor, fără a avea habar de vârtejul care se pregătea 
să mă soarbă. 

Am deschis ușa. Pe ușă, cu elegante litere anglice, scria: 


ROALD VINCENT 
Director-adjunct 
ABSENT 

Ultimul cuvânt se șterse şi deveni PREZENT în 
clipa în care secretarul-automat încorporat în tăblia bi- 
roului mă recunoscu. M-am așezat și am întrebat ce 
aveam de făcut. 

Propria mea voce înregistrată în ajun îmi răspunse: 
„Să transmit 61 din Lebăda 19k la Integrare, pentru o 
ultimă probă. Dejun cu Patricia la King-dom. Telefon 
lui Micky Torres între 14 și 16 cu privire la Epsilon din 
Eridan 8c. Raportul să fie gata în cursul dimineţii, 
altminteri să-l zoresc pe Tomas“. 

Destule treburi pentru o zi de muncă obișnuită. Cât 
pe ce să încep cu primul punct, când mi-am dat seama 
că secretarul-automat mergea în gol și sâsâia ușor. Tre- 
buia să mai urmeze ceva. Glasul lui Tinescu răsună pe 
neașteptate: 

— Roald, vino la mine de cum sosești! 

Drace. Încă una dintre toanele lui matinale. Oftând, 
i-am spus secretarului să se deconecteze şi, când să ies, 
ușa a lunecat într-o parte și Jacky Demba a intrat cu o 
mutră neobișnuit de acră. 

— Ai sosit, până la urmă? zise trecându-și mâna de 
culoarea abanosului prin părul des și creţ. De jumătate 
de ceas, Tinescu te caută înnebunit în tot biroul. 

— Ştiu. Banda m-a prevenit adineauri. Dar ce s-a în- 
tâmplar? Și de ce te bate și pe tine la cap? 

— M-a chemat acum un minut să-mi spună să veri- 
fic dacă ai venit și n-ai uitat să-l anunti. În locul tău 
m-aș duce fuga, până nu ia foc planșeul de sub el. 

Și, înainte de a apuca să-i cer alte amănunte, se în- 
toarse în biroul lui. 

M-am dus așadar la 'Tinescu, așteptându-mă la una 
dintre furtunile într-un pahar cu apă pe care bănuiam 
că le provoacă pentru a compensa lipsa de prestigiu a 
B.R.C.-ului printre celelalte organizații care se ocupau 
de relațiile interstelare și pentru a-l face să crească în 
propriii săi ochi. Dar am simţit că greșisem încă din 

clipa când am intrat și am auzit glasul tunând în video- 
fonul legat de exterior. Micul ecran era bineînţeles în- 
tors spre Tinescu, însă nu aveam nevoie să văd faţa 
celui ce vorbea pentru a ști că era Giuseppe Capra, mi- 
nistrul Afacerilor Extraterestre. 

Simplă coincidenţă? Sau era în legătură cu motivul 
pentru care mă tot căutase ? Zău că speram să fie o co- 
incidenţă; n-aveam niciun fel de ambiţie să fiu ameste- 
cat în treburi la nivel ministerial. 

Dar convorbirea tocmai se încheia și tot ce am putut 
prinde pentru a-mi servi drept indiciu a fost replica fi- 
nală și plină de mânie a lui Capra: „Ai face bine să aran- 
jezi lucrurile, dacă nu vrei ca toată generaţia viitoare de 
stellarieni să-și bată joc de noi!“ 

Asta mi-a îngăduit câteva clipe de ușurare neînte- 
meiată. Serviciul meu ocupându-se în primul rând de 
Viridis, şi nu de Stellaris, am presupus că rezolvarea 
problemei va da altcuiva bătaie de cap. Mare greșeală! 

Tinescu închise videofonul și mă privi crunt. Am 
spus numaidecât: 

— Îmi pare rău că am întârziat, dar după accidentul 
rachetei s-a făcut apel la donatori de sânge și a fost ne- 
voie tocmai de grupa mea sangvină. 

Tinescu se pregătise să mă facă praf. Vorbele mele 
însă îi luară piuitul. Accidentul din noaptea trecută — o 
rachetă-expres transpacific explodase la decolare — în- 
grozise toată lumea, iar apeluri la donatorii de sânge și 
la voluntarii pentru îngrijiri fuseseră lansate în toate 
buletinele de știri. Într-o epocă în care se trăia în medie 
110 am nu se trecea peste așa ceva cu ușurință. 

— Dar de ce dracu nu ţi-ai ţinut măcar secretarul 
la curent? mârâi el în cele din urmă scuturându-și 
chica neagră. A fost o minune că am mai putut in- 
terveni... Ah! 

N-am întrebat ce se ascundea îndărătul exclamaţiei. 
Eram obișnuit cu felul lui de a dramatiza orice incident 

minor pentru a-l prezenta drept o gravă criză interste- 
lară. Am spus: 

— Nu știam că au să mă rețină atât. Dar am mai în- 
târziat și deoarece am stat de vorbă cu extraterestrul 
care se afla la bord. 

— Cum? sări Linescu. Cine? 

Asta m-a mirat de-a binelea. Am spus neutru: 

— N-aţi fost prevenit? 

— Ascultă, încă dinainte de miezul nopții am avut cu 
totul altceva pe cap. Cine era? 

— Din fericire, nu unul dintre ai noștri. Un regu- 
lian... venit în vizită. (Tinescu arăta vizibil ușurat. 
Regulienii erau probabil cea mai rezistentă formă de 
viaţă imaginabilă, iar explozia unei rachete nu părea în 
stare să-i vateme.) Am socotit potrivit... ei bine, să 
schimb cu el câteva cuvinte pline de tact, ca să văd 
dacă-l supărase incidentul. Nu părea supărat. Mai mult, 
a lucrat în sensul îmbunătățirii relațiilor dintre regu- 
lieni și oameni, echipele de salvare ne mai prididind să-i 
laude contribuţia la scoaterea răniților de sub rămăși- 
ţele rachetei. 

Tinescu, dictă secretarului-automat o informaţie în 
vederea unui raport ulterior. Cam pe la mijlocul dictă- 
rii se întrerupse și-și ridică privirea. 

— Cum îl cheamă? 

- Anovel. 

- OK. (Se lăsă pe spate în timp ce continua înregis- 
trarea și mă fixă cu o privire îngheţată.) Știi cu cine vor- 
beam, când ai intrat? 

— Cu ministrul, nu? 

— Exact. (Semnalul luminos al videofonului se 
aprinse. Tinescu scoase câteva înjurături cumplite într-o 
românească arhaică, apoi puse secretarul-automat să în- 
registreze.) Ţi-a pomenit cineva de o navă stellariană 
care urma să aterizeze în dimineaţa asta? 

Mi-am cercetat memoria și am negat, dând din cap. 

— În mod normal, dacă privea serviciul meu, ar fi 
trebuit să aflu... 

- În mod normal! (Tinescu bătu cu pumnul în 
trunchiul, scurt și gros, al adresarului de pe birou; era 
din material plastic și am băgat de seamă, pentru întâia 
dată, că avea o claviatură nou-nouţă, ca de calculator, 
care contrasta cu înfățișarea învechită a tot ce se mai 
afla în încăpere). Ba te priveşte, ca pe toţi ceilalți de pe 
planeta asta bătrână și sleită! Numai că adresarul a ex- 
pediat pe canal greșit raportul pe care ţi-l pregătisem; a 
ajuns în biroul lui Casley, iar el e în concediu... ah, la 
dracu! Ce-a fost, a fost și nu ne rămâne decât să reme- 
diem ce se mai poate. Aruncă o privire furioasă spre 
ceas și spuse: Roald, ce știi despre tau-cetieni? 

— Nu mare lucru, am recunoscut încruntându-mă. 
La drept vorbind, nu e de resortul meu... 

— Fir-ar să fie, nu-s decât directorul biroului, dar în- 
chipuie-ţi că știu ce e de resortul tău și ce nu e! Ce-ar fi 
să-mi răspunzi la întrebare ? 

Am recunoscut semnele vestind apropierea primejdiei: 
Tinescu devenea sarcastic, asta însemna criză-de-adevăra- 
telea, și nu criză-de-formă. l-am rezumat sec cunoștințele 
de care dispuneam: 

— Cei dintâi extratereștri cu care am luat contact, 
prin persoane interpuse. Cu alte cuvinte, expediţia care 
i-a descoperit nu venea de pe Terra, ci de pe Stellaris, 
colonia noastră Epsilon din Eridan. Până acum n-am 
stabilit legături directe. Am văzut undeva un raport 
privind trimiterea unei misiuni pe Tau Ceti și cred că 
nu va trece mult până să primim şi noi, din partea lor, 
o delegaţie. 

— Vai, câtă dreptate ai, susură dulce Tinescu. Mar 
exact spus, va fi aici pe la ora prânzului. 

— Cum? 

— Fii atent, dacă o feștelim de data asta, urmările... dar 
acum bat eu câmpii! Se uită din nou la ceas și adăugă: 

Roald, noaptea trecută, cam pe la ora 23, nava asta stel- 
lariană a început demersurile obișnuite în vederea ate- 
rizării. Căpitanul a cerut instrucțiunile, care i-au fost 
îndată comunicate — au avut cel puțin politeţea să ne 
anunţe sosirea navei —, apoi a adăugat: „Și, fiindcă veni 
vorba, cred că trebuie să vă previn că avem la bord o 
delegație de tau-cetieni și că n-ar fi rău să luaţi unele 
măsuri speciale, dacă vreţi să-i primiţi cum se cuvine“ 

— Dar e absurd, am spus, aproape sărind de pe 
scaun. 

— Poate. Sau poate că stellarienilor le place să ne dea 
bătăi de cap. Și totul nu se limitează la atât. Stellarienii 
au făcut întruna ce au putut ca să se ocupe numai ei de 
tau-cetieni, din cauza sentimentelor pe care le nutresc 
faţă de Terra și care s-ar putea rezuma cam așa: „Putem 
face tot ce sunteţi voi în stare, dar mai bine“. Așa că au 
făcut într-adevăr ce facem noi de obicei, desemnând un 
ghid pe lângă delegaţie și toate celelalte, dar nyu pot fi la 
înălțime. (Fruntea i se broboni de sudoare). Sunt, mai 
presus de toate, tehnicieni. N-au un birou pentru Re- 
laţii Culturale, nici psihologi competenţi pentru specii 
străine, nici personalul sau disciplinele de bază de care 
dispunem. Și, deși căpitanul navei a recunoscut-o doar 
pe ocolite, suntem mai mult ca siguri că tau-cetienii i-au 
pus ghidului lor probleme care l-au depășit. 

— Au un metabolism rapid, nu-i așa ? (Îmi venise în 
minte încă un amănunt legat de tau- -cetieni). 

— Foarte rapid. Respiră un amestec de iod și clor, iar 
coeficientul lor de timp subiectiv e de 1,3, cu o treime 
mai rapid decât al nostru și aproape tot atât de rapid ca 

al regulienilor, care respiră fluor... La naiba, toate astea 
le poți găsi în dosarul privitor la ei... am cerut să-ți fie 
transmis cu prioritate, 

Am respirat adânc. 

— Dar de ce tocmai eu? N-am lucrat aproape nicio- 
dată în sectorul relațiilor extraterestre... 

— Pe toți dracii! Roald, tot ce-ţi cer e să te duci la 
astroport şi să-i iei în primire de la ghidul lor, îl cheamă 
Kay Lee Wong, iar apoi să-i instalezi la C.P.E.T. Te-am 
ales, pe de-o parte, pentru că azi n-ai nicio treabă urgentă 
Și, pe de alta, pentru că te cred înzestrat cu tactul necesar. 

C.P.E.I. — Centrul de Primire a Extratereștrilor. 
Înfăţișată așa, treaba părea destul de ușoară, dar pre- 
simţeam că lucrurile n-aveau să meargă ca pe roate. Cu 
un glas cam tremurător, am zis: 

— N-ar putea cumva Jacky sau Tomas... ? 

— Roald! (Tinescu se ridică. Era mai scund decât 
mine, dar când se înfuria într-adevăr ținea să-i domine 
pe cei ce ședeau.) Nu-mi pasă că ambiția ta se rezumă 
la supravegherea negoţului de sonete și cvartete de 
coarde de pe Viridis; din partea mea n-ai decât să te ţii 
de ele până ți-or putrezi oasele. Dar ești șeful unui ser- 
viciu al B.R.C.-ului și biroul are de făcut faţă unei pro- 
bleme pe care trebuie s-o rezolve. M-aș ocupa chiar eu 
de asta, numai s-o văd odată lămurită, dar vezi bine 
că-mi stau pe cap miniștri și tot felul de alți paraziți. 

Bătu cu palma în tăblia biroului. Gestul făcu să lu- 
nece un manifest viu colorat, pe care nu-l observasem. 
Se aplecă să-l ridice și-l vâri în deschizătura dezagre- 
gatorului. Judecând după expresia feţei sale, ar fi făcut 
bucuros și cu mine la fel, așa că am tulit-o pe ușă. 

O zi de lucru obișnuită, cu program obișnuit. Halal! 

M-am întors în biroul meu și am luat contact cu arhiva. 

— Aş vrea dosarul privitor la tau-cetieni, i-am spus 
funcţionarului-robot. Mi-a fost rezervat cu prioritate. 

— Prioritate înregistrată, zise mașina cu un glas ener- 
vant de suav, ceea ce m-a făcut să apăs pe clapa de deco- 
nectare de parcă aș fi fost jignit. 

La drept vorbind, nu prea înghițeam umilirea la care 
mă supusese 'Tinescu. Oricât adevăr ar fi fost în faptul că 
mă simţeam mulţumit de munca pe care-o făceam și nu 
doream deloc să fiu promovat într-o funcție implicând 
probleme mai complicate, oricât de nedreaptă ar fi fost 
coborârea activităţii mele la „negoţul de sonete și cvartete 
de coarde“, admiraţia mea faţă de competenţa și deosebi- 
tele calități de administrator ale lui Tinescu rămânea 
neștirbită. Mă durea, cu atât mai mult, că mă bruftuluise. 

Dar, pe toți dracu, chiar dacă în cadrul biroului eram 
cel mai înalt funcţionar care n-avea nimic urgent de fă- 
cut, chiar dacă era vorba de o treabă obișnuită și fără 
complicaţii, ce-l împiedica să-l aleagă pe unul dintre cei 
şaizeci de funcționari care lucrau permanent la serviciul 
relaţiilor cu extratereștri ? 

Am oftat. Primisem însărcinarea, nu-mi rămânea 
decât să amân discuţiile pentru altă dată. Cu speranţa să 
nu se 1vească nicio încurcătură serioasă. 

Așadar, trebuia să anulez ce-mi propusesem să rezolv 
în cursul zilei. Nefiind nimic urgent, i-am spus secreta- 
rului-automat să amâne tot ce era în legătură cu Viridis. 
Rămânea să mă mai ocup întâi de convorbirea progra- 
mată cu Micky Torres. Păcat de ea, dar cum la sfârșitul 
săptămânii aveam de gând să zbor până la Cambridge, 
unde urma să-l văd, amânarea n-avea importanţă. Apoi, 
întâlnirea de la dejun. I-am spus din nou secretarului: 

— Fă-mi legătura în direct cu Patricia Ryder, la Cen- 
trul Meteorologic, și anunță-mă când dai de ea. 

N-am așteptat confirmarea. Eram prea ocupat cu gă- 
sirea scuzelor față de Patricia, care reprezenta tot ce 
viaţa mea avea mai de preţ, atât la birou, cât și în afara 
lui. Nu mă căsătorisem până atunci pentru că socotisem 
întotdeauna căsătoria drept o treabă serioasă, implicând 
răspundere faţă de copii și — chiar dacă avusesem până 
la urmă parte de destule femei atrăgătoare — nici eu și 
nici respectiva prietenă vremelnică nu izbutise să ne 

punem de acord asupra faptului că găsisem partenerul 
corespunzător. La urma urmelor, ținând seama de actu- 
ala medie de viaţă, o căsătorie pripită implica teoretic per- 
spectiva înfricoșătoare a optzeci de ani de convieţuire. 

Dar cu Patricia... venise poate sorocul. Nu eram sigur. 
Tot ce știam era că-mi părea rău să pierd dejunul cu ea, 
deși nu mă îndoiam că aș fi putut-o vedea chiar diseară. 

Videofonul îmi spuse cu inevitabila lui suavitate 
dezgustătoare: 

— Patricia Ryder nu e de găsit la Centrul Meteo. 

Afurisită treabă! În sfârșit, nu-mi rămânea decât 
să-l rog pe Jacky să-mi ţină locul. Mi-am scos grija asta 
din minte și am început să mă gândesc serios la ce-mi 
spusese Tinescu. 

Ca să fiu sincer, stellarienii nu-mi prea plăceau. Pe te- 
meiul unei analize culturale, aveam impresia că invidiau 
Pământul și erau hotărâți să întreacă planeta-mamă, cu 
orice preţ. Nu-mi dădeam seama ce fel de sentiment de 
nesiguranţă îi împinsese la asemenea atitudine, dar el 
oglindea pe cât se părea sistemul lor social rigid, 
aproape determinist și reglat cu ajutorul calculatoare- 
lor. Bineînţeles, când aveau de-a face cu o problemă di- 
ficilă și încercau să aplice ființelor omenești metodele 
cu care reușiseră în domeniul științelor fizice și în teh- 
nologie, unde nimeni nu le putea pune la îndoială reali- 
zările, li se întâmpla să se poticnească. Marile succese 
de azi ale Pământului se înregistrau tocmai în domeniile 
în care Stellaris avea toate șansele să dea greș. Ceea ce 
părea să explice renghiul pe care îl jucaseră biroului și, 
prin noi, întregii planete-mame. 

Și era, într-adevăr, un renghi. Ca să nu dăm invidiei 
lor prilejul să ne acuze că ne amestecăm unde nu ne 
fierbe oala, ne abţinusem să intervenim atunci când 
stellarienii luaseră contact cu tau-cetienii. Am stat de o 
parte scoțând țipete de admiraţie, în timp ce ne rodeam 
unghiile de neliniște la gândul că, din nepricepere sau 

trufie, puteau compromite raportul dintre cele două 
specii. Aducerea unei delegaţii de tau-cetieni pe Pă- 
mânt, fără înșuinţare prealabilă, nu putea fi explicată 
decât prin presupunerea lui Tinescu: înainte de a recu- 
noaşte că n-au experienţa necesară, stellarienii voiau să 
ne pună în încurcătură și să ne vadă făcând o greşeală, 
poate ireparabilă, în sfera propriei noastre specialități. 

Fără îndoială, era mult mai plăcut să ai de-a face cu 
viridienii decât cu oricare extraterestru sau cu sectorul 
stellarian al biroului. 

Am auzit zgomotul înfundat al transportorului ves- 
tind probabil sosirea dosarului referitor la tau-cetieni. 
Înainte de a întinde mâna după el, mi-am amintit de alte 
două instrucțiuni pe care trebuia să le comunic secreta- 
rului-automat. 

— Notează pentru mâine. Datorită unor lucrări ur- 
gente nu pot accepta nicio întâlnire. Răspunzi așa la 
orice chemare ce nu comportă urgenţă. Și fă-mi rost de 
o mașină pentru ora 11.30. 

Am cercetat apoi cutia receptoare a transportorului. 

Mai era ceva acolo, în afara dosarului. Un manifest 
în culori ţipătoare, care trebuia să fi sosit dis-de-dimi- 
neaţă, înaintea mea, pentru că în ajun, când plecasem, 
nu era cu siguranţă în cutie. L-am despăturit și am 
simţit cum mă crispez. 

Titlul striga cu litere groase: 


STELELE PENTRU OM! 


În stânga era o coloană de text. În dreapta, imaginea 
idealizată a unui bărbat și a unei femei, amândoi înalți 
și frumoși în suple ţinute spaţiale și cu căştile lăsate pe 
spate. Priveau un cer întunecat, pe care strălucea o sin- 
gură stea de cerneală fluorescentă. 

Pe jumătate scârbit, pe jumătate furios, am citit tex- 
tul. Sunteţi cu toţii jefuiţi de câtre neghiobii care au 

îngăduit ca stelele să scape din mâna celor cărora le re- 
veneau de drept, OAMENII! 

Era doar începutul. Urma un atac împotriva biro- 
ului pentru Relaţii Culturale, plin de epitete ca „lași“ și 
„incompetenţi“, pentru ca încheierea să ne acuze, 
într-o formă abia voalată, de trădarea speciei umane. 

Am întors manifestul. Pe cealaltă față se afla o cari- 
catură înfățișând reprezentanţi ai celor patru specii ex- 
traterestre mai cunoscute — locuitori de pe Regulus, 
Fomalhaut, Gamma din Ophiucus și Sigma din Săgetăto- 
rul — cu trăsăturile îngroșate pentru a apărea bestiale. Cu 
toții se îndeletniceau cu jefuirea unei magazii bine apro- 
vizionate, pe firma căreia stătea scris cu litere roșii CU- 
NOȘTINŢE TERESTRE, în timp ce un om schilod, pe 
care scria B.R.C., se pitea într-un ungher şi smiorcăia. 

Dedesubt, încă un text 

Cine a descoperit stelele? OMUL! 

Are vreo altă specie dreptul de a trage foloase de pe 
urma realizărilor noastre ? Nu! 

De ce continuăm să încurajăm animalele? RĂS- 
PUNDEȚI VOI ÎNȘIVĂ! 

A sosit vremea ca omul să-și afirme dreptul înnăscut 
la SUPREMAŢIE! 

Și, în sfârșit, tipărit cu litere mici în josul paginii: 
Editat de Liga „Stelele pentru OM“. 

Aproape tremurând de furie, am izbit în clapele 
videofonului formând numărul lui Tinescu. Atunci 
când i-am văzut chipul n-am mai putut scoate o vorbă și 
m-am mulțumit să-i arăt manifestul. 

— Ah, ai primit şi dumneata unul? oftă el. Aruncă-l 
în dezagregator, cum l-am aruncat și eu. Ai și așa des- 
tule de făcut. 

— N-aveţi de gând să întreprindeţi nimic? am între- 
bat, încercând să mă stăpânesc. 

— Şi cam ce anume? Organizațiile astea de aiuriți ur- 
măresc în primul rând să fie recunoscute, oficial, drept 

primejdioase. Acum trei ani am pus poliția să-i cerce- 
teze și concluzia raportului a fost că e vorba de un grup 
neînsemnat, pe care e mai bine să nu-l luăm în seamă. 

— Dar au pătruns acum în interiorul biroului! 
(aproape că mă rezemam de ecran). Am găsit mani- 
festul în cutia transportorului. Și transportoarele noas- 
tre nu-s conectate la tuburile exterioare. 

— Și eu l-am găsit tot acolo, răcni el. Am pus să se 
cerceteze, numai că există vreo duzină de feluri în care, 
sub diverse pretexte, cineva din afară poate pătrunde în 
birouri pentru a le împrăștia. Roald, înghite-ți sfânta 
indignare și ocupă-te de afurisiţii ăia de tau-cetieni! 

A întrerupt legătura. Urmându-i sfatul, am aruncat 
manifestul în deschizătura dezagregatorului, dar îndată 
mi-a părut rău că nu l-am rupt mai întâi în bucățele; asta 
m-a scos din sărite. Apoi, uitându-mă la ceas, mi-am dat 
seama că în mai puţin de o oră și jumătate trebuia să asi- 
milez tot ce omenirea știa despre o specie extraterestră 
și să mă transform în ghidul reprezentanţilor ei. 

Afuristul de Tinescu... Dar am deschis dosarul. 

După cum mă așteptam, n-am găsit decât o adună- 
tură de date confuze, culese la întâmplare. Stellarienii nu 
dispuneau pur și simplu de experienţa noastră seculară 
care să-i ajute să trieze și să claseze datele privind cultu- 
rile străine. Fotografiile erau, desigur, numeroase și ex- 
celente. De cea dintâi, înfățișând un membru al speciei 
recent descoperite, era lipită o foaie de plastic tactilo-în- 
suflețit, o invenţie stellariană. Foaia era întunecată, iar 
data de referinţă arăta că materialul ar fi trebuit reacti- 
vat de mult; pipăind-o, am perceput totuși trei senzaţii 
diferite: soliditate, uscăciune și un ușor fior îngheţat. 

Fiorul putea fi pricinuit de slaba cantitate de ener- 
gie rămasă în foaie sau putea fi autentic. Datele pri- 
vind mediul tau-cetienilor dovedeau că era autentic, 
extratereștrii vădindu-și predilecţia pentru un climat 
aproape subarctic... 

Am continuat în grabă lectura. 

Nu terminasem totuși la 11.30, când am fost 
anunţat că sosise mașina care trebuia să mă ducă la 
astroport. Am luat cu mine dosarul, cu gândul să mai 
citesc Şi în mașină. 

În drum spre ieşire am apăsat pe butonul semnali- 
zator al biroului lui Jacky, lipit de al meu, și l-am în- 
trebat dacă-l puteam vedea pentru o clipă. M-a poftit 
înăuntru zâmbind, semn că-și recăpătase obișnuita 
bună dispoziţie. 

— Ce-a vrut directorul? Ţi-a tras o săpuneală pentru 
întârziere, hai? 

— Nu chiar. (Dar nu venisem să stau la taifas, ci 
doar să-i cer un serviciu.) Mi-a dat o treabă care are 
să-mi ia mai toată ziua, şi era vorba să iau masa cu 
Patricia la Kingdorn. 

— Așa că vrei să mă duc în locul tău? Cu plăcere. 
Deși ţii atât de tare la ea încât mă miră încrederea pe 
care mi-o arăţi... 

Am simţit că roşesc, ceea ce era caraghios. Încercând 
să-mi ascund încurcătura, am răspuns printr-o glumă: 

— Ca să te expun ispitei, Jacky, uite de-aia! Ştii că 
Madeleine mi-a plăcut dintotdeauna. Oricum, mii de 
mulțumiri. Trebuie să ajung la astroport în viteză. 

— Hei! (Chemarea m-a izbit când mă și aflam în raza 
de acţiune a senzorilor ușii, care — prinsă în dilema de a 
rămâne deschisă sau de a se închide — începu să tremure 
scoțând o vagă tânguire mecanică). Roald, Madeleine și 
cu mine am chemat diseară câţiva prieteni, o să fim opt 
sau nouă cu toţii. Îi dăm drumul la 19.30. Vii și tu? 

— Vezi că... 

Șovăiam, întrebându-mă dacă să invoc o înţelegere 
anterioară cu Patricia, ca s-o am toată seama numai 
pentru mine. Mi-am dat apoi seama că Jacky avea drep- 
tate, ţineam la ea într-un fel cam prea bătător la ochi, ca 
un adolescent la vârsta primei sale iubiri. 

Interpretându-mi greșit tăcerea, Jacky se grăbi să 
adauge: 

- Împreună cu Patricia, bineînţeles... 

— Ştii ce? Dacă vrei, întreab-o la dejun, am spus 
până la urmă. În cazul în care n-are altă preferinţă poate 
accepta pentru amândoi, OK? 

- OK, rânji și-și flutură mâna întunecată înainte de 
a se cufunda în hârtiile lui. 

Rezolvându-i-se dilema, ușa se deschise cu echiva- 
lentul mecanic al unui oftat de ușurare. 

Chiar în mijlocul suprafeţei netede a cercului cu un 
diametru de doisprezece kilometri ce constituia astro- 
portul se afla un cerc mai mic, de beton, cu un diametru 
de un kilometru, ale cărui temelii fuseseră turnate direct 
pe stâncă pentru a rezista uriașei greutăţi a astronavelor. 
Suprafaţa îi era înnegrită şi încrețită de văpaia sălbatică 
a jeturilor ce se proptiseră în el, dar iarba creștea de jur 
împrejur, verde și nepătată. 

Cu prilejul preluări, la limita stratosferei, a contro- 
lulu: asupra navelor spaţiale sosite în vizită și care ur- 
mau să fie teleghidate în vederea unei aterizări precise, 
existând totuși oricând posibilitatea unei erori, clădirile 
astroportului fuseseră înălțate chiar la marginea tere- 
nului, solid ancorate de stâncă şi, în cea mai mare parte, 
ascunse sub pământ. Pereţii și acoperișurile aveau o 
grosime de trei metri. De jur împrejurul clădirilor se ri- 
dica un gard de nepătruns, cu numai trei porți. 

După toate aparențele, se și răspândise zvonul că 
urma să se petreacă un eveniment deosebit. Fireşte, tra- 
ficul obișnuit al astroportului atrăgea de obicei câțiva 
curioși; era un loc potrivit unde copiii puteau fi aduși 
pentru o oră-două, în speranţa că vor asista la lansarea 

unui cargou lunar sau la aterizarea unui mărfar cu în- 
cărcătură provenită din coloniile miniere de pe Marte 
sau Venus. Ambele deveniseră un fel de periferii ale 
Pământului, aflate la o depărtare de numai câteva zile 
chiar la viteze mai mici decât cea a luminii. Aterizarea 
unei nave cosmice însemna totuși altceva. 

Mai mult, cu toate că în emisfera nordică primăvara 
nu urma să înceapă oficial decât a doua zi, specialiștii 
de la Meteo hotărâseră să ne dea o avanpremieră, așa că 
era cald și, pe cerul senin, străluceau în soare doar 
trei-patru nori. 

Iată de ce ultimii kilometri au însemnat o strecurare 
lentă printre mii de vehicule lipite unele de altele. În- 
fiptă într-o teacă, antena scurtă dirija mașina cu ajutorul 
fasciculului detector și în sunetul sirenei oficiale a biro- 
ului, atât de rar folosită încât mă aflam pentru întâia 
dată într-o mașină ce făcea uz de ea. Zgomotul atrăgea 
privirile mulțimii, iar părinții își ridicau în braţe copiii 
ca să mă poată vedea. M-am străduit să abordez o expre- 
sie oficială, dar eram într-adevăr îngrijorat. Ştiam că, 
dacă de la discuția mea cu Tinescu s-ar fi ivit vreo încur- 
cătură, ar fi putut să mă prevină chiar în mașină. N-o fă- 
cuse, dar din cauza neliniștii simţeam un nod în stomac. 

Priveam de câteva clipe gloata de gură-cască și deo- 
dată îmi sări în ochi o ciudăţenie. Vedeam o mulţime de 
pete roșii, culoarea uniformelor purtate de cosmonauțţi, 
iar faptul era neobișnuit, cei mai mulți oameni ai spaţi- 
ului pe care-i cunoșteam abia așteptând să se depărteze 
de astroport, între două călătorii. 

N-aveam totuși timp să-mi bat capul cu asta. Ma- 
șina interceptase semnalul de oprire emis de o baliză a 
poliției de la poarta cea mai apropiată. Deasupra bali- 
zei, un ecran luminos indica ATERIZARE ÎN ȘASE 
MINUTE. Sub ochii mei ȘASE se prefăcu î în CINCI. 

La poartă, un paznic recunoscu sirena și am crezut că 
are de gând să întrerupă semnalul de oprire, lăsându-mă 

să trec. Dar a venit în goană la mașină și a bătut în 
geam, cerându-mi să-l cobor. A întrebat: 

— Sunteţi de la B.R.C.? 

— Da, şi mă grăbesc, i-am răspuns. Trebuie să în- 
tâmpin niște extratereștri. A sosit probabil și un furgon 
de la C.P.E.T. cu o echipă de tehnicieni... 

— Aşa-i, dar s-au ivit niște încurcături, m-a întrerupt 
paznicul. Directorul astroportului vă roagă să treceţi 
mai întâi pe la el. 

Mu de tunete! Era tot ce puteam spune pentru a pă- 
rea mai degrabă neliniștit decât înspăimântat, în vreme 
ce paznicul întrerupea semnalul de oprire și dădea ma- 
șinii instrucțiuni verbale pentru a o îndrepta spre bi- 
roul unde eram așteptat. După o coborâre în viteză pe 
rampa ducând la șoseaua inelară subterană a astropor- 
tului, am făcut o cursă de vreun kilometru printr-un tu- 
nel strașnic luminat pentru a frâna brusc pe locul de 
parcare, unde se putea citi REZERVAT PENTRU DI- 
RECTORUL RATIRAY. 

Nu se vedea țipenie de om. Cum rămânea foarte 
puţin timp până la aterizare, întregul personal se afla 
desigur la posturi. Nu mă puteam deci orienta decât pe 
ghicite. Cea dintâi ușă pe care o încercai dădea spre o 
sală de așteptare, goală. Dar a doua... 

Am încremenit. Era un birou mic, fără ferestre. La 
stânga, rezemat de perete, directorul Rattray; la dreapta, 
doi zdrahoni în uniformă de controlori ai astroportu- 
lui, ținând sub ameninţarea revolverelor trei tineri aflați 
în mijlocul încăperii. Toţi trei purtau haine ponosite și 
aveau o expresie posacă și totodată sfidătoare. 

Rattray se depărta de perete. 

— Vincent? întrebă şi, după ce încuviinţai, urmă: 
M-am temut că vii după aterizare. De fapt, nu mă aş- 
teptam ca biroul să trimită pe cineva. De obicei, când se 
află la bord și extratereștri, ceea ce n-am aflat decât 

azi-dimineaţă, nu se ocupă oare ghidul de ei până sunt 
luaţi în primire de C.P.E.T.? 

— De obicei, da. Dar e vorba de un caz special, un 
fel de vizită inaugurală. (N-am amintit nimic în legă- 
tură cu eventualitatea, pentru mine destul de probabilă, 
ca ghidul stellarian să nu fi putut face față situaţiei.) 
Oricum, de ce m-aţi chemat? 

— S-ar părea că nu ești singurul pe post de comitet 
de recepție, răspunse rece Rattray. Tinerii imbecili aici 
de faţă se aflau şi ei în mulțime în clipa sosirii furgo- 
nului purtând firma biroului vostru. Pretind că n-au fă- 
cut nimic... dar furgonul se află acum la atelier pentru 
repararea învelișului etanș al portierei din spate și șapte 
persoane au fost duse la spital ca urmare a unei intoxi- 
cări cu emanaţii de clor. Poliţia e pe drum. 

— Vreţi să spuneţi... (începeam să înţeleg) că au ava- 
riat furgonul în mod intenţionat? 

— A fost un accident, strigă unul dintre prizonieri, 
înalt și uscăţiv, de tip nord-european. 

— Gura! zise unul dintre controlorii înarmaţi. 

— Pretind că li s-a defectat circuitul de prevenire a 
ciocnirilor, explică Rattray. Dar tehnicianul nostru, 
care le-a cercetat maşina după accident, spune că toate 
comenzile erau branșate pe controlul manual. Accident 
sau nu, îi așteaptă o contravenţie pentru imprudenţă în 
conducere. Nimeni n-are dreptul să conducă manual 
printr-o înghesuială ca asta. 

— Eram pe automat. Am trecut pe manual numai 
când am văzut că ne repezeam drept în furgon, zise băr- 
batul înalt şi uscăţiv. Și nimeni nu mă poate contrazice. 

— Ce v-a făcut să credeţi că nu-i vorba de un simplu 
accident? l-am întrebat pe Rattray. Și de ce-i ţineţi sub 
pază înarmată ? 

— Mai întâi, pentru că au încercat să se piardă în 
mulțime. Apoi, de asta. 

Apucă o mapă de pe masa alăturată. O scutură şi se 
porni o cascadă de manifeste în culori ţipătoare. Am 

prins unul, apoi altul și altul. Toate, fără excepţie, erau 
scoase de Liga „Stelele pentru Om“. 

— Ai mai văzut asemenea fițuici? întrebă Rattray. 

— Cum mă vezi şi cum te văd, am mormăit. Și nu 
mai departe decât azi-dimineaţă. Vi se pare că trebuie 
luaţi în serios? 

— De ce nu? Oricine crede realmente că oamenii 
pot întemeia un imperiu interstelar e copt pentru psi- 
hoterapie. Cât despre cel ce comite un act criminal în 
numele unei astfel de credințe, nu e numai copt, ci pu- 
tred de-a binelea. 

Videofonul de pe singurul și micul birou din încă- 
pere începu să sune. Directorul apăsă pe recepție. Griju- 
liu să nu trec prin dreptul vreunei arme, m-am îndreptat 
spre ecran și l-am văzut pe paznicul de la poartă. 

— A sosit poliția, domnule director. Să vină direct la 
dumneavoastră ? 

— Bineînţeles. De ce...? 

Răspunsul se făcu auzit la difuzorul care transmitea 
cuvintele rostite cu glas egal de crainicul de la postul 
central. Mesajul pătrundea în fiecare clădire a astropor- 
tului și răsuna în toate difuzoarele instalate, din sută în 
sută de metri, de jur împrejurul terenului. 

— Aterizare iminentă. Personalul expus direct să co- 
boare vizierele de siguranţă. Echipele de intervenţie și 
salvare în alertă roșie-roșie-ROȘIE. Verificaţi izolarea 
fonică. Spectatorii sunt avertizați că urmărirea ateri- 
zării fără lentile fumurii poate duce la orbire parțială. 
Țineţi gurile deschise pentru a compensa presiunea 
provocată de zgomot. Aterizare iminentă. 

— Ce să fac? murmură paznicul de la intrare. 

— Să aștepte, oftă Rattray, apoi îmi aruncă o privire. 
Te rog să mă ajuţi, toate astea aproape că m-au făcut să 
uit de aterizare. Și, când va avea loc, ţin neapărat să fiu în 
sala de control. Pocni din degete ca să atragă atenţia ce- 
lor doi controlori înarmați și adăugă: Coles, Spanoghe! 


răbdarea timpului 25 


Nu-mi pierdeţi din ochi minunile astea. Nu-i lăsaţi nici 
să se scarpine până nu mă întorc, s-a înţeles ?... Vincent, 
vii cu mine în sala de control? 

— Cred că-i mai bine să mă duc să văd ce-i cu furgo- 
nul, am zis. 

— Cu neputinţă. Până după aterizare nu mai poţi 
umbla de colo-colo. Ai fi în stare să deschizi o ușă gre- 
șită şi să zăpăcești pe careva. Ai mai fost vreodată în 
sala de control? 

— La drept vorbind, nu. 

— Atunci, profită de ocazie. Merită să-i vezi pe oa- 
menii noștri la treabă. Pe aici. 

Și, luând unul dintre manifestele Ligii „Stelele pen- 
tru Om“, l-am urmat. 


La capătul unui culoar larg, un supraveghetor elec- 
tronic ne fixa din mijlocul unui panou pe care scria: 


CENTRUL DE CONTROL AL TELECOMENZILOR 


Rattray își potrivi ochiul la nivelul sondorului care-l 
identifică după particularitățile retinei și ușa lunecă 
spre interior. Ne înghesuirăm după ea într-o odăiță a 
cărei extremitate era ocupată tot de o ușă. 

- Un compartiment etanș? am şoptit. De ce? 

Rattray dădu din cap. 

— Izolare fonică. Vorbeşte încet. De serviciu e unul 
dintre oamenii mei cei mai buni, dar până și el se poate 
lăsa furat de un zgomot. 

Uşa interioară se și deschise. Prima mea reacție a 
fost de surpriză în faţa dimensiunilor infime ale acestei 
inimi a astroportului. Aveam impresia vagă că trebuia 
să fie cât sala principală a calculatoarelor de la Centrul 
de Integrare al biroului. Când colo, pătrunsesem într-o 
încăpere de cel mult doi-trei metri pătraţi. Din pereţi 
jeșeau panouri prevăzute cu întrerupătoare. Patru 

operatori şedeau în faţa lor, cu căștile la urechi și ochii 
aţintiți asupra luminilor verzi ale tuburilor catodice. 
Deasupra fiecărui ecran se afla câte o inscripţie. Cea 
mai apropiată era VERTICAL, pe peretele din dreapta 
LATERAL I, pe cel din fund LATERAL II. Ultimul 
ecran încă nu era pus în funcţiune. 

Lumina venea numai de la ecrane și de la o coloană de 
plastic de formă paralelipipedică, ale cărei laturi de vreo 
șaizeci de centimetri se înălțau în mijlocul încăperii 
până pe la vreun metru și jumătate. Partea superioară 
era translucidă, emanând o radiaţie de un verde deschis în 
adâncurile căreia, nu departe de vârful coloanei, se deslu- 
şea un punct de un verde mult mai strălucitor. După ce 
am privit O clipă, am înţeles. Era, în proiecție tridimensi- 
onală, sinteza diferitelor aspecte apărând izolat pe ecran. 

Rattray ocoli coloana. L-am urmat și am dat peste un 
a] cincilea operator, așezat cu faţa spre coloană. În lumina 
verzuie, trăsăturile ui net asiatice căpătau reliefuri ciudate. 

— Supervizorul Susumama, zise Rattray în șoaptă. 
Sue, uite-l pe Roald Vincent de la B.R.C. 

Supervizorul dădu din cap, fără să-și ia ochii de la 
punctul luminos din vârful coloanei. Rattray mă trase 
deoparte. 

— Punctul înfățișează nava care se apropie, lămuri cu 
glas scăzut. Tocmai a intrat în raza de acţiune a teleco- 
menzilor, la o înălțime de vreo opt sute de kilometri. 
Fireşte, scara verticală e exagerată față de cea orizontală. 
Ca să obţii raportul exact trebuie să ştii să interpretezi 
ecranele de pe pereţi, ceea ce presupune un antrenament 
de luni de zile. 

Am dat din cap și m-am uitat la ceas. După socoteala 
mea, operaţia aterizării avea loc chiar acum, în afara ca- 
zului când s-ar fi produs o întârziere. În clipa aceea un glas 
tunător cu puternic accent stellarian umplu încăperea. 

— Terraport 1, Terraport 1, aici astronava Algenib. 
Ne puteți primi? 

Tonul era ușor sarcastic, ca şi cum, cu tipica aro- 
ganţă a stellarienilor, cel care vorbea ar fi fost convins 
că supervizorul aterizării fusese luat pe neașteptate. 

A stellarienilor ? 

Sensul real al celor ce se petreceau mi se relevă brusc 
și, tulburat, m-am întors către Rattray, gata să formulez 
o întrebare. Dar privirea lui m-a redus la tăcere. Mi-am 
dat deodată seama că până și aerul încăperii vibra dato- 
rită tensiunii clipei fără precedent. Nu eram în stare să 
pricep cum putuse să-mi scape esenţialul, iar totul se 
datora pesemne preocupării mele exclusive pentru 
Viridis și antipatiei pe care o încercam față de Stellaris. 
Dar toată lumea ştia că, după ce se folosiseră de nave 
cumpărate de la noi, de câteva luni stellarienii începu- 
seră să-și contruiască prima astronavă. 

Nicio mirare că astronauții li se alăturaseră astăzi 
vizitatorilor obișnuiți. O navă construită sub un alt 
soare urma să coboare, pentru întâia dată, pe Pământ! 

Cu faţa impasibilă a unui Budha de bronz, Susumama 
vorbi într-un microfon ce se legăna în dreptul coloanei 
luminoase. 

— 'Terraport 1, către Algenib, gata de primire. Înce- 
peţi operaţiile de coborâre. Rugăm echipajul şi pasage- 
rii să treacă la posturile de decelerare. 

— Înţeles, răspunse stellarianul cu un glas care mi se 
păru dispreţuitor cu tot dinadinsul. 

— Precizaţi-vă masa reală. 

- Unu cinci unu zero doi virgulă nouă șase doi. 

Peste 15.000 de tone! Am încercat să-mi închipui 
efectul unei asemenea mase scăpate de sub control și 
prăbușindu-se pe fragilul suport de beton al astropor- 
tului. Tot ce se afla în jur până la orizont, și poate chiar 

dincolo de el, ar fi fost făcut praf. Începui să simt că, 
asemenea stellarienilor și personalului de pe astroport, 
aveam interesul ca aterizarea să decurgă fără incidente. 

— Telecomenzile branșate, zise Susumama lăsându-și 
mâna pe braţul fotoliului. 

Apăsă pe un buton dreptunghiular, bombat, din plas- 
tic translucid; se auzi un declic. Văzând cu ochii, punctul 
verde începu să coboare în interiorul coloanei din faţa lui. 

Am aruncat o privire în jur, așteptându-mă să-i văd 
pe operatori în dreptul ecranelor, prinşi într-o activi- 
tate febrilă. Dar singura schimbare consta în aprinderea 
celui de-al patrulea ecran, ceea ce îmi îngădui să citesc 
inscripția: CONTROL DE BORD. 

Rattray răsuflă zgomotos și se răsuci spre mine. 

— Dacă ai de pus întrebări, acum poţi șopti în voie. 

- Dar... 

— Nu cumva îţi închipui că aterizarea unei nave de 
15.000 de tone poate fi lăsată în grija altora decât a in- 
strumentelor automate ? Partea omenească a operaţiei a 
luat sfârşit... afară doar dacă telecomenzile intră în 
pană, dar sunt montate pe trei circuite paralele. 

Văzute așa, lucrurile păreau să prezinte o siguranţă 
deplină. M-am simțit ceva mai liniștit... 

— Dacă ne-am afla afară, am putea vedea acum nava? 

- Încă nu. Nu înainte de a se aprinde reactoarele. 
Nava strălucește acum cât planeta Venus, dar la ateri- 
zare luminozitatea e mai intensă decât a soarelui. Ai au- 
zit că publicul a fost avertizat, nu-i așa? Cu toate astea 
vom avea de îngrijit câteva sute de idioţi suferind de 
afecţiuni oculare. Așa păţim de fiecare dată. 

— Decelerare de 3g într-o secundă și jumătate, rosti 
operatorul din faţa ecranului CONTROL DE BORD. 
Nava se îndreaptă către astroport. 

— Confirmat, declară Susumama. 

În coloană, punctul verde coborâse cu un lat de 
palmă. 

— Perturbaţie puternică la 12.000 m, semnală tehni- 
ciariul de la ecranul LATERAL I. Pare a fi deplasarea 
unui curent de aer transcontinental. 

— Înregistrează pentru Centrul Meteo, zise 
Susumama. 

— Decelerare de 3,3g, vesti cel de la ecranul CON- 
TROL DE BORD. 

De astă dată Susumama se mulţumi să încuviin- 
teze, dând din cap. Apoi se lăsă o tăcere prelungită. 
Punctul verde cobora în coloană. Câte un fulger ţâșnit 
din ecrane lumina din când în când încăperea, reflex de 
la distanţă al curenților ce străbăteau atmosfera. Ten- 
siunea creștea în încăpere ca o încărcătură electrică 
greu de suportat. 

Punctul verde atinse, în cele din urmă, limita de jos 
a coloanei. Mă aşteptam să simt cutremurul care tre- 
buia să însoţească aterizarea a 15.000 de tone, oricât ar 
fi fost de lină. Dar Rattray mă privi înveselit. 

- Încă nu. Fii atent. 

Susumama apăsă cu piciorul drept o pedală. Scara 
coloanei se modifică, punctul reveni la locul de plecare, 
iar ecranul CONTROL DE BORD străluci cu nenu- 
mărate focuri verzi. 

— Reactoarele ţin nava suspendată la 16 km cât timp 
procedăm la o ultimă verificare pentru a ne încredința 
că nimic nu se interpune între ea și sol, explică Rattray. 
Durează doar zece secunde... uite-o că vine! 

Nava trecuse de punctul de la care nu mai exista în- 
toarcere. Dacă telecomenzile funcționau defectuos, ni- 
mic nu-i mai putea împiedica prăbuşirea. Ca pentru a 
sublinia asta, un ecou slab al tunetului reactoarelor 
ajunse până la noi prin grosimea pereților insonorizați. 

Încet-încet, punctul verde cobori și rămase nemiș- 
cat. Sub picioarele noastre solul se zgudui în sfârșit sub 
efectul unui cutremur în miniatură și întâia astronavă 
de provenienţă neterestră ateriză cu bine. 

Faţa mi-era udă de sudoare, ca și faţa lui Rattray. 
Dar când Susumama aprinse lumina, trăsăturile nu-i 
vădeau nicio urmă de încordare. 

— Bine lucrat, Sue, zise Rattray. 

— N-a fost rău. Dar, dacă are de gând să-și plimbe 
furtunile atât de jos, Centrul Meteo ar putea avea măcar 
buna-cuviință de a ne înștiința din timp. Apoi, activând 
din nou microfonul: Algenib, întrerupem telecomenzile. 

- Mulţumesc, Terraport 1, catadicsi să răspundă 
stellarianul, care adăugă după o scurtă șovăire: V-aţi 
apropiat de măsurătorile noastre ale vitezei de atracție 
a Terrei la 16 km -— în medie 1,1 cu o aproximaţie de 
plus sau minus 0,04. Foarte mulțumitor. 

— O medie onorabilă, încuviință sec Susumama îna- 
inte de a întrerupe contactul. lată, urmă el dus pe gân- 
duri, un comentariu pe care merita să-l auzim. 


Îmi părea bine că grijile supervizorului luaseră sfâr- 
șit. Mă temeam însă că ale mele abia începeau. Câteva 
minute mai târziu vedeam cu ușurare prin parbrizul 
mașinii conturul masiv al furgonului pentru extratereștri, 
parcat în faţa atelierelor astroportului. Un bărbat zdra- 
văn în ţinută presurizată stătea lângă cabină și-și flutura 
braţul la apropierea mea. 

Mr. Vincent? Sunt tehnicianul Asprey, de la 
C.P.E.T. Trebuie să vă fi făcut destule griji pentru furgon... 

— L-aţi reparat? am întrebat coborând din mașină. 

— Uitaţi-vă la el. A fost pe mâna băieților de aici... 
n-am văzut în viața mea pe cineva să lucreze atât de re- 
pede. Acum o jumătate de oră avea în spate o gaură 
prin care puteai trece fără să-ți pleci capul și interiorul 
nu mai era etanș. Acum e totul în regulă. 

Partea compartimentului pentru pasageri nu mai 
era netedă și urme de iod mai pătau pereţii, dar liniile 
de sudură proaspătă dovedeau că reparaţiile fuseseră 
executate temeinic. 

— Kubişev e înăuntru și face o dublă verificare a 
amestecului atmosferic, adăugă Asprey. Dacă extrate- 
reştrii nu se simt jigniți văzând stricăciunile, cred că 
putem porni. 

— Minunat, i-am răspuns din tot sufletul. Vi s-a spus 
când ne putem apropia de navă? 

— De îndată ce terminăm. Ah, iată-l și pe Kuby. 

Un alt bărbat în ţinută presurizată se ivi din com- 
partimentul etanș aflat în spatele furgonului și aduse cu 
ei mirosul ușor înţepător al clorului. Ne făcu semn că 
totul era în regulă şi se îndreptă spre ușa din cealaltă 
parte a cabinei. 

— Pornim cu trupa, mormăi Asprey dând să urce și el. 

Am întrebat: 

— N-ai cumva o haină de rezervă și pentru mine? S-ar 
putea să fiu nevoit să fac drumul împreună cu oaspeții. 

— Credeam că asta-i treaba ghidului, replică Asprey, 
sfredelindu-mă cu privirea. 

— Ghidul... hm... se pare că ghidului i s-a făcut rău. 

- Zău? 

Nu se lăsa dus cu una, cu două. C.P.E.T.-ul nu-și 
putea permite luxul unui personal tâmpit. Îmi închipui 
că-și și făcuse o părere despre motivul pentru care stel- 
larienii organizaseră cu atâta stângăcie prima vizită pe 
Pământ a tau-cetienilor. 

— Bine, o să vă facem rost de o haină de rezervă, 
spuse în cele din urmă. 

M-am întors la mașina mea căreia i-am poruncit să 
urmeze furgonul pentru extratereștri. Aveam impresia 
că milioane de ochi erau aţintiți asupră-mi — nu numai 
literalmente, pentru că dincolo de limita astroportului 
se înșirau ca niște gângănii camerele cu teleobiective 
uriașe ale televiziunii, dar şi psihologic vorbind. Dacă 
cele 14 ore scurse de când stellarienii vestiseră cu atâta 
nepăsare că aduceau cu ei niște tau-cetieni nu îngădui- 
seră biroului să ia toate măsurile trebuincioase, ele se 

dovediseră cu totul suficiente pentru ca zvonurile să se 
poată răspândi. 

Mi-am spus că Tinescu va fi cerut ajutorul minis- 
trului pentru ca ştirea să nu fie difuzată oficial, altmin- 
teri s-ar fi dezlănţuit un adevărat iad. Dar m-am 
încruntat îndată. O nouă idee îmi trecuse prin minte: 
faptul că tinerii stricaseră furgonul era oare o simplă în- 
tâmplare ? Nu cumva știuseră că furgonul pornise către 
astroport? Și, dacă știuseră, de unde aflaseră ? Descen- 
denți ai unor coloniști de pe Pământ, stellarienii erau, 
ca și noi, oameni; firește, nu li s-ar fi trimis în întâmpi- 
nare furgonul pentru extratereștri, fie și cu prilejul so- 
sirii celei dintâi astronave construite de ei. 

Neavând la dispoziţie suficiente date, am alungat 
gândul. Mi-am îndreptat în schimb atenţia spre nava pe 
care-o aveam în faţă, încercând să-mi dau seama prin ce 
se deosebea de astronavele pe care le mai văzusem. Exis- 
tau, fără doar și poate, deosebiri, dar — deși le ghiceam — 
nu izbuteam să le definesc, cunoştinţele mele tehnice fi- 
ind destul de reduse. Restul scenei se desfășura normal — 
modulii de intervenţie și salvare se îndreptau, pe pistele 
de beton înguste și drepte, spre marginea astroportului, 
trecând pe lângă tractoarele uriașe care aveau să tragă 
nava până la locul de ancorare, îndată după coborârea 
echipajului și a pasagerilor în mașini rapide, spre posturi. 

Cercetând nava în continuare, am inventariat în 
minte tuburile de aterizare montate pe console, pentru 
o sprijinire adițională și oferind un maximum de stabi- 
litate. Încă încinse de un roşu întunecat, erau inofensive. 
Energia atomică „rece“ fusese prima realizare epocală, 
asigurând securitatea deplină a zborurilor spațiale. 
Consolele propriu-zise, proiectate pentru a transmite 
presiunea cu rezultate optime asupra giganticei carcase, 
se sprijineau pe mii de amortizoare în stare să se adap- 
teze la denivelările oricărui teren. Carcasa avea poate o 
formă neobișnuită, dar... 

N-avea rost să continui. Trebuia să găsesc un expert 
în stare să-mi explice particularităţile construcției stellar- 
iene. Mașina s-a oprit şi am aruncat o privire în jur. Îmi 
rămânea timp să caut un specialist care să-mi răspundă la 
întrebări. Asprey și Kubișev puteau pregăti furgonul și 
fără mine, iar ascensorul nu ajunsese încă la nivelul ușii 
etanșe de care urma să se prindă ca o lipitoare. 

„Uite de cine aveam nevoie“, mi-am spus dând cu 
ochii de un bărbat în uniformă roșie, de astronaut, pe 
pieptul căruia străluceau steaua și sextantul de aur, in- 
signa ofiţerilor spațiali. M-am îndreptat deci către el și 
l-am întrebat: 

— lertați-mă, nava asta a fost construită pe Stellaris, 
nu-i așa? 

S-a uitat la mine, încruntându-se. 

— Întocmai. De mult voiam s-o vedem. 

— Mi-aţi putea spune prin ce se deosebește de navele 
noastre ? În ce mă priveşte, nu-mi dau seama. 

— Nici eu, șopti astronautul. Mă aşteptam la ceva cu 
totul nou... circulau de luni de zile zvonuri despre o 
concepţie radical inovatoare. Liniile navei sunt totuși 
destul de obișnuite. Foarte curate, dar tradiționale. 

Și se întoarse din nou spre astronavă, preferând vi- 
zibil să nu-şi piardă vremea cu mine. Am ridicat din 
umeri și m-am îndreptat spre platforma ascensorului 
destinat pasagerilor, care ajunsese la navă și era împinsă 
spre ușă cu ajutorul unui braţ telescopic. 

Așteptarea părea să nu mai ia sfârșit. Trecuse o 
veșnicie, când motorul ascensorului își modifică rit- 
mul. Încordat, eram numai ochi. Din clipă în clipă 
aveau să se ivească cei dintâi tau-cetieni care puneau 
piciorul pe Pământ. 

Într-un fel, am fost dezamăgit. Prima reacţie m-a 
făcut să constat cât de mult semănau, în costumele lor 
de protecţie, cu noi, oamenii. Apoi am început să dis- 
ting deosebirile: lungimea disproporționată a braţelor, 

vizierele opacizate din pricina amestecului de gaze 
dindărătul lor și, pusă în lumină de costumele de pro- 
tecţie, slăbiciunea neobișnuită a tau-cetienilor în ra- 
port cu înălțimea. 

Cabina ascensorului era încăpătoare. Se aflau în ea 
câţiva oameni ȘI câţiva extratereștri, iar printre primii — 
bănuiam -— și ghidul Kay Lee Wong. M-am apropiat 
șovăind, am scrutat fețele printre care am zărit mai 
multe cu trăsături asiatice, putând corespunde unui 
astfel de nume. 

— Sunt Roald Vincent, de la B.R.C., am spus. Care 
dintre dumneavoastră e ghidul Kay Lee Wong? 

— Eu, se înălță o voce limpede, iar o fată atât de mă- 
runtă încât abia îmi ajungea până la coate își făcu drum 
spre mine. Dar, mai întâi, ce poftești? 

Preţ de câteva secunde nu n-am putut gândi decât la 
o absurditate, și anume că, de fapt, fata nu-și îndeplinise 
probabil în mod necorespunzător misiunea, de vreme 
ce trecuse cu bine măcar peste primul obstacol pe care îl 
are de înfruntat orice ghid: extratereștrii — cinci la nu- 
măr — erau în stare s-o recunoască printre celelalte ființe 
omeneşti, pentru că toate vizierele erau îndreptate spre 
ea. Dacă o aleseseră datorită staturii, punând astfel la 
dispoziţia extratereștrilor o caracteristică fizică îngă- 
duindu-le s-o recunoască mai ușor, stellarienii dăduseră 
dovadă de o pricepere — pentru ei - neobișnuită. 

Apoi am fost cuprins de o spaimă nebună. Eram pe 
punctul de a-i ceda, când mi-am adus aminte de un 
amănunt pomenit în dosarul referitor la tau-cetieni: se 
exprimau sub pragul fonic omenește perceptibil și in- 
frasunetele dau frecvent naștere unor senzaţii de te- 
roare. Acum nu făceau decât să discute despre mine. 

M-am regăsit cu greu. Pe punctul de a-l blestema pe 
Tinescu pentru că nu mă înștiinţase că ghidul era o fe- 
meie, mi-am dat seama că stellarienii puteau foarte bine 
să nu fi menţionat acest fapt și că, oricum, el nu mai 
avea importanţă. 

Am privit-o din nou, mai atent. Faţa ei trăda o mare 
încordare și oboseală; ochii-i străluceau nefiresc, pro- 
babil ca efect al unui accelerator de reacții de tipul 
cronodrinei, fapt confirmat de mișcările ei iuți și saca- 
date, alternând cu perioade de fixitate. Semăna cu o pa- 
săre care dă neîncetat din cap. 

Cu speranţa să dovedesc destul tact pentru a nu-i 
stârni din capul locului reflexul stellarian de împotri- 
vire la orice intervenţie a unui pământean, am rostit: 

— Am aici un furgon care-i așteaptă pe oaspeţi. Li 
s-au rezervat locuri la C.P.E.T., Centrul de Primire a 
Extratereștrilor. Poate că binevoiţi să mă prezentaţi de- 
legaţilor? Vei putea apoi face uz de mașina mea, în 
timp ce-i voi conduce la C.P.E.T... 

— Nu-mi sta în drum, șuieră ea printre dinți. I-am că- 
lăuzit încă de pe Tau Ceti și n-am de gând să-i las pe mâna 
unui nepriceput de birocrat terestru. Unde ţi-e furgonul? 

— Dar... 

Făcu un pas înainte. Văzând că, la nevoie, era hotă- 
râtă să dea literalmente peste mine, m-am tras într-o 
parte. Ar fi fost cât se poate de deplasat ca primul con- 
tact al tau-cetienilor cu Pământul să le ofere spectacolul 
unei scene violente între doi oameni. În spatele ei, i-am 
făcut semn lui Asprey, care aștepta lângă furgon. După 
cum am mai spus, băiatul era departe de a fi neajutorat. 
Dădu din cap, și fata îl văzu, dar putea crede că o salu- 
tase. Știam că era tot atât de conștient ca și mine de ris- 
cul pe care îl implica prezenţa unui ghid în stare să 
explodeze din moment în moment. 

M-am silit să rămân zâmbitor pentru cazul în care, 
extratereștrii ar fi putut interpreta expresiile feţei 


36 john brunner 


omenești, dar aceasta nu schimbă cu nimic agitația de 
care eram stăpânit. 

Din fericire, fata părea să-i vadă cu ochi buni pe 
Asprey şi Kubișev, poate fiindcă erau tehnicieni, ca 
mai toţi stellarienii. Fără a mai pierde vremea, se în- 
toarse spre tau-cetieni, adresându-li-se printr-un trans- 
formator sonic agăţat de o curea pe care și-o trecuse 
peste umăr. 

Operația debarcării celorlalți pasageri fusese ținută 
în loc, în timp ce mulțimea se uita la extratereștri... și la 
mine. Lumea rămânea la distanţă și, plină de o 
bună-cuviinţă demnă de laudă, îi lăsa pe extratereștri să 
înainteze, în urma ghidului, cu un fel de grabă reținută 
(pricinuită de interacțiunea dintre coeficientul timpului 
lor subiectiv rapid și gravitatea terestră, cu cincispre- 
zece la sută mai ridicată decât cea de pe lumea lor), 
până la furgon. Intrară în compartimentul etanș, după 
care Kay Lee Wong își puse haina de protecţie pe care 
i-o întindea Kubișev și pătrunse și ea înăuntru. 

De îndată ce n-am mai văzut-o, am început să acţi- 
onez. Puțin îmi păsa de comentariile pe care le puteam 
stârni. Sistemul ghizilor se baza pe premisa că extra- 
tereştrii aveau a se obişnui cu o singură ființă ome- 
nească în cursul experienţei traumatizante a unui zbor 
interplanetar, pentru a se întâlni abia apoi, într-un ca- 
dru anume pregătit, cu o mai mare varietate de tipuri 
omenești. Aleși cu grijă pentru marea lor înţelegere, 
stabilitate și adaptabilitate, ghizii erau în stare să facă 
față ritmului necesar chiar atunci când aveau de-a face 
cu specii înzestrate cu un metabolism mai rapid. Dar 
fata era, evident, depășită de situaţie. 

Am alergat spre Asprey. Chipul lui grav arăta că era 
conștient de totala stare de epuizare în care fata se afla. 

— Aveţi un telefon în cabină? am întrebat în șoaptă, 
nesigur de calitatea insonorizării furgonului. 


- Da. 

- Bine. Cine trebuie să-i ia în primire pe oaspeți la 
C.P.E.T.? 

— Cred că dr. bin Ishmael. 

— Perfect. (Era un om de nădejde. Mai lucrasem cu 
el de câteva ori.) Ei bine, de îndată ce-o porniţi, dă-i un 
telefon. Chiar la sosire, să-i despartă pe oaspeți de ghid. 
Aranjează să se afle acolo un medic care să-i facă o in- 
jecție cu pacificum; să i se dea, apoi, la nevoie chiar și 
cu forţa, o masă copioasă și să fie dusă la culcare până 
își vine în fire. O să găsim pe altcineva care să se ocupe 
de tau-cetieni. Ai priceput? 

Asprey clătină din cap. 

— S-ar putea ca lui bin Ishmael să nu-i convină că-i 
dau dispoziţii... 

— N-are decât. E un ordin al biroului și vine de la mine. 
Să discute cu Tinescu sau chiar cu ministrul. Deocamdată, 
dă-i drumul, ca fata să nu intre cumva la bănuială. 

Fără a mai aștepta să-l văd pe Asprey trecând la 
fapte, m-am înapoiat la mașina mea, comandându-i să se 
îndrepte spre C.P.E.T. Cum porni, am și pus mâna pe 
telefon și l-am chemat pe Tinescu. 

Cu glasul lui de o suavitate care te făcea să-ţi ieși din 
pepeni, secretarul-robot al biroului îmi răspunse că 
Tinescu nu se afla în clădire. 

- Ghinionul dracului! am strigat. (Mașina de la ce- 
lălalt capăt al firului n-a reacţionat, nefiind programată 
pentru înjurături.) Bine, atunci înregistrează: Domnule 
director, presupun că aţi aflat de stricăciunile suferite 
de furgon. Au fost reparate la vreme, dar când l-am în- 
tâlnit pe ghidul stellarian — fiindcă veni vorba, de ce nu 
m-aţi prevenit că era o femeie? — numai că nu mi-a dat 
cu ceva în cap. 

I-am rezumat faptele, precizând ce măsuri cerusem 
să fie luate la C.P.E.T. şi am încheiat: 

— Acum mă duc glonţ la C.P.E.T. să aplanez even- 
tualele nemulțumiri, dar nu ştiu, zău, dacă voi fi în stare 

să le fac faţă. Găsiţi cât de repede un specialist cu expe- 
riență în domeniul contactelor cu extratereștri. 

Am pus telefonul pe furcă și m-am uitat afară, 
dându-mi seama că mașina se oprise fără să i-o fi coman- 
dat. Am văzut un tractor de remorcare al poliţiei, care 
scotea de pe astroport o mașină particulară avariată, pe- 
semne cea folosită pentru atacarea furgonului. Ca și 
cum tractorul n-ar fi putut aștepta să 1-0 iau înainte! 

Telefonul începu să sune. S-o fi întors Tinescu în 
birou? Am ridicat receptorul, dar era Rattray. 

— Vincent? Aveam de gând să te întâlnesc lângă 
navă, dar am fost reţinut de poliție pentru lămuriri în 
privinţa celor trei ageamii pe care i-am arestat. Îmi pare 
rău. A mers totul bine? 

— Încă n-a murit nimeni, i-am răspuns supărat. Dar 
situația riscă să devină catastrofală. 

— Nu mă miră. Stellarienii vor probabil să ne prindă 
pe picior greșit cu tau-cetienii ăștia, despre care nu știm 
mare lucru, hai? Ce le-ar mai ridica moralul! Dar uite 
de ce te-am chemat... 

Baliza poliţiei întrerupse fasciculul de oprire pe 
care-l emisese pentru a îngădui tractorului de remor- 
care să treacă, așa că mașina mea se năpusti înainte. 

— Da? am întrebat. 

— E vorba de acuzaţia împotriva celor trei neispră- 
viţi. Ce l-a apucat pe directorul dumitale ?... Nu vrea 
în ruptul capului să depună plângere pentru daunele 
provocate. 

— Cum? la mai zi o dată, am spus după ce am tras 
adânc aer în piept. 

— Voiam ca poliţia să-i aresteze pentru avarierea in- 
tenționată a furgonului, dar plângerea trebuie formu- 
lată de Tinescu. Numai că a refuzat, nici n-a vrut să stea 
de vorbă, pretextând că-i nevoit să iasă din birou chiar 
în clipa aceea. 

— Sper că nu le-aţi dat drumul? am întrebat alarmat. 

— Sigur că nu. Au fost însă arestaţi doar pentru con- 
ducere neregulamentară, datorită comenzilor branșate 
pe controlul manual. O asemenea acuzație nu implică 
proba cu detectorul de minciuni, așa că pot minţi în 
voie ca să iasă basma curată. 

— Cred că înţeleg, am șoptit. Pun rămășag că i-ați 
pomenit lui Tinescu de Liga „Stelele pentru Om“... 

— Firește. 

- Nu vrea s-o ia în serios. 

I-am povestit întâmplarea de dimineaţă, când găsisem 
în cutia transportorului una dintre operele lor literare și 
felul cum Tinescu minimalizase Liga, zicând că-i vorba 
de o bandă de aiuriți care trebuiau trecuți cu vederea. 

— Aurii sau nu, spuse Rattray, nimeni nu-și poate 
îngădui să nesocotească indivizi de teapa lor. Eu așa 
văd lucrurile. Trec peste faptul că logica călătoriilor in- 
terstelare face ca ideea cuceririi — și mai ales a menține- 
rii — unui imperiu galactic să fie total absurdă, dar avem 
și o răspundere față de viitor. Ce știm deocamdată e că 
suntem singura specie în stare să călătorească printre 
stele. Într-un fel, asta ne conferă o oarecare superiori- 
tate asupra celorlalte specii, dar, după câte aud, 
tau-cetienii seamănă îndeajuns cu noi ca să ne fi putut 
descoperi peste câteva secole, dacă n-am fi ajuns mai în- 
tâi noi la ei. Se află cu siguranță pe undeva o specie care 
a descoperit zborurile interstelare mai devreme decât 
noi. Ce se va întâmpla în ziua când niște capete seci, dar 
şovine se vor lovi de problema asta? 

- Vă înţeleg, am răspuns. În privinţa tau-cetienilor, 
nu ştiam că așa stau lucrurile. Din dosarul referitor la ei 
am presupus că trebuie să ne semne în bună măsură din 
punct de vedere psihologic, altminteri stellarienii nu 
s-ar fi descurcat atât de bine. Cu toate astea... 

- Un moment. Ce s-a întâmplat? spuse el adresân- 
du-se probabil cuiva care intrase în birou. N-am auzit 
răspunsul, dar trebuia să fie vorba de o chestiune urgentă 

pentru că Rattray îmi spuse grăbit: Vincent, voiam 
doar să discuţi cu directorul dumitale... convinge-l să 
depună plângere. Dacă n-o face el, o fac eu. Pe motivul 
„împiedicarea circulației normale pe astroport“ sau alt- 
ceva de felul ăsta, dar o plângere care să implice son- 
dajul psihic. Asta ca să-ţi dai seama în ce măsură îi iau 
în serios pe așa-zișii trăsniți! 


6 


În sala de recepţie a C.P.E.T.-ului, cu lumină ne- 
utră, difuză, menită unor făpturi obișnuite cu cele mai 
variate spectre solare, am apucat de braţ un bărbat în 
halat de laborator. 

— 'Tau-cetienii au sosit cu bine? 

- Habar n-am, răspunse bărbatul, lucrez la secția 
Ophiucus. Dar, dacă știți cine se ocupă de ei, vă pot 
arăta încotro s-o luaţi. 

— Cred că dr. bin Ishmael. 

— Atunci e în blocul G. Al doilea culoar la stânga, 
apoi la dreapta. Dar fiţi cu băgare de seamă, blocul ur- 
mează să fie atmosferizat azi, nu ştiu la ce oră. 

Probabil că și fusese atmosferizat, adică umplut cu 
gazul pe care-l respirau tau-cetienii. I-am mulţumit și am 
luat-o din loc, trecând prin faţa spitalului, singurul din 
toată galaxia cunoscută care dispunea de medici capabili 
să vindece un picior rupt, să ajute unui locuitor de pe 
Gamma din Ophiucus să-și schimbe cochilia sau să pună 
în stare de funcţionare bronhiile ofilite ale unui băştinaș 
de pe Sigma din Săgetătorul expus din greșeală acţiunii 
oxigenului de pe Pământ. Am depășit și încăperile pro- 
ducătoare de atmosfere, unde generatoare cu bubuit în- 
fundat difuzau amestecurile gazoase menite să-i ţină în 
viaţă pe oaspeții de pe alte planete. La un colţ al culoaru- 
lui am schimbat direcţia și era cât pe ce să mă lovesc de 

un cărucior-robot pe care se aflau tăvi cu terci aburind, 
verzui şi dezgustător pentru niște ochi omenești, dar 
constituind hrana ideală pentru fiinţele de pe Fomalhaut 5. 
Am îndreptat un gând recunoscător către cei ce pro- 
iectaseră C.P.E.T.-ul în așa fel încât să poată răspunde 
condițiilor necesare pentru păstrarea oricărei forme de 
viaţă. Pregătirea apartamentelor destinate tau-cetienilor 
se rezumase, probabil, la simpla reglare a unor comenzi. 

Poarta etanşă a blocului G mi-a oprit înaintarea. Un 
iz semnificativ de clor îmi dovedea că mă aflu în locul 
căutat. Simțind că mă cam înăbuș, am apăsat pe buto- 
nul semnalizatorului și am întrebat de dr. bin Ishmael. 

Peste numai câteva secunde, uruitul pompelor care 
evacuau de cealaltă parte a porții gazele otrăvitoare mă 
înștiința că cineva se apropia. Era chiar bin Ishmael. Își 
ridică viziera căștii, descoperindu-și fața arămie, suptă, 
de arab cu nas acvilin. 

— Ah! Așa da, exclamă el. Roald Vincent, nu? 
Asprey mi-a transmis mesajul. Vino la mine în birou, e 
la un pas și te pun la curent cu ultimele evenimente. 

Strigă unei uși aflate la zece pași pe coridor să se 
deschidă și mă conduse, începând să se dezbrace din 
mers. Când ajunserăm în birou nu mai avea pe el decât 
rufăria de corp, restul veșmintelor putea fi îngrămădit 
într-un colț. 

Tot peretele principal era ocupat de o bibliotecă pe 
rafturile căreia erau aliniate microfilme și cărți, de la 
volumele uzate ale clasicilor din secolul XX tratând 
despre reacţiile omului în spaţiu (erau tipărite pe de- 
modata hârtie făcută din pastă fibroasă) și până la cele 
mai recente lucrări privitoare la enigma contemporană a 
metabolismului regulienilor, cu fantasticele lor facultăţi 
de adaptare. O copie a dosarului referitor la tau-cetieni 
se afla, deschisă, pe masa de lucru. 

Am fost sigur că bin Ishmael avea să-mi fie simpatic, 
mai mult decât îmi fusese cu prilejul precedentelor 

noastre întâlniri, pur mondene. Demodaţi sau nu, îmi 
plăceau oamenii care aveau biblioteci personale şi nici 
măcar Patricia — care adoptase punctul de vedere mo- 
dern potrivit căruia puteai găsi în memoria unui calcu- 
lator toate elementele de cultură de care aveai nevoie — 
nu izbutise să-mi zdruncine părerile. 

— Îşi mulțumesc că ne-ai semnalat starea în care se 
afla pisica sălbatică pe post de ghid, zise bin Ishmael 
răvășindu-și cu ambele mâini părul negru și lucios. Am 
chemat medicul, așa cum ai propus, și ţi-a confirmat 
bănuiala: surmenare nervoasă de cel mai înalt grad. 
Acum e la spital, drogată. Dacă nu intervin reacții aler- 
gice, mâine e sănătoasă tun. 

Am oftat ușurat. Îndată însă descoperii o problemă 
la care nu mă gândisem: 

— Dar cum veţi stabili contactul cu oaspeţii, până se 
trezeşte ? Dacă ce văd aici pe masă e dosarul biroului 
privitor la tau-cetieni, știți că stellarienii nu ne-au fur- 
nizat destule date despre limbajul lor pentru a putea... 

— Nicio problemă, râse bin Ishmael. Făpturile astea 
sunt inteligente, foarte inteligente. Poate ai aflat cât 
sunt de apropiate de mentalitatea noastră ? 

— Rattray, directorul astroportului, spunea că ar fi 
în stare să descopere cu propriile lor mijloace zborul 
interstelar. 

— Așa e. Și uite cum se duc de râpă frumoasele teorii 
privitoare la raportul dintre metabolismul bazat pe oxi- 
gen și nevoia de explorare spațială... Totuși, nu despre 
asta e vorba. Voiam să spun, reluă el mai vioi, că stella- 
rienii, care i-au descoperit din întâmplare, nu aveau în ex- 
pediția lor nici lingviști, nici semanticieni. De altminteri, 
cum nu pun preț pe disciplinele umaniste, trebuie să dis- 
pună de destul de puţini pe toată planeta... Așa că au ales 
calea cea mai ușoară și i-au învăţat pe tau-cetieni anglica. 

— Credeam că vorbesc între ei pe cale subsonică, am 
obiectat. 

— Așa și fac. Stellarienii au înjghebat la repezeală câ- 
teva transformatoare sonice și au intrat în contact. Prie- 
tena dumitale avea şi ea unul, pe care l-am trimis la 
atelier pentru a fi copiat. Se pare că-i un aparat de con- 
cepţie deosebit de ingenioasă. Oricum, tau-cetienii se 
mai află la stadiul multilingual, dar destul de aproape de 
teoria informaţiei pentru a-și da seama că anglica, limbă 
concepută artificial pentru a corespunde cât mai bine 
realității, le poate fi mult mai utilă decât oricare dintre 
limbile lor, care au urmat o cale de dezvoltare naturală, 
deci întâmplătoare. Da, da, sunt de departe cele mai in- 
teligente fiinţe pe care le-am întâlnit până acum. 

— Cu excepţia, totuși, a regulienilor, am precizat. 

— Hm... ei bine, da, deși nu mi-am putut încă da 
seama dacă regulienii sunt nemaipomenit de inteligenţi 
sau de adaptabili. 

Senzaţia de încordare pe care o încercasem începu 
să mă părăsească. Nu izbutisem să-i fac pe plac lui 
Tinescu, înlocuind-o pe Kay Lee Wong la astroport, 
dar cel puţin evitasem o criză în drum spre C.P.E.T. şi 
oaspeţii se aflau acum în siguranţă, sub supravegherea 
specialiștilor noştri. Așa stând lucrurile, m-aș fi putut 
întoarce la birou, dacă n-aş mai fi avut de pus una sau 
două întrebări. 

— Ce aveţi de gând să faceți cu ei? 

— Cu tau-cetienii? Oh, procedura obișnuită... Le 
studiem mai întâi biochimia pentru a ne încredința că-i 
putem hrăni și vindeca, în caz de boală. Între timp, ela- 
borăm un vocabular de bază într-una dintre limbile lor 
pentru a le verifica orientarea semantică în anglică. 
E mai mult decât probabil să fie corespunzătoare, dat 
fiind că tau-ceuienii posedă toate caracteristicile noastre 
generale, inclusiv bisexualitatea. În sfârșit, le organi- 
zăm o vizită a Pământului, în colaborare cu un ghid... 
deși habar n-am când va fi Serviciul Relaţiilor Publice 
în stare s-o organizeze. 

- Nu pricep, am spus. În ce constă dificultatea? În 

faptul că e vorba de prima vizită a unor tau-cetieni? 
Nu. În ultimatumul lansat de Liga „Stelele 
pentru Om. 

Am rămas, pentru câteva clipe, fără grai. Până la 
urmă, am scos un oftat. 

— Ascultă, în definitiv, ce-i cu Liga asta? Mă ciocnesc 
de ea pentru a treia oară pe ziua de azi, iar până acum nici 
nu auzisem că există. Și la ce fel de ultimatum te referi? 

— E caraghios, bineînţeles, dar ca măsură de preve- 
dere e bine să ştim ce învârtesc toate organizaţiile astea 
atropocentrice. Liga a apărut de curând și se pare că are 
la dispoziţie fonduri, nu se știe de unde. A tipărit, în 
bune condiţii, o grămadă de manifeste. 

— Ca ăsta? am întrebat arătându-i-l pe cel cules la 
astroport. 

- Da, e din cele pe care le-am văzut de mai multe 
ori în ultima vreme, încuviință bin Ishmael. 

— Bun... dar ce-i cu ultimatumul? 

— Au transmis un mesaj anonim, potrivit căruia am 
face bine să ne păzim cu grijă extratereștrii, pentru că 
s-au săturat să tot vadă fel de fel de monştri umblând în 
libertate. 

— Dar nu poate fi decât o ameninţare în vânt! 

— Crezi că ne putem bizui pe noroc? Stellarienii 
abia așteaptă să vadă că prima delegaţie de tau-cetieni a 
fost molestată... de asta ne și fac, cu bună-știință, atâtea 
greutăţi. Gândeşte-te ce consecinţe ar avea atentatul la 
viața unor extratereștri! ȘI cu cât ar fi mai primejdioase 
în cazul acestor tau-cetieni, specie care, așa cum ai spus, 
ar putea fi pe cale să realizeze zborul în cosmos. 

— Da. Da, înţeleg prea bine. Și mai înţeleg că a sosit 
momentul să schimb vreo două vorbe cu Tinescu. O ţine 
morțiș că nu face să ne batem capul cu Liga. 

— Aşa? Păi să vină să stea niţeluș în locul meu, ex- 
clamă bin Ishmael bătând cu palma în tăblia biroului. 

— Mi-ai vorbit de proiectele dumitale cu privire la 
tau-cetieni, i-am amintit. lartă-mi stăruința, dar, cum 
nu ţin de resortul meu, m-ai făcut curios. 

— Așa-i, te ocupi mai mult de coloniile noastre decât 
de relaţiile cu extratereștri, nu? Mă miră că Tinescu te-a 
vârât în... mă rog, are probabil motivele lui. Se lăsă pe 
spate și-și ridică ochii spre tavan înainte de a continua: 
Misiunile consacrate cercetărilor culturale vor constitui 
viitoarea etapă de lucru. Trebuie să ştim în care domeniu 
e bine și în care nu e bine să avem relaţii cu ei. Mă refer 
la schimbul de informaţii. De pildă, cei de pe Săgetătorul 
colaborează cu noi în cele mai bune condiţii, după cum, 
desigur, știi. Psihologia lor exclude conceptul de concu- 
rență și, cu atât mai mult, pe cel de violență. Prin urmare, 
le furnizăm fără șovăire radio-trasoare, care le sunt deo- 
sebit de utile pentru cercetările lor din domeniul geneti- 
cii, în vederea creării de făpturi la comandă. Numai că 
utilizarea radio-trasoarelor presupune cunoașterea între- 
gii fizici nucleare, pe care n-am putea-o da pe mâna unei 
specii războinice. Mă urmărești? 

Sigur că-l urmăream. Nu făcea decât să repete unul 
dintre principiile fundamentale ale biroului nostru, pu- 
tând fi prins din zbor și de către cineva care nu se află 
direct implicat în relaţiile cu extratereștri. Nu punem la 
dispoziție tehnologie potențial primejdioasă Și nu interve- 
nim în dezvoltarea normală a unei civilizații, pentru a 

nu-i altera specificul. Concret, tau-cetienii vor cere cu sigu- 
ranţă formula propulsiei interstelare. Nu le-o vom da. În 
clipa când vor ajunge la o limbă unică și-și vor construi 
propriile nave interplanetare, vor ajunge fără îndoială să 
inventeze chiar ei un mod de propulsie, cine știe, poate 
încă mai bun decât al nostru, care suferă de tot felul de nea- 
junsuri. Acela, de pildă, de a nu îngădui folosirea unui rând 
de motoare decât o singură dată, dintr-o pricină pe care 
n-o prea pricep, dar care-i legată de efectul câmpurilor de 
concentrare spaţială asupra distanțelor intraatomice. 

Era limpede că nu mai aveam multe de aflat. Am dat 
să mă ridic, când videofonul şi-a semnalat prezența. 
Am rămas pe loc. 

- Doctore, am terminat cercetările asupra transfor- 
matorului sonic. Avem acum suficiente date pentru a 
putea începe să-l fabricăm. Dar, cum deocamdată nu 
dispunem decât de original, ne-am gândit că poate do- 
riți să-l recăpătaţi. 

— Într-adevăr, confirmă bin Ishmael. Mulţumesc. 
Trimiteţi-l, vă rog, în biroul meu. 

Puse receptorul pe furcă şi mă privi. 

- Înainte de a pleca, ia spune, nu crezi c-ar fi nime- 
rit ca tau-cetienii să întâlnească un funcţionar de-al 
nostru? Faptul că au fost despărțiți de ghid i-a impresi- 
onat probabil neplăcut, dar lucrurile s-ar putea aranja 
dacă ai da ochii cu ei și le-ai spune cine ești. Nu și-or fi 
făcut o idee prea grozavă despre oameni, și nu trebuie 
să le-o luăm în nume de rău. Așa cum i-au tratat stella- 
rienii, au săvârșit o grămadă de greșeli de tact, până și 
în privinţa alegerii delegaților. 

— Cum adică? 

— Păi dumneata sau eu am fi ales doi oameni de ști- 
ință şi doi psihologi sau echivalentul lor cel mai apropiat. 
Stellarienii însă s-au hotărât pentru patru înalți funcţio- 
nari sau, dacă preferi, oameni politici. Numai interpretul 
și-a dat seama, de pildă, că reacțiile noastre lente nu de- 
rivă din tâmpenie, ci se datorează coeficientului nostru 
metabolic mai scăzut. (Se întoarse spre dulăpiorul aflat 
în spatele lui.) Ceea ce îmi amintește că nu mai am decât 
foarte puţină cronodrină. Trebuie să cer să mi se mai dea. 

Șovăiam, nesimţind deloc îndemnul de a mă vâri în 
povestea asta. La birou mă așteptau lucrările începute. 
Dar mi-am amintit de glumele pe seama rolului meu la 
„Relaţiile Sărace“ şi m-am hotărât. Responsabilitatea bi- 
roului fiind angajată, dacă lucrurile nu mergeau bine 
aveam să am neplăceri, cu toate că nu lucram în domeniul 

relaţiilor cu extratereștri. Am întins braţul pentru ca 
bin Ishmael să-mi facă injecția cu cronodrină. 

N-a fost atât de cumplit cum mă aşteptam. După 
cum mă prevenise bin Ishmael, interpretul — pronunția 
aproximativă a numelui său era Shvast — se dovedi de 
departe cel mai inteligent dintre cei cinci delegaţi. Evo- 
luând în costumul meu presurizat și greoi prin întuneca- 
tul amestec de gaze pe care tau-cetienii îl luau drept aer 
curat și respirabil, bănuiam că Shvast cenzura conversa- 
ţiile în ambele direcţii pentru a le conferi tact și bună-cu- 
viinţă: uneori viteza normală a debitului său scădea până 
la simpla bolboroseală, pe când ceilalți oaspeţi clămpă- 
neau rapid, ca de obicei. Șeful lor ierarhic părea să fie cel 
ce se numea Vroazh, pe care mă străduiam să-l identific 
și să-l recunosc datorită unor particularităţi ca paloarea 
pernuțelor plate și prehensibile care-i ţineau loc de mâini 
şi pungile de grăsime de sub brațe. Nu mă opream la de- 
talii vestimentare, deși, ca și noi, erau destul de vanitoși 
pentru a purta haine îngrijite, de diverse culori. Data ur- 
mătoare însă se puteau îmbrăca într-un fel pe care 
n-aveam să-l mai pot recunoaște. 

Ne mărgineam îndeosebi la generalităţi. Vroazh în- 
trebă, firește, unde era Kay Lee Wong; i-am replicat că 
nu răspundea de ei decât în timpul călătoriei și că acum 
importantul și bogatul birou pentru Relaţii Culturale 
(tare aș fi vrut să fie așa!) își asuma buna lor îngrijire. 
Apartamentele le erau pe plac ? Shvast spuse că da, deși 
poate că unele mici modificări... L-am asigurat că vor fi 
executate. Mâncarea era bună? Shvast spuse că da, deși 
gustul unuia dintre feluri... Mi-am notat să atrag atenția 
biologilor că sintetizatorii nu lucrau încă perfect. Baga- 
jele sosiseră în bune condițiuni ? Shvast spuse că da, deși 
un obiect deosebit de preţios fusese ușor zgâriat și... Am 
făgăduit că va fi reparat de către cei mai buni meseriași. 

Cam asta era tot. Pomenind de mâncare, mi-am 
amintit că nu mă așezasem încă la masă. De îndată ce 

buna-cuviinţă mi-o îngădui, am întrerupt așadar vizita 
și mi-am luat rămas-bun. De cealaltă parte a comparti- 
mentului de depresurizare, bin Ishmael îmi mulțumi 
călduros că-i ușurasem munca, ceea ce mi se păru cu 
totul exagerat. 

— Uite care-i părerea mea, i-am spus. Dacă o treabă 
care cade în seama biroului iese prost, îţi vine mai greu 
de obicei să te lauzi că lucrezi în cadrul lui. Prezenţa 
mea te pune la adăpost. Pricepi? 

— Cinic afurisit, zise acru bin Ishmael începând să 
mă ajute la scoaterea costumului de protecţie. 

— Nu, am protestat, sunt sincer. 

ȘI, într-adevăr, eram. M-am simţit destul de jignit 
când mi-a răspuns: 

— Atunci ești mai rău decât cinic. Nici nu știu cum 
să te calific. Stai, te rog, liniștit să desfac capsa asta. 

A fost pentru mine o mică, dar perversă plăcere să 
nu mă întorc direct la birou. La urma urmei, aveam 
dreptul la dejun, chiar dacă depășisem ora la care îl 
luam de obicei. Așa stând lucrurile, i-am spus mașinii 
să mă lase la un restaurant din apropiere şi am trimis-o 
singură la garajul biroului. 

Aflasem, în cursul dimineţii, cel puţin două lucruri 
pe care mi-am propus să le cercetez mai îndeaproape. 
Având dinainte o farfurie plină cu supă israeliană de 
fructe, m-am concentrat asupra ei. 

Primul era, poate, mai puţin important. Dacă era de 
înțeles că biroul mușamaliza cumva problema aroganţei 
stellanenilor pentru a nu învenina relaţiile dintre ei și Pă- 
mânt, lucrurile luau o cu totul altă întorsătură când deve- 
neau destul de cinici (și gândul mi se întoarse la spusele 
lui bin Ishmael) pentru a implica o altă specie într-un 

conflict particular. Hotărâ: să descopăr de ce Tinescu — 
răspunzător, în cele din urmă, fie și numai pentru că mi- 
nistrul Afacerilor Extraterestre îl pusese la curent — îngă- 
duise ca situaţia să se degradeze în chip atât de alarmant. 

A doua problemă mă privea mai îndeaproape. Reacția 
mea la manifestul găsit dimineaţă î în cutia transportoru- 
lui fusese instinctiv aceeași ca reacţiile lui Rattray și bin 
Ishmael, amândoi mult mai legaţi de realitățile afacerilor 
interstelare decât noi, cei de la B.R.C. Punctul de vedere 
potrivit căruia Liga „Stelele pentru Om“ constituia un 
grup de excentrici inofensivi nu mai putea fi susținut. 
Indiferent dacă stricăciunile pricinuite furgonului fuse- 
seră sau nu premeditate, faptul că cei trei, hai să zicem 
ageamii, cum îi numise Rattray, fuseseră înștiințați de 
sosirea tau-cetienilor nu mai avea însemnătate, orice 
convingere delirantă în stare să determine o asemenea 
acțiune fiind primejdioasă prin ea însăși. 

Trebuia să întocmesc un raport despre tot ce făcu- 
sem peste zi. Într-un fel sau altul, chiar dând cuvintelor 
O greutate mai mare decât era cazul, trebuia să-l con- 
ving pe Tinescu. Ce pasionant exercițiu de semantică 
practică! Mai eram cufundat în elaborarea lui, când am 
ajuns în faţa biroului. 

Surprins, l-am văzut pe Jacky Demba ieșind de sub 
portalul boltit pe care era gravată deviza biroului, ve- 
chiul precept grecesc care trebuia să preceadă orice 
contact cu speciile de pe alte lumi: CUNOAȘTE-TE 
PE TINE ÎNSUȚI! Discuta înflăcărat cu un extrate- 
restru, mai precis un regulian, o ființă de o frumuseţe 
uluitoare, asemeni tuturor semenilor săi. 

Conștient de prezenţa mea cu mult înainte de Jacky, 
datorită simţurilor lui supradezvoltate, regulianul îmi 
făcu semn de parcă m-ar fi recunoscut. Era o situație 
nespus de stânjenitoare, deosebirile îngăduind regulie- 
nilor să se identifice fiind prea subtile pentru a putea fi 
percepute de un om neantrenat. Din punctul meu de 

vedere, putea fi la fel de bine regulianul cu care stătu- 
sem de vorbă azi-dimineaţă, după accidentul rachetei, 
sau un altul, întâlnit în cursul vizitei pe care o va fi efec- 
tuat la birou cu zece ani în urmă, de pildă. 

Am zâmbit de parcă mi-aş fi amintit pe loc de nu- 
mele lui, bizuindu-mă pe Jacky pentru a mă scoate din 
încurcătură. Obișnuit cu frecventarea regulienilor, de- 
venise fără îndoială expert în identificarea lor și-și dă- 
dea cu siguranță seama de situaţia în care mă aflam. 

Dar nu şi-a dat seama, cel puţin nu imediat. Se mul- 
ţumi să-și fluture mâna în chip de salut, întrebând doar: 

— A mers totul bine, Roald? 

— Mai mult sau mai puţin. Încotro? 

— Mi-am terminat ziua de lucru, a răspuns, mirat de 
întrebare. 

Uitându-mă la ceas, am constatat că trecuse de 
16.30, ora obișnuită a închiderii birourilor. Nu-mi dă- 
dusem seama că se făcuse atât de târziu. Am tras o în- 
jurătură în gând. 

— Directorul mai e aici? 

— Parcă da, deși nu cred să mai întârzie. Poate că-ţi 
aşteaptă raportul? 

Din fericire, n-a lungit-o pe tema asta, ci și-a în- 
dreptat privirea către regulianul care se ţinea de o parte 
şi, din politeţe, se prefăcea că nu ascultă. 

— Anovel, el e Roald Vincent, un coleg de birou... 

L-am întrerupt, fericit. 

— Ne-am întâlnit, pentru câteva minute, și azi-dimi- 
neață. Sper că nu vă mai resimţiţi de pe urma accidentului ? 

— Nu, mulțumesc. Ar fi nevoie de un fel de explo- 
zie atomică ca să-mi zgârie puţin pielea... 

Regulianul îmi întinse cel mai gingaș dintre cele două 
„braţe“ drepte de care dispunea și i-am strâns „mâna“ cu 
opt degete. Specia era de o politeţe desăvârșită. 

Ca toţi membrii ei adulți, Anovel măsura cam 1,80 m 
și asemănarea lui cu un cal era remarcabilă. Același cap 

prelung, parcă trist, aceleași nări. Pielea îi era însă de un 
albastru viu, iar coama lungă, aurie. Avea patru „braţe“ 
cu încheieturi multiple, dintre care două mai gingașe, ter- 
minate cu „mâini“ neînchipuit de dibace, pe când cele- 
lalte două erau musculoase ca picioarele dindărăt ale unui 
Percheron. Din respect pentru obiceiurile pământești, 
purta o fustanelă prinsă de mijloc și care cobora până în 
dreptul genunchilor, îngăduind lungilor lui picioare să se 
îndoaie invers decât la oameni. Nu purta nimic altceva, 
la drept vorbind nici n-avea nevoie de nimic altceva, de 
vreme ce făpturile astea paradoxale suportă variaţiuni 
de temperatură de ordinul a două sute de grade, fiind to- 
todată singura specie cunoscută care poate trăi la fel de 
bine respirând oxigen, clor sau fluorul lumii ei de baștină. 

— V-aţi cunoscut? întrebă Jacky mirat. 

L-am lămurit pe scurt și a încuviinţat din cap. 

— Pricep. Ei bine, veţi avea diseară prilejul să vă ve- 
deţi din nou, pentru că l-am invitat și pe Anovel la pe- 
trecere. Mi-am zis că o să-i facă plăcere să-mi cunoască 
prietenii. Pentru că veni vorba și ca să nu uit, am luat 
dejunul cu Patricia și veniţi amândoi. 

Bun băiat, Jacky. I-am zâmbit și mi-am cerut iertare 
că trebuia să-i părăsesc, ca să nu-l pierd pe Tinescu. 

Directorul mai era în birou, dar nu singur. Șovăiam 
în prag, deși când mă anunţasem îmi spusese să intru. 

— Hai, nu mai sta acolo de pomană, îmi strigă. 
Roald, uite-l pe inspectorul Klabund de la Poliţia Mon- 
dială, Districtul Coastei Pacificului. Ai picat la ţanc, 
cred că vrea să stea de vorbă cu dumneata. 

Cu mine? De ce oare? Am înaintat și m-am așezat 
pe scaunul pe care Tinescu mi-l arăta. Inspectorul era 
un bărbat voinic, cu părul castaniu tăiat scurt și cu ochi 
căprui duși în fundul capului. Părea cu opt sau zece ani 
mai în vârstă decât mine. 

— Până te ia în primire inspectorul, adăugă Tinescu, 
aș vrea să-ți pun câteva întrebări. Tau-cetienii au ajuns 

cu bine la C.P.E.T., deci asta e în regulă, dar am primit 
Și un mesaj aproape isteric din partea lui Rattray, di- 
rectorul astroportulu.... 

Se întrerupse, probabil văzându-mi expresia. 

— Isteric ? Glumiţi, am replicat sec. Cei trei s-au nă- 
pustit intenţionat asupra furgonului. Sunt absolut sigur. 

Tinescu închise ochii și oftă. 

— Atunci nu te mai întreb nimic, zise el obosit. De 
asta e aici şi inspectorul Klabund. 

— Dar nu ne aflăm în Districtul Coastei Pacificului, 
am obiectat, uitându-mă mirat la polițist. 

— Așa e, interveni el. Numai că anchetez în legătură cu 
prăbușirea rachetei, din noaptea trecută. 

În mintea mea se stabiliră câteva legături. Aplecân- 
du-mă spre inspector am întrebat: 

— Dumneata l-ai adus aici pe Anovel? 

Klabund tresări, surprins. 

Regulianul? ocoli el răspunsul. De ce... ei bine, da. 

— Atunci încep să înţeleg. Se presupune că racheta a 
fost sabotată. 

— Ai o minte deosebit de ageră, Mr. Vincent, constată 
netulburat Klabund. De fapt, în stadiul actual mă bizui 
numai pe mărturia lui Anovel. Susţine că ar fi detectat, 
exact înaintea exploziei motoarelor, un sunet ascuţit, di- 
ferit de uruitul reactoarelor. L-am adus aici pentru teste 
auditive. Le-a trecut în proporție de sută la sută. 

— E firesc. Regulienii au însușiri surprinzătoare. 
Dar... (am şovăit, apoi i-am dat drumul) vrei să spui că 
s-a procedat la distrugerea rachetei numai pentru a se 
încerca uciderea unui extraterestru? Păi toată lumea 
știe că un regulian rezistă la lovituri care pe om l-ar face 
chiseliță... 

— Cineva stăpânit de convingerea dementă a „su- 
premaţiei naturale a Omului“ ar putea să nu ţină seama 
de asta, mi-o întoarse Klabund. 

Concluzia era îngrozitoare, dar trebuia să-i dau glas. 

— Vrei să spui că avem de-a face cu niște fanatici care 
s-ar da în lături să-și ucidă semenii, bărbaţi și femei, nu- 
mai pentru a elimina totodată și câţiva extratereștri ? 

— Nu mă încumet să merg atât de departe, dar e 
cumplit de verosimil. Klabund se uită într-un carneţel. 
În sfârşit, Mr. Vincent, înțeleg că ai găsit azi-dimineaţă 
în biroul dumitale un manifest editat de Liga „Stelele 
pentru Om“? 

Am încuviinţat. 

— Eram atât de enervat, încât m-am și plâns directo- 
rului. Dar mi-a spus să-l zvârl în dezintegrator și să 
nu-mi mai bat capul, poliţia cercetase cu trei ani în urmă 
activitatea Ligii și ajunsese la concluzia că era inofensivă. 

- Aşa a fost... atunci. Între timp, organizaţia a pri- 
mit bani grei. Încruntat, Klabund mai întrebă: Era în- 
tâia dată când auzeai de Ligă, Mr. Vincent? 

— Pe câte îmi amintesc, da. Dar nu și ultima. Indivi- 
zii care ne-au avariat furgonul la astroport aveau ma- 
șina plină cu asemenea manifeste. 

- Da, ştiu. Care sunt exact atribuţiile dumitale în 
cadrul biroului? 

— Sunt adjunctul directorului şi răspund de cerceta- 
rea culturală a coloniilor umane. 

— N-ai putea fi mai clar? 

Am aruncat o privire spre Tinescu, în stare să ex- 
pună totul mai limpede, ca unul ce nu era implicat, dar 
Klabund s-a grăbit să intervină: 

— Nu, nu, lămureşte-mă dumneata. 

Luat puţin prin surprindere, am răspuns: 

— După cum ştii, avem două colonii. Viridis, pe 61 
din Lebăda, şi Stellaris, pe Epsilon din Eridan. Conform 
regulamentelor asupra cărora s-a convenit cu privire la 
întemeierea și subvenţionarea lor, avem dreptul de a 
menține acolo misiuni de observare și există în cadrul 
biroului două servicii pentru centralizarea și analizarea 
datelor pe care ele ni le trimit: al meu, pentru domeniul 

cultural, și al lui Jacky Demba, pentru domeniul tehnic. 
Suntem... da... nişte intermediari, adică transmitem ra- 
poartele la centrele de integrare, care le analizează. 

— Pricep. Așadar, dacă am înţeles bine, natura cul- 
turală a preocupărilor dumitale presupune că te ocupi 
mai mult de Viridis decât de Stellaris? 

- Întocmai. 

— Fu, te rog, mai explicit. 

- Mă rog... Viridis a fost întemeiată acum 110 ani de 
către o comunitate neo-rousseauistă care intenţiona să 
se întoarcă la o civilizaţie pretehnologică. Pe Pământ ar 
fi devenit ridicoli, desigur, dar cum sociologii stăruiau 
atunci pe lângă guvern să sprijine căutarea unei alte so- 
luţii pentru organizarea societăţii, întemeierea coloniei 
a fost oficial aprobată și subvenţionată. 

— Şi au scos-o la capăt? 

— Oh, foarte bine. Cam jumătate din muzica, poe- 
zia și arta noastră teatrală sunt de obârşie viridiană. So- 
cietatea lor are (căutam cuvântul potrivit)... o bogăţie, 
o profunzime care ne lipsesc. 

— Preferi societatea lor societăţii stellariemlor? 

— Hotărât, da. Stellaris a fost întemeiată pentru a se 
vedea unde poate duce o societate orientată tehnologic. 
Firește, în domeniul lor, stellarienii au realizat multe; 
nivelul lor de mecanizare e uluitor. Și, bineînţeles, ser- 
viciul meu se ocupă și de studierea consecinţelor sociale 
ale acestui... hm... experiment. 

— Înţeleg, șopti Klabund. Mr. Vincent, ai făcut vre- 
odată parte din Liga „Stelele pentru Om“? 

Am fost întotdeauna mândru de mintea mea ageră, 
dar viteza reacției m-a mirat de astă dată și pe mine, așa 
cum i-a mirat pe Tinescu și Klabund. Un ultim efect al 

injecţiei cu cronodrină pe care bin Ishmael mi-o făcuse 
pentru a-mi accelera timpul subiectiv până la nivelul 
timpului tau-cetienilor mă făcu probabil să-mi înghit 
negația furioasă care-mi stătea pe limbă. Era limpede că 
întrebarea inspectorului era menită să mă ia prin sur- 
prindere pentru a-mi smulge un răspuns pripit. De ce? 

În mod logic, nu exista decât un singur motiv: 
Klabund mă supunea unui detector de minciuni. 

Așa că, din principiu, pentru că nu admit dreptul 
societăţii de a viola intimitatea mintală a unui ins să- 
nătos, am întins fulgerător mâna peste suprafaţa lu- 
cioasă a biroului și am zvârlit cât colo adresorul, 
singurul obiect destul de mare pentru a feri detectorul 
de minciuni de privirile cuiva șezând pe scaunul care-mi 
fusese indicat. 

Și nu mă înșelasem. Aparatul lunguieţ şi plat era 
acolo, cu partea luminoasă spre Klabund și firele sub- 
ţiri, ca ale unei pânze de păianjen, ocolind biroul pen- 
tru a se îndrepta spre mine. 

M-a cuprins o furie rece. 

— Inspectore, am rostit cât mai tăios cu putinţă, cu 
ce drept îţi permiţi să utilizez: aparatul fără încuviinţa- 
rea mea? 

Klabund era vădit încurcat. Înghiţi în sec și privi 
spre 'Tinescu, cerându-i ajutorul. Directorul tuşi. 

— Eu i-am cerut să-l utilizeze, Roald. 

— Şi de ce, mă rog? 

— Pentru că materialele de propagandă ale Ligii 
ne-au invadat transportoarele din pricina dumitale. 

Îmi venea cam greu să înghit una ca asta. În cele din 
urmă, am spus: 

- E o presupunere lipsită de sens. 

— Zău? Aş fi preferat să nu te pripești, Roald, aș fi 
preferat să te văd confirmând o negare pe care n-ai bi- 
nevoit s-o exprimi... (Cu un gest obosit, Tinescu își 
trecu palma peste faţă.) Bine, am să-ţi vorbesc pe șleau. 

Datele cercetării sociologice privitoare la Stellaris ți-au 
cam dat dureri de cap, nu-i așa? 

— Sigur că da. Integrarea a întârziat supărător de 
mult preluarea materialului 8c și, dacă nu m-aţi fi trimis 
la astroport, aveam de gând azi să-i scutur zdravăn, 

— Ştiu. Ei bine, întârzierea nu era întâmplătoare. 
Există la Integrare un cuib de simpatizanți ai Ligii, prin- 
tre care doi programatori. Au falsificat datele culese de 
echipele noastre de observare. Tomas a descoperit asta 
abia de câteva zile și mi-a raportat. I-am spus să nu su- 
fle nimic nimănui până n-aveam o imagine mai clară a 
intervențiilor și a motivelor probabile ale sabotajului. 
Totodată speram... Da, vrei să spui ceva? Tinescu ridică 
din sprâncene interogativ. 

Mânia începea să mi se mai potolească. Trebuia să 
bănuiesc că se petrecuse ceva grav pentru ca Tinescu 
să încalce obișnuinţele până într-atât încât să mă su- 
pună unui detector de minciuni. 

— Micky Torres și-a dat seama de ceva, am zis, de 
asta voiam să-i telefonez azi. De fapt, e motivul princi- 
pal pentru care mă duc să-l văd în Anglia, la sfârșitul 
săptămânii. S-a plâns de anomalii în rapoartele 8a și 8b, 
pe care i le-am trimis luna trecută. Credeam că exage- 
rează și aveam de gând să revăd cu el dosarele, ca să-l li- 
niştesc. Dar lucrurile se schimbă acum, bineînţeles. 
Deşi încă nu văd ce legătură au toate astea cu mine. 

— Tocmai începusem să-ţi explic. Lăsând o vreme 
Liga în pace, speram s-o incităm să devină mai cuteză- 
toare. Şi cred că am izbutit. Membrii ei au început să ca- 
ute adepți. Și faptul că ai fost unul dintre cei dintâi asupra 
cărora şi-au aruncat privirile nu-i deloc lipsit de logică. 

- Deloc lipsit de logică? am repetat. Cum adică? 

- De ce nu? întrebă el cu amărăciune. Roald, ești 
unul dintre colaboratorii cei mai înzestrați ai biroului, 
dar preferi să-ți pierzi vremea învârtindu-te în jurul ra- 
poartelor de pe Viridis, cu datele lor culturale plăcute și 

lipsite pe probleme, în loc să faci o muncă pe măsura 
posibilităților de care dispui. Într-un cuvânt, să te 
ocupi de relaţiile extraterestre și să îndeplineșu, în sfâr- 
şit, o treabă utilă. 

— Asta-i prea de tot! am explodat. 

— Of, taci odată! Chiar dacă nu-ți place, e adevărul 
adevărat. Și nu-i numai părerea mea. Faptul sare-n ochi în 
asemenea măsură încât l-au descoperit până și indivizii ăș- 
tia fără creier din Ligă, trăgând singura concluzie firească: 
îi urăști pe extratereștri și nu vrei să-ţi mânjești mâinile lu- 
crând cu ei. Așa că te-au luat drept simpatizant virtual. 

Klabund tuși ca să-și dreagă glasul. 

— Cred că nu mai e cazul să zăbovesc aici... 

Am constatat că evita să mă privească. Tinescu îl în- 
demnase să încalce procedura legală de anchetare și, 
după cum era de așteptat, nu-mi ierta că fusesem cauza 
indirectă a lipsei lui de bună-cuviinţă și cauza directă a 
demascării ei. Speram să nu mai am niciodată de-a face 
cu bărbatul ăsta cu păr castaniu și eram sigur că și el mă 
va evita în viitor. 

Tinescu îl lăsă să plece, dar în clipa când ușa se în- 
chise în urma lui am dat frâu liber furiei pe care mi-o 
stăpânisem în prezenţa unui străin. Eram de altfel eu 
însumi mirat, pentru că niciodată nu îndrăznisem să-i 
vorbesc superiorului meu cu atâta violenţă. 

— Spuneţi ce poftiţi despre preferința mea de a ră- 
mâne în domeniul cercetării sociologice, î în loc de a 
trece la cel al relaţiilor cu extratereștri, dar un fapt ră- 
mâne și nu-l puteţi nega: serviciul meu /ucrează. S-a pe- 
trecut cumva la mine vreo porcărie cum e cea ieșită 
acum la iveală în serviciul relaţiilor cu extratereștri ? Bi- 
roul i-a lăsat pe stellarieni să ne îmbrobodească în așa 
hal încât a trebuit să primim o delegaţie de tau-cetieni 
fără să fi fost înștiinţaţi, ghidul le era pe marginea 
depresiunei nervoase, și nu pomenesc nici jumătate din 
câte s-au petrecut. 

— Roald! spuse Tinescu ridicându-se. Cine răspunde 
de B.R.C.? Dumneata sau eu? Dacă te simţi atât de mân- 
dru de felul cum conduci un serviciu lipsit de probleme, 
de ce nu încerci să te ocupi de un sector mai greu? Aș 
putea numi în locul dumitale o duzină de oameni compe- 
tenți, l-aș putea pune chiar pe Micky Torres, venit direct 
de la universitate şi fără măcar un an de practică. Este? 

— Micky Torres e o excepţie, am replicat moale. 

- Excepţie? Mă faci să râd... Îşi trecu degetele prin 
părul lung. Şi-i și cu douăzeci de ani mai tânăr decât 
dumneata... Cum-necum, un fapt rămâne în picioare: 
n-ai dreptul să mă acuzi că aș fi lăsat biroul — cum ai 
spus? — „îmbrobodit“ de stellarieni, decât dacă dove- 
deşti că ai fi fost în stare să rezolvi mai bine situaţia. Nu 
neg că nu s-ar fi putut, dar cum dracu să-mi dau seama, 
eu sau oricare altul, dacă nu ieși o dată din micul dumi- 
tale birou călduţ pentru a trece, în sfârșit, la fapte? 

Răsuflând zgomotos, se așeză din nou. Cred că 
m-am holbat la el o bună bucată de vreme fără să fi 
putut scoate o vorbă. 

— Du-te acasă și liniștește-te, Roald, oftă el într-un 
târziu. Și ţine minte ce-ţi spun: consider că toată lumea 
are încredere în dumneata, numai dumneata n-ai. Şi dacă 
ajungi să-ţi dai seama că așa stau lucrurile, ai să procedezi 
cum vreau eu, pentru că vei dor: să procedezi întocmai. 


Când am ajuns acasă, adăugasem o nouă învinuire la 
cele formulate de Tinescu. Nu mai eram supărat. Îmi 
dădeam seama că directorul se aflase sub presiune dato- 
rită grijii de a nu înrăutăți raporturile cu stellarienu, în- 
cordarea lui explicând felul în care mă tratase. Mai 
eram iritat, desigur; mi se întâmpla atât de rar să-mi ies 
din fire încât, pentru calmare, aveam nevoie de tot atâta 
timp cât îmi trebuise să mă enervez. Pulsul îmi era cu 
cincisprezece bătăi mai rapid decât de obicei, dar mi-am 
spus că o baie fierbinte va rezolva totul. 

Învinuirea suplimentară pe care Tinescu se abţinuse 
să mi-o arunce în faţă mă preocupa din ce în ce mai 
mult. Probabil că antipatia mea față de Stellaris și încre- 
zuții ei locuitori mă făcuse să nu cercetez cu destulă 
atenţie ultimele rapoarte sociologice și să nu descopăr 
informaţiile false introduse între recepţia și retran- 
smiterea lor. Ar fi trebuit să le găsesc înainte ca Tomas 
să dea de ele, la Integrare. 

Cam cât din materialul falsificat se referea la 
tau-cetieni? 

Ajuns aici am început să mă rușinez, într-adevăr, de 
mine însumi. După cum reieșea din dosarul B.R.C.-ului, 
tau-cetienii se aflau cam la nivelul pe care omenirea îl 
atinsese în secolele XIX sau XX. Erau competenţi ca 
ingineri, astronomi, chimiști sau arhitecți și începeau să 
pună bazele unor discipline mai complexe, ca psiholo- 
gia. O asemenea specie constituia o adevărată dinamită 
potenţială. În ultimă instanţă, ar fi trebuit să-mi dau 
seama, pe baza rapoartelor trimise de echipele noastre 
de observare culturală, că stellarienii erau în stare s-o 
folosească drept armă împotriva Pământului. N-o spu- 
sesem niciodată limpede, lăsând doar să se subînțeleagă 
situaţia. Bine. Îmi recunoșteam vina şi eram hotărât s-o 
răscumpăr. De ce atunci nu scăpam de starea asta de în- 
cordare nici în cada cu apă fierbinte, unde mă lăsam 
manipulat de maseurii automaţi ? 

Motivul îmi apăru neașteptat de brutal și-l formulai 
cu glas tare: 

— Sigur, mă tem să nu fiu ucis. 

Era poate ilogic, dar reflexul se dovedea puternic. Po- 
sibilitățile de supravieţuire ale creierului unui om al zile- 
lor noastre se mai aflau în stadiul atins cu multă vreme în 
urmă de procesul de evoluţie și el reacţiona instinctual ori 
de câte ori era ameninţat. Singura concesie pe care o fă- 
cuse progresului consta în lărgirea evantaiului de indicii 
la care reacționa, ţinând astfel pasul cu prelungirea mediei 

de viață. Conform datelor statistice, mă puteam aștepta la 
o sută zece ani de sănătate și viață productivă; bineînţe- 
les, ca toţi cei în situația mea, îmi asumam mai puţine ris- 
curi și mă observam mai atent decât o făcuseră cei ce 
acceptaseră să considere, fie și inconștient, că avuseseră 
noroc supraviețuind propriei lor nașteri. 

Elementele conexate și reflexele mele constau în su- 
gestia lui Klabund că accidentul rachetei din noaptea 
trecută se putea datora unui sabotaj şi informaţiei că in- 
trasem în câmpul de atenție al Ligii, care purta, poate, 
răspunderea sabotajului. 

Poate! Am subliniat cu putere cuvântul, pentru uz 
propriu. În viitor mă voi feri şi de umbra mea. 

Am ieșit din cadă deprimat și am început să-mi caut 
haine curate. În timp ce mă îmbrăcam a sunat video- 
fonul, era Patricia. Am uitat pe loc de toate grijile, în 
afara celei că putea fi supărată pe mine pentru că nu ne 
întâlniserăm la prânz, deși nu eram vinovat cu nimic. 

Dar Patricia zâmbi, apropiindu-se mult de obiectivul 
aparatului și întinzându-și buzele ca pentru sărut, apoi se 
depărtă arătându-mi că n-avea pe ea decât un prosop uriaș. 

— Cum te simți, iubitule? 

— Mai bine de când te pot vedea. Ştii, la prânz... 

- O, nu-i nevoie să te scuzi. (Ochii 1 se măriră.) 
Jacky mi-a spus că ai fost trimis undeva urgent, parcă la 
astroport. 

— Da, a trebuit să întâmpin un grup de tau-cetieni 
însoţiţi de un fel de pisică sălbatică de pe Stellaris, 
care-i ghida. 

— Îmi cam umbli cu alte femei, din câte văd. 

— Dacă ţii neapărat să știi, m-a făcut birocrat pă- 
mântean nepriceput. 

Patricia începu să râdă și fu gata să scape prosopul. 

— Ai pomenit de tau-cetieni? Păi nu ne-au vizitat 
niciodată. Nu-i vorba de extratereștrii ăia descoperiţi 
de stellarieni ? 

— Întocmai. 

Și i-am rezumat câte se petrecuseră peste zi. 

— Bine că n-ai avut necazuri mai mari, constată ea. 
Le-ai putut găsi loc la C.P.E.T.? 

- Da, acolo n-am avut probleme. 

— Am să caut să-i văd și eu, tot trec prin faţa 
C.P.E.I.-ulu: când mă duc la lucru. Pot fi văzuți din 
stradă? 

— Nu. Au fost cazaţi în blocul G, dincolo de clădi- 
rile care dau la stradă. La noapte am să mă gândesc cum 
dorm bine înveliţi în paturile lor sau făcând ce vor și am 
să-mi spun: „Uite cum le țin loc de Natura-Mamă!“ 

— Te pomenești că vrei să fii și tu un tau-cetian, 
glumi Patricia. 

- În niciun caz. Și mai ales pentru că, dacă aș fi un 
extraterestru, mi-ai apărea respingătoare, ceea ce, recu- 
noaște, ar fi caraghios. 

— Ce lucruri drăguţe ești în stare să spui Roald, 
când vrei tu cu tot dinadinsul. Vu să mă iei, în drum 
spre Jacky ? 

— Cu plăcere. Dar crezi, într-adevăr, că trebuie să te 
îmbraci... ? 

— Dacă la asta ţi-e gândul, nu era cazul să-i primeșu 
invitaţia, zise ea chicotind. Bine, vino pe la șapte şi un 
sfert și ai să mă găsești pusă la punct. 

— Păcat, am oftat. Dar urmează și un „după aia“ 
nu-i așa? 


9 


Lucrurile au luat o asemenea întorsătură încât, atunci 
când am încetat să-i tot spun bună seara, a fost nevoită să 
se repună la punct — ceea ce nu părea s-o tulbure peste 
măsură. Am ajuns deci la Jacky mai târziu cu o jumătate 
de ceas. Madeleine Demba ne întâmpină la ușă: era o 

femeie drăguță, zveltă, mai în vârstă decât Jacky, de ori- 
gine olandeză și indoneziană. Înlăturaseră cea mai mare 
parte a pereţilor, așa că Jacky, care prepara băuturile la 
un bar din fundul î încăperii, ne zări de îndată ce intrarăm. 

— Aţi întârziat, ne strigă, dar nu vă necăjiţi, nu sun- 
teți cei din urmă. Anovel încă n-a apărut, i-am spus să 
vină la opt ca să aveţi timp să vă cunoaşteţi, că pe urmă 
o să monopolizeze atenția tuturor. Beți ceva? 

Așa cum spusese, cei de față erau destul de puţini. 
Pe doi îi cunoşteam, Helga Micaleff care lucra la secția 
de biochimie a biroului, și Janna, fiica de zece ani a lui 
Jacky, grijulie deocamdată să se poarte cât mai bine, 
într-un colț îndepărtat al încăperii, cu un tânăr palid. 

Apoi, în vreme ce Jacky se învârtea în jurul Patriciei, 
aşa cum făcea de obicei când avea invitate atrăgătoare, 
mi-am dat seama că mai era acolo un bărbat ale cărui tră- 
sături îmi erau familiare. Purta un costum de tweed, dar 
în mintea mea tweedul se prefăcu deodată într-o roșie 
uniformă de astronaut și-l recunoscui pe ofiţerul cu care 
stătusem de vorbă pe astroport, așteptând ca ascensorul 
să urce până la ușa astronavei stellariene. M-am dus la el 
şi m-am prezentat ȘI își aminti că ne întâlniserăm. 

- Mă bucur să vă cunosc, spuse el strângându-mi 
mâna. Mă numesc Martin van Hoff și sunt vărul 
Madeleine. 

— Aţi descoperit, în cele din urmă, prin ce se deose- 
beşte nava de pe Stellaris? am întrebat, mai mult de 
dragul discuţiei. 

- Încă nu. I-am cerut unuia dintre ofițeri să mă lase 
să urc la bord, dar m-a refuzat cu destulă aroganță. Așa 
sunt stellarienii de obicei, nu ?... Deși, dacă nava repre- 
zintă o mostră a ceea ce sunt în stare să facă azi, începi 
să-i înţelegi. E o frumusețe! Și n-o prea văd pierzându-se 
în spaţiu. 

— Să se piardă ? am repetat. Până azi n-am auzit să se 
fi pierdut vreo astronavă. 

— Ei aş? Chiar noi am pierdut-o pe cea dintâi con- 
struită pe Pământ. S-a pierdut departe, dincolo de Alfa 
din Centaur, cu un echipaj alcătuit din zece oameni. Așa 
am şi descoperit, prin forţa lucrurilor, că un propulsor 
interstelar nu poate fi utilizat decât o singură dată. Înţe- 
legeţi, câmpul de propulsie deformează în mod perma- 
nent orbitele electronilor în centrul generatoarelor și 
modifică ireversibil proprietățile fizice ale materiei din 
care sunt făcute. De asta e zborul printre stele atât de 
costisitor. Când o astronavă trebuie să transporte cinci 
sau șase propulsoare de rezervă... 

Se întrerupse din vorbă, făcu ochii mari și se bătu cu 
pumnul în palmă. 

— Dar poate că tocmai... 

N-am mai auzit sfârșitul frazei. Răsunase sunetul 
cristalin al anunţătorului, iar, cum nu mai aşteptam de- 
cât un singur invitat, şi unul cu totul neobișnuit, se făcu 
tăcere şi toate privirile se îndreptară spre Jacky, care se 
ducea să deschidă. 

Câră dreptate avusese afirmând că regulianul avea să 
monopolizeze atenția tuturor? Cu excepția, poate, a 
Helgă: Micaleff, niciunul dintre cei de faţă nu se gândise 
probabil că-i va fi dat cândva, cu prilejul unei reuniuni 
mondene, să întâlnească un extraterestru. Era întristător 
să te gândești că, la mai bine de un secol și jumătate de la 
descoperirea primei specii extraterestre înzestrat cu raţi- 
une, fiinţelor născute sub sori diferiți le era încă practic cu 
neputinţă să depășească barierele atmosferei și ale hranei. 

— Anovel, exclamă Jacky, sunt încântat că ai putut 
veni. Prieteni, adăugă apoi întorcându-se şi conducându-l 
spre noi, aţi auzit de bună seamă că în racheta accidentată 
noaptea trecută se afla și un pasager de pe Regulus, care a 
contribuit activ la operațiile de salvare. Ei bine, iată-l. 

Culoarea albastră a regulianului deveni mai vie, 
dacă ar fi fost un om aş fi zis că roșește, dar nu era pro- 
babil decât produsul propriei mele închipuiri. Procesul 

evolutiv care dăduse naștere acestor minunate fiinţe ar 
fi eliminat de mult asemenea reflexe superficiale. 

— Bună seara tuturor, zise el cu amabilitate. 

Se auzi un cor de răspunsuri cam nervoase. Apoi, 
solemn, Janna înaintă și, de la înălțimea celor zece ani 
ai ei, îl privi cu tăcută admiraţie. 

— Sunteţi un regulian adevărat? întrebă în cele din 
urmă. 

Zâmbind, m-am întors spre Patricia. Dar nu zâm- 
bea, avea o expresie înghețată. Se temea probabil că 
purtarea fetiţei l-ar putea supăra pe Anovel, ceea ce nu 
era cazul. El îşi lăsa capul prelung într-o parte şi con- 
firmă grav: 

— Da, sunt. Dar tu ești o fetiță adevărată? 

Toată lumea începu să râdă, Patricia niţel mai târ- 
ziu, dar încordarea se risipise. Jacky o prezentă pe 
Madeleine, apoi pe toți ceilalți, după care se duse la bar. 

— Anovel, bei alcool? întrebă el. 

— Deși n-are asupra noastră efectul pe care vi-l produce 
vouă, îmi place gustul vinului roșu. Pot căpăta un pic? 

— Bineînţeles. (Jacky apucă un pahar și-l umplu, 
ascunzându-și nervozitatea sub volubilitate.) Spune-mi, 
urmă el întinzându-i paharul, ce beţi voi când vreţi să 
uitaţi de griji, o cană cu apă tare? 

— Mă tem că n-avem un echivalent al beției, răs- 
punse Anovel imitând la perfecțiune râsul omenesc. 
Poate că substanţa căreia îi spunem darbooja are efec- 
tele cele mai apropiate. E un amestec de fluor și carbon, 
pe care-l folosim pentru sporirea memoriei vizuale. 

— Nu vrei să iei loc? ṣopti Madeleine, oferindu-i un 
scaun. 

— Mulţumesc, dar felul în care mi se îndoaie genun- 
chii nu se potrivește cu mobilele voastre. Am să mă 
simt mai bine pe jos. 

Îşi alese un loc lângă bar şi, printr-o singură miş- 
care complexă, adoptă o poziţie relaxată. Janna se 


răbdarea timpului 65 


așeză lângă el, întrebându-l aţâţată cum arată planeta 
de pe care vine. 

Toate discuţiile încetară brusc. Invitaţii își aţintiseră 
privirile asupra capului prelung și grațios al regulianu- 
lui, plecat într-un unghi amuzant spre ceafa lui acope- 
rită cu o coamă bogată. Janna fu în cele din urmă 
convinsă să facă înconjurul încăperii pentru a spune 
fiecăruia „noapte bună“. Și, urmărind-o cum se în- 
drepta cam în silă spre dormitor, Jacky începu să râdă: 

— Timp de o săptămână o să se laude acum la școală 
că te-a cunoscut, îi spuse lui Anovel, care-i răspunse cu 
unul dintre zâmbetele lui ciudate, puţin triste. Și mă 
bate gândul că printre colegii ei nu se află, probabil, 
niciun adept al Ligii „Stelele pentru Om“. 

Am savurat apoi cu toții minunatele feluri de mân- 
care pregătite de Madeleine până și pe Anovel, care 
ne-a explicat că, deși alimentele terestre n-aveau pentru 
el, practic, nicio valoare nutritivă, gustul lor exotic îl 
încânta, asemenea vinului. Se știa de mult că metabolis- 
mul regulienilor le îngăduia să absoarbă orice substanță 
organică bazată pe carbon și chiar unele nebazate pe 
carbon. Anovel îmi spusese mai devreme că prăbușirea 
unei rachete nu era în stare să-i pricinuiască vătămări 
corporale, pentru așa ceva fiind nevoie de o explozie 
nucleară. Se părea că nu putea fi nici otrăvit. 

Am ascultat mai târziu muzică Jacky avea o formi- 
dabilă colecţie de benzi, iar seara s-a scurs într-o suavă 
nepăsare. Într-una dintre pauze am căutat-o din ochi pe 
Patricia, dar n-am văzut-o. Presupuneam că se dusese în 
grădină — ușile erau deschise către blânda noapte de pri- 
măvară și o pasăre cânta. Mă simţeam grozav de bine, 
băutura anulase efectul încordării de peste zi. Aveam de 
gând să pornesc în căutarea Patriciei, când o frază ros- 
tită lângă mine îmi atrase atenţia. Cineva întrebase: 

— Cât o fi ceasul? 

Eram gata să mă uit, dar Anovel mi-o luă înainte: 

— Douăzeci și trei trecute. 

Jacky îl privi mirat. 

- Te... hm... foloseşti de ceas? 

- Nu-i simt nevoia. Voi, oamenii, sunteţi singura 
specie care-l utilizează. Nu ştiaţi asta? 

— Aşa e, interveni Helga. Toate celelalte specii cunos- 
cute se bazează pe o noţiune subiectivă şi constantă a 
timpului. Singură noțiunea noastră temporală variază. 
Dar spune-mi, Anovel, voiam să te întreb: am impresia că 
nu eşti aici cu vreo treabă legată de activitatea biroului. 
Nu ţi-am citit numele pe niciuna dintre listele noastre. 

— Nu. Fac o călătorie de plăcere, un tur complet al 
lumilor locuite. Vin de pe Epsilon din Eridan și mă 
gândesc să vizitez acum Sigma din Săgetătorul. 

— Dar cum poţi face toate călătoriile astea? întrebă 
uluită Madeleine. 

— Sunt la bordul a ceea ce numiţi „un zoo spaţial“. 

Martin, vărul astronaut al Madeleinei, intră și el în 
vorbă. 

- Închiriem nave unor institute de cercetări ca să-i 
plimbe de la o lume la alta pe reprezentanţii diferitelor 
specii care vor să călătorească. Pasagerii acceptă, în 
schimb, să fie studiaţi oriunde se opresc, ceea ce dă oa- 
menilor de știință posibilitatea să cerceteze la faţa lo- 
cului metabolismul celorlalte specii. 

— Știu pe cineva care a procedat la fel, am spus. 
O fată care s-a dus să studieze tectogenetica pe Sigma 
din Săgetătorul. 

— Mildred Bilinska ? întrebă Helga. Da, o cunosc și eu. 

— I-a plăcut călătoria? întrebă Anovel. 

— Zice că i-a mers bine, am răspuns. Dar la întoar- 
cere s-a bucurat că poate scăpa de costumul de pro- 
tecție. Voi, regulienii, aveți în privinţa asta noroc: nu 
cunoaşteţi asemenea neplăceri. 

Anovel imită din nou la perfecţiune un hohot de râs. 

- Da, mult noroc, ce-i drept. 

— O asemenea călătorie durează, probabil, constată 
Madeleine. Nu-ţi vine greu... ei bine, să rămâi atâta vreme 
departe de casă? 

Capul prelung al lui Anovel făcu un semn negativ. 

— Vedeţi, trăim mult mai mult decât voi. Cei opt sau 
zece ani cât durează călătoria nu reprezintă decât o pe- 
rioadă de vacanţă. 

— Dar cât timp trăiţi? strigă Jacky. 

— În ritmul nostru normal, adică respirând fluor, o 
mie două sute de ani ai voștri. Dar, cum timpul nostru 
subiectiv e mai rapid decât al vostru, durata ni se pare 
chiar mai mare. 

— Și ce vârstă ai, dacă-mi îngădui să te întreb? se in- 
teresă Jacky. 

— La scara voastră, cam două sute de ani. Sunt încă 
foarte tânăr. 

Năuciţi, tăcurăm cu toții. Aruncând o privire în Jur, 
am văzut că Patricia se înapoiase și şedea singură în 
fundul încăperii. Anovel goli paharul și se ridică. 

— Ei bine, mâine dimineaţă trebuie să fiu înapoi la 
„ZOO“, zise el gesticulând cu toate cele patru braţe pen- 
tru a înlătura obiecțiile lui Jacky. Nu, trebuie, într-ade- 
văr, să plec. 

Și plecă, năpădit de invitaţii de a reveni cât mai curând. 

— Iată o realizare grozavă, îmi spuse Helga, visătoare. 

— Ce anume ? am întrebat, neînţelegând la ce se gândea. 

- Dar bine, Roald, dă-ţi seama, poate respira la fel 
de bine fluor, oxigen, clor și nu mai știu ce. Poate mânca 
practic orice. Iar, pe deasupra, mai trăiește și o mie două 
sute de ani. Și nu crezi că-i o realizare grozavă? 

— Cu toate avantajele astea naturale, șopui Martin van 
Hoff, nu noi, ci ei ar fi trebuit să descopere zborul spaţial. 

Apoi se pierdu în contemplarea paharului pe care-l 
ținea în mână. Patricia veni și mi se așeză pe genunchi, 
așa că pentru o vreme nu m-am mai interesat de cei din 
jur. În cele din urmă se ridică oftând. Șopti: 

— Îmi pare bine că a plecat dihania. 

— De ce? Pentru că am fost mai atent cu Anovel de- 
cât cu tine? Nu te prosti, iubito! 

Îmi mozoli urechea. 

— Ce voia să spună cu înapoierea lui la „zoo“? 

— Așa-i, nu erai aici când a vorbit de asta. I-am po- 
vestit atunci despre astronavele „zoo“ și am încheiat 
gânditor: De fapt, trebuie să fie plăcut să călătorești 
așa. M-aș duce și eu pe Regulus. 

Patricia se depărta de mine. 

— Sper că nu vorbeşti serios? 

— De ce nu? (Eram probabil mai beat decât cre- 
deam.) Mi-ar plăcea să văd planeta Regulus și, dacă nu- 
mai în felul ăsta... 

— Vrei să spui că ai accepta să te prefaci într-un ani- 
mal de laborator pipăit și supus la tot felul de probe de 
către toate soiurile de... ? 

Soneria videofonului îi acoperi glasul. L-am văzut pe 
Jacky ndicându-se din fotoliu și ducându-se să răs- 
pundă, dar — ca de obicei — eram atent numai la Patricia. 

— Spune-mi că glumești, ceru ea cu o vehemenţă pe 
care, ameţit de băutură, nu mi-o puteam explica. 

— Sigur că glumesc, am liniștit-o. Crezi că aș putea 
sta atâta vreme departe de tine? A, dacă am putea pleca 
împreună... 

Se smulse de lângă mine și rămase în picioare, făcân- 
du-mi faţă. Era lividă. Uluit de reacția ei, am dat să re- 
plic, când strigătul lui Jacky a răsunat în încăpere: 

- Roald! Vino repede. 

Spaima din vocea lui m-a făcut să-mi uit descumpă- 
nirea. Scuzându-mă în şoaptă faţă de Patricia și amâ- 
nând explicaţiile pentru mai târziu, m-am repezit la 
videofonul pe ecranul căruia am recunoscut fața în- 
cruntată a lui bin Ishmael. 

— Bine că dau de unul dintre voi... L-am căutat pe 
director în tot orașul, dar, în sfârșit, acum ai să te ocupi 

dumneata de asta. Vino cât poți de repede. Cineva a în- 
cercat să-l ucidă pe tau-cetieni! 


10 


Cuvintele explodară în mintea mea ca o bombă. Cei- 
lalți le resimţiră la fel, și-n încăpere răsunară exclamaţii 
neîncrezătoare. Am făcut un efort pentru a accepta fap- 
tul îngrozitor pe care bin Ishmael mi-l comunicase, dar 
înainte de a-mi putea veni în fire Jacky și preluase co- 
manda. Poruncitor, îi făcu pe ceilalți să tacă, îi puse lui 
bin Ishmael câteva întrebări precise, apoi întrerupse 
convorbirea, făgăduind că se va acţiona de îndată. 

— Madeleine, strigă el, câte o doză de antalc pentru 
Roald și pentru mine, te rog! 

Își scoase haina de seară și-și îmbrăcă una obișnuită, 
apăsând totodată pe butonul care chema mașina sco- 
ţând-o din garaj și făcând-o să tragă în faţa porţii. 

— O doză şi pentru mine, dacă vrei, zise Helga 
părăsindu-l pe Martin van Hoff, căruia părea să-i fi 
făcut o excelentă impresie. Cred că aș putea fi de 
folos, acolo. 

Madeleine aduse trei păhărele pline ochi cu antial- 
cool. L-am dat pe al meu peste cap și mi s-a părut că un 
vifor îmi trece prin stomac. Am străbătut apoi încăpe- 
rea apropiindu-mă de Patricia, care mă ignora ostenta- 
tiv, întorcându-și spre grădină faţa frumoasă, acum 
împietrită și cu totul lipsită de expresie. 

— Iubito, îmi pare nespus de rău că trebuie să te pă- 
răsesc, dar ai auzit și tu... 

— Dacă vrei să ştii, îmi tăie vorba, puţin îmi pasă. 

— Patricia! 

— Of, du-te la afurisiţii tăi de extratereștri, du-te și 
înfrânează-ţi sentimentele! Sau poate că te simţi atât de 
bine cu ei că nici nu mai ai ce înfrâna. 

Tonul cu care-mi zvârlise insultele era lipsit de in- 
flexiuni, de parcă ar fi comandat peste Oregon o ploaie 
de zece minute. 

Nu-mi închipuisem că voi trăi ziua în care îmi va 
veni să pălmuiesc o femeie, și cu atât mai puţin pe 
Patricia. Eram totuși pe punctul de a ridica mâna, când 
Jacky mă strigă cu glas tare și furia mi se risipi. Antalcul 
începea să-și facă efectul, clătindu-mi creierul. Conşti- 
ent doar de valul de disperare care mă copleșea, m-am 
răsucit pe călcâie. 


Niciunul dintre noi n-a prea vorbit în timp ce ma- 
șina străbătea în goană străzile scăldate în lumină. Helga 
își privea mâinile încleștate. Mi-a pus câteva întrebări la 
care am răspuns pe cât îmi îngăduia tulburarea. Insis- 
tențele ei m-au supărat la început, apoi mi-am amintit 
consternat că, datorită dosarului nostru privitor la 
tau-cetieni, știam probabil despre ei tot atât de mult ca 
oricare locuitor al Pământului. Și m-am bucurat gândin- 
du-mă că nu eram nevoit să fac faţă problemelor ce o aş- 
teptau pe Helga și pe ceilalți biochimiști convocați. 
Stellarienii nu erau echipați pentru a furniza date cu pri- 
vire la metabolismul tau-cetienilor; personalul de la 
C.P.E.I. nu avusese răgazul să-i examineze pentru a 
strânge cunoștințe temeinice, iar medicina tau-cetienilor 
înșiși, dacă se aflau la nivelul secolului nostru XX, tre- 
buia să mai fie pe jumătate bazată pe superstiții. 

În orice caz, după bin Ishmael, se aflau cu toţii în 
stare gravă. 

Jacky nu micșoră niciun moment viteza impusă de 
situaţie. Sirena biroului îi deschidea drumul, celelalte 
vehicule lăsându-ne să trecem, așa că la sosire mi se 
păru că nu se scurseseră decât câteva clipe. 

La C.P.E.T. domnea o zăpăceală cumplită. Mai 
multe lămpi fuseseră instalate pe niște stâlpi ridicaţi în 
jurul porții și fasciculul opritor al unei balize a poliţiei 

ne imobiliză în mijlocul mulțimii de bărbaţi și femei go- 
nind de colo-colo. Un glas agitat răcnea comenzi pe fun- 
dalul uruitului unui generator suplimentar de atmosferă. 
De o parte şi de alta a intrării erau parcate mașini ale 
poliției, iar ceva mai încolo, două echipe de salvare de- 
montau, la lumina unei lămpi spânzurate de un copac, 
echipamentul de reoxigenare care se dovedise inutil. 

Un polițist nădușit întrerupse fasciculul opritor şi 
Jacky izbuu să-și strecoare mașina între un furgon pen- 
tru extratereștri și o ambulanţă pentru oameni. Am 
sărit tustrei din mașină şi ne-am repezit în clădire. 

Nimeni nu ne opri până ajunserăm la blocul G, 
unde o fată — am considerat-o așa după voce, costumul 
presurizat ascunzându-mi formele — ne întrebă ce cău- 
tam acolo. I-am dat lămuririle în șoaptă, pentru că be- 
curile roşii de pe panoul luminos fixat deasupra ușii 
etanșe indicau ALARMĂ, și ne spuse că bin Ishmael 
conducea operaţiile din propriul lui birou. 

La început nici nu-și dădu seama că sosisem. În pi- 
cioare, urmărea atent scena de pe ecranul legat de sala 
cu clor a spitalului, unde oameni în haine presurizate se 
mișcau stângaci în jurul meselor pe care zăceau 
tau-cetienii. Când își îndreptă privirile spre noi, faţa lui 
nu vădi pic de bucurie. 

— Aţi ajuns, în sfârșit! N-aș zice că prea devreme... 
Și dumneata cine naiba mai ești? o întrebă pe Helga. 

— Helga Micaleff. Biochimistă a biroului. Am cre- 
zut că pot fi de folos. 

— Și încă cum! Aveam nevoie de un personal de 
două ori mai numeros decât cel de care dispunem. Cu 
făpturile astea mergem pe ghicite, mai spuse arătând 
spre ecran. Nu-i atât o operaţie, cât o experienţă. leşi pe 
culoar. Laboratorul e a treia ușă pe dreapta. Lucrează 
acum la un echivalent al hemoglobinei, cu care să le pu- 
tem face amărâţilor ăstora o transfuzie. S-ar zice că-i 
specialitatea dumitale? 

Helga încuviinţă din cap și ieși. În timp ce ușa se în- 
chidea în urma ei, cineva se ivi pe ecran și rosti cu glas 
iritat câteva cuvinte de neînțeles, privitoare la interpre- 
tul Shvast, apoi se făcu nevăzut. 

— Tot e ceva, oftă din greu bin Ishmael. Dar mai 
avem mult de furcă până mâine dimineaţă. 

— Ce s-a întâmplat, de fapt? am întrebat. 

— Cineva a spart una dintre conductele de atmos- 
ferizare de lângă odaia lui Vroazh. Oxigenul a pătruns 
înăuntru și sărmanii erau să ardă de vii. Tocmai l-aţi au- 
zit pe Gobind spunând că au izbutit să-l pună pe pi- 
cioare pe Shvast, care se afla cel mai departe de spărtură 
și a fost deci mai puţin atins. Se pare că ne poate comu- 
nica în ce constă primul ajutor de care au nevoie. 

Pe ecranul legat de sala cu clor apăru chipul cunos- 
cut al lui Shvast. Interpretul se mișca anevoie, dar se 
putea ţine pe picioare. Gesticulând, arăta chirurgilor în 
haine presurizate ce au de făcut pentru a-i ajuta semenii. 

Faţa lui Gobind se ivi apoi din nou şi biochimistul 
raportă că, dacă echipa de chirurgi era în stare să ţină 
victimile în viață încă o oră, echivalentul hemoglobinei 
putea fi sintetizat. După care dispăru iarăși. 

- Încă o oră, șopti bin Ishmael. Allah, ce muncă... 
Ar fi o minune să reușim. Te previn, Vincent, adăugă as- 
pru, am să fac o anchetă și am să declanșez un tărăboi 
cum nu s-a mai pomenit de cincizeci de ani încoace. 
Vreau să știu cine de la biroul vostru afurisit ne-a vârât 
în încurcătura asta, trimiţându-ne niște extratereștri fără 
date biologice, fără medicamente, fără medic de pe pla- 
neta lor... Au să cadă câteva capete, ascultă ce-ţi spun! 

— Ia-o încet, am protestat. Nu uita că nu lucrez la 
relațiile cu extratereștri. 

— Mda... şi cel puţin ești aici... deși nu prea văd cum 
ai să ne ajuţi. Nu pot da de directorul dumitale, nu pot 
da de responsabila pentru relațiile cu extratereștri, fe- 
meia aia cu nume imposibil... 

— Indowegiatuk, spuse Jacky. 

Se pare că numele însemna ceva într-un dialect es- 
chimos, dar n-am aflat niciodată ce anume. 

— Da, la ea mă gândeam, încuviinţă bin Ishmael și 
mai aruncă o privire spre ecran înainte de a exploda din 
nou: Vă daţi seama că trebuie să ghicim funcțiile pe 
care le îndeplinesc organele lor ? Dacă mor sub cuţit, fie 
și dintr-o simplă greșeală, credeți că relaţiile dintre Pă- 
mânt și Tau Ceti mai au viitor ? Ei... 

Un zgomot asurzitor ieși din difuzorul de sub 
ecran, făcând să tremure obiectele de pe biroul lui bin 
Ishmael. El se strâmbă, închise ochii. 

— Un urlet de durere. Firește, n-avem cu ce să-i anes- 
teziem. N-am făcut decât să ne rugăm să rămână în ne- 
simţire până vom izbuti să-i cârpăcim. Gobind! Gobind! 

Dar din laborator răspunse Helga, care ne arătă un 
flacon cu o substanţă gelatinoasă, albastră. 

- Un anesteziant, zise ea. Sperăm. L-am încercat pe 
cel mai grav atins, pentru eventualitatea că s-ar produce 
o reacție alergică sau de altă natură. 

Pe când bin Ishmael dădea dispoziţii, ca urmare a 
noii descoperiri, Jacky se aplecă spre mine şi-mi șopti: 

— Roald, ce păzim aici ? Ăsta a chemat niște oameni 
de la B.R.C. numai ca să aibă la cine se răsti? 

— Pune-ţi creierul la contribuţie, i-am răspuns, tot 
în șoaptă. Dacă vreuna dintre fiinţele astea își vine în 
fire și face o plângere, cine îi prezintă oficial scuze? 

— M-am gândit la asta. Dar cum să procedăm? Nu-i 
putem spune pur și simplu: „lertaţi-ne, cineva a încer- 
cat să vă ucidă“. 

— Cum? interveni bin Ishmael întorcând spatele 
ecranului. Nu credeţi că-i vorba de o încercare de asa- 
sinat? Eu așa cred. Dovada e absolut... 

— O secundă, l-am întrerupt. Asta nu le-o putem 
spune tau-cetienilor, nu-i așa? Mă tem că reputaţia 
C.P.E.T.-ului va avea de suferit, dar e clar că va trebui 

să dăm vina pe un accident mecanic... nişte supape care 
au cedat sau mai știu eu ce. 

— Ai probabil dreptate, recunoscu bin Ishmael. Dar 
să acoperi niște ticăloşi care... 

— Ssst, nu uita că Shvast ştie anglica, am zis îngro- 
zit. Trebuie să-și dea seama că facem tot ce ne stă în pu- 
teri pentru a drege lucrurile. De pildă, lasă-l să vadă 
cum lucrează specialiștii echipei de salvare care furni- 
zează clor. E spectaculos... 

— Shvast e destul de deștept ca să înțeleagă că simulăm. 

— Ce se face în momentul de faţă nu-i un simulacru, 
măcar că o oarecare regie n-ar fi o idee rea. (Mintea mi 
se limpezise și gândeam acum repede). După câte îmi 
pot da seama, ambasadorul Vroazh trebuie să știe ce în- 
seamnă un ţap ispăşitor. Să înscenăm pedepsirea unui 
tehnician, chipurile pentru neglijență. Găseşte pe ci- 
neva care urmează să fie transferat sau scos la pensie și 
fă-te că-l dai afară în mod spectaculos. 

— Da, ar fi cu putinţă, zise gânditor bin Ishmael. 
Avem un inginer de la atmosferizări care urmează să fie 
transferat în Australia... 

Chirurgii ne întrerupseră pentru a raporta că aneste- 
zicul avea efect și pentru a cere cantităţi suficiente spre 
a fi administrate tuturor pacienţilor. Jacky şi cu mine aş- 
teptarăm în tăcere ca bin Ishmael să rezolve problema, 
dar, de îndată ce termină, Jacky luă din nou cuvântul: 

— M-am tot gândit la calificarea de asasinat pe care 
o dăm întregii povești... Până noaptea trecută nici mă- 
car biroul nu știa că tau-cetienii urmau să sosească. 
Atunci, cum putea un ucigaș...? 

— N-are a face, mormăi bin Ishmael. Du-te și te uită 
la conducta stricată și, dacă poţi lămuri cum s-a putut 
sparge în mod accidental... ei bine, o înghit toată, metru 
cu metru. De altfel, cine spune că tau-cetienii au fost vi- 
zaţi în mod special? Cred că s-a încercat asasinarea 
unor extratereștri, oricare ar fi fost. 

_— Dar cine ar face una ca asta? întrebă Jacky. 

Îmi venea să urlu la bin Ishmael, știam ce va răs- 
punde și știam că mă va implica pe mine, și nu pe Jacky. 

— M-aş gândi la cei ce deteriorează furgoanele pen- 
tru extratereștri... consideră inferioare fiinţele de pe alte 
lumi... pretind că oamenii au dreptul sfânt de a conduce 
universul... 

— Liga » Stelele pentru Om“? am spus cu amără- 
ciune și, spre mirarea mea, Jacky încuviinţă plecându-și 
capul negru. 

— Banda care a provocat accidentul rachetei în care 
se afla Anovel? 

— Au făcut-o și pe asta ? exclamă bin Ishmael. 

- Oh, în privinţa... (I-aş fi sucit gâtul lui Jacky. Nu 
știu cine scornise ideea asta dementă, poate chiar 
Klabund, care părea să subscrie la ea.) Ascultă Jacky, 
adineauri încă te întrebai dacă ce s-a petrecut aici era o 
tentativă de asasinat și acum răspândești zvonuri fante- 
ziste, de parcă ar fi literă de evanghelie. Cred că-i mai 
bine să-l lăsăm singur pe bin Ishmael. Poate e cazul să 
ne uităm puţin la conducta cu pricina, nu? (Mi-am în- 
tors privirile spre bin Ishmael). Pe unde s-o luăm? 

- Oh, chiar prin blocul G, apoi drept înainte. Nu 
mai e atmosferizat. 


11 


Încăperile ocupate pentru atât de scurtă vreme de că- 
tre tau-cetieni fuseseră umplute cu aer umed. Ne-am 
croit drum printre mobile carbonizate, anume făcute 
pentru extratereștri, rezistente la clor, dar constituind un 
adevărat combustibil pentru oxigen. Pompierii stropeau 
gaze inerte peste jăraticul care, pe alocuri, încă mocnea. 

La extremitatea opusă a încăperii în care mă întâlni- 
sem cu Shvast, Vroazh și însoțitorii lor, ușa de ieșire în 

caz de pericol era deschisă. Un reflector al poliţiei lu- 
mina ieșirea, iar un poliţist în uniformă neagră se ivi de 
dincolo și răcni la noi atunci când încercarăm să tre- 
cem. l-am explicat cine eram și ne-a răspuns scurt: 

- Urmaţi-mă. 

Apoi, călăuzindu-ne printr-un talmeș-balmeș de 
aparatură polițistă, ne-a dus până la un punct al zidului 
exterior unde se aflau patru conducte metalice de 
formă paralelipipedică, sprijinite din metru în metru pe 
niște console de forma literei F şi legate de generatorul 
de atmosferă. Vreo șase bărbaţi le examinau minuţios. 
Am crezut întâi că cercetează o porțiune intactă, partea 
metalică a conductelor opusă zidului — singura pe care 
o puteam vedea, apropiindu-ne — părând neatinsă. Dar 
polițistul le ceru lucrătorilor să se dea pentru o clipă în 
lături şi ne făcu semn să ne uităm la partea conductelor 
dinspre zid. 

Una dintre ele era spartă și gaura cu margini nere- 
gulate avea un diametru de aproape zece centimetri. 

— Fantastic, exclamă Jacky, dându-se îndărăt. Cum 
au făcut-o? 

— Aș vrea să ştiu și eu, recunoscu polițistul. Vedeţi, 
conductele se află doar la câţiva centimetri de zid și ga- 
ura e totuși în partea asta. Mai mult, zidul a rămas nea- 
tins, dacă nu punem la socoteală cele câteva zgârieturi 
provocate de așchiile sărite chiar din conductă. Aveţi 
vreo idee? 

- O... o bombă? am spus, cam la întâmplare. 

— Nici vorbă, replică unul dintre cei ce lucrau la 
conducte. (Purta o cască prevăzută cu vizieră pentru 
vedere nocturnă și un proiector de lumină neagră.) 
O bombă lasă urme de reactivitate sau compuși rezul- 
tând din combustie. Singurele substanţe detectate deo- 
camdată provin din acţiunea aerului asupra gazului din 
conductă. N-a fost o bombă. 

— Poate un aparat de sudură? sugeră Jacky. 

Dar ipoteza nu stătea în picioare, până și eu îmi dă- 
deam seama. Marginile găurii dovedeau că metalul fu- 
sese sfârtecat dinăuntru. 

— Singura posibilitate, și am mai spus-o, interveni 
polițistul, ar fi o împușcătură cu un corp de vreo jumă- 
tate de kilogram. Dar, dacă sunteți în stare să-mi arătați 
cum se poate trage un proiectil din partea dinspre zid a 
conductei fără a atinge și partea cealaltă, aș fi încântat. 
Și unde a dispărut proiectilul? Nu s-au găsit în jur decât 
fragmente din metalul conductei. 

— De ce sunt conductele atât de expuse ? întrebă Jacky. 

O femeie îngrijorată, între două vârste și purtând o hai- 
nă presurizată, pesemne una dintre tehniciene, răspunse: 

— Ca să le putem supraveghea și în timpul atmosferi- 
zării. Toată instalaţia e dublă... de asta sunt patru con- 
ducte... De îndată ce am descoperit spărtura am trecut 
pe perechea de rezervă, dar e prea târziu. 

— Aveţi un aesthograf? întrebă polițistul adresân- 
du-se bărbatului cu cască. 

— De ce? Credeţi că-i nevoie de o aesthogramă? 
răspunse celălalt fără să-și ridice privirile. 

— Nu se ştie niciodată. Apoi, întorcându-se către 
tehniciană: Aveţi așa ceva pe-aici? 

— Bineînţeles. Mă duc să-l aduc. 

Și porni în grabă să caute unul dintre complicatele 
aparate utilizate pentru obținerea reproducerilor tac- 
til-însufleţite puse la punct de stellarieni. Avusesem di- 
mineaţă una dintre ele în mâini, se afla și acum în dosarul 
referitor la tau-cetieni. Tehniciana era atât de zorită, în- 
cât fu gata să se ciocnească de cineva care ne căuta. 

— Mr. Vincent, strigă acesta. Doctorul bin Ishmael 
vă roagă să veniţi să staţi de vorbă cu Shvast. 

La ora 16 în după-amiaza următoare mi se părea că mă 
aflu încă în primele ceasuri ale dimineţii. Trebuia să iau la 
miezul nopţii racheta-expres pentru Anglia, unde urma 
să-mi petrec sfârșitul de săptămână împreună cu Micky 

Torres şi doream din tot sufletul ca acele ceasornicului să 
se învârtă cât mai repede pentru ca ziua să ia sfârșit. 
Îi comunicasem lui Shvast povestea ticluită de mine, 
dar habar n-aveam dacă-l convinsesem sau numai se 
prefăcuse convins. Și nu știam nici ce le spusese lui 
Vroazh și celorlalți. Stellarienii evitaseră poate unele 
dificultăţi învăţându-i pe tau-cetieni anglica, în loc să le 
învețe limba, dar faptul nu ne îngăduia să tragem cu 
urechea atunci când vorbeau între ei. Jacky și cu mine 
scăpaserăm pe la 3 dimineaţa, biata Helga însă tot mai 
lucra. Formula pentru elementul necesar transfuziilor 
fusese între timp îmbunătățită, iar ultimele știri arătau 
că era de așteptat ca toţi tau-cetienii să supravieţuiască. 
De fapt, se simțeau probabil mai bine decât mine. 
Ajunsesem acasă la timp pentru a mai apuca să dorm 
câteva ore, dar nu fusesem în stare să-mi alung din 
minte tot ce se petrecuse și, treaz, mă perpelisem în 
continuare. După aceea, în tot cursul zilei, fusesem ne- 
voit să fac faţă unui șir de întrebări, mai întâi din par- 
tea celor de la relaţiile cu extratereștri, care doreau să 
afle unele aspecte mai subtile ale comportamentului 
tau-cetienilor pe care nu eram calificat nici să le recu- 
nosc și nici să le rețin, apoi din partea lui Tinescu. 

Și, în cazul lui, m-am izbit de un fapt de neînțeles. 
Ancheta cu care ne ameninţa bin Ishmael avea să ducă, 
fără doar și poate, la blamarea lui Tinescu pentru felul 
greșit în care se procedase cu tau-cetienii, de vreme ce 
era directorul nostru și purta, în ultimă instanţă, răs- 
punderea pentru activitatea subalternilor săi. Ajunse- 
sem hotărât la concluzia că Tinescu nu fusese niciun 
moment stăpân pe situație. 

Cum era cu putinţă? Se presupunea că B.R.C.-ul avea 
în seamă toate schimburile culturale cu celelalte lumi şi 
depindea direct de Ministerul Afacerilor Extraterestre. 
Ar fi trebuit să le impunem de la bun început stellarie- 
nilor condiţii riguroase, precizând ce trebuiau să facă 

înainte de a-i pune pe tau-cetieni în legătură cu rețeaua 
noastră interstelară destinată schimbului de informații. 

Iar lucrurile nu se petrecuseră deloc așa. 

Istovit și descumpănit, am format la ora 16 codul bu- 
letinului de știri. Toţi cei cinci membri ai delegaţiei 
tau-cetiene erau pe cale de însănătoșire, foarte bine. 
Totul era prezentat drept un accident, și mai bine. In- 
spectorul Klabund fusese însărcinat să inițieze concomi- 
tent trei anchete care, căpătând acum un caracter juridic, 
erau supuse secretului și nu mai puteau fi deci aduse la 
cunoștința publicului: accidentul rachetei, avarierea 
furgonului pentru extratereștri și neglijenţa — da, negli- 
jenţa — care pusese în primejdie vieţile tau-cetienilor. 

Fluierând, m-am întrebat dacă se procedase înţelept. 
Legătura dintre cele trei întâmplări era prea bătătoare la 
ochi pentru a nu fi făcută de multă lume. Dar dacă gu- 
vernul înțelegea să trateze astfel lucrurile, nu mai aveam 
nimic de zis. Pentru mine afacerea era încheiată. 

Ceea ce însă nu se încheiase era cearta mea cu 
Patricia. Încă nu eram în stare să pricep cu ce o supăra- 
sem. Am chemat-o acasă, nu era acolo. Am chemat-o la 
Centrul Meteo, unde lucra, mi s-a răspuns că era „in- 
disponibilă pentru comunicări personale“. 

Fir-ar să fie! 

Ca să-mi schimb gândurile, am încercat să mă cufund 
din nou în treburile biroului. Metoda era de obicei încunu- 
nată de succes. De data asta, totuși, problemele pașnicei, 
aproape primitivei Viridis, cu muzica ei comunitară și de- 
mocraţia orașelor sale libere, mi se păreau serbede și lipsite 
de semnificaţie. Îmi puteam închipui foarte bine o civiliza- 
ție umană trăind la nesfârșit și fără ultima lor născocire, 
sculpturile de plastic tactilo-însuflețit, dar posibilitatea ca 
tau-cetienii să ajungă dușmanii omenirii mă înspăimânta. 

Mă căzneam tocmai să studiez dialectul viridian, 
pornind de la un aspect inedit, când m-am pomenit cu 
O vizită neașteptată — ghidul stellarian Kay Lee Wong. 

Purta o pelerină bărbătească și pantaloni de un roşu 
închis. Odihna îi luase de pe faţă masca de încordare și, 
cu ochii ei migdalaţi, era atât de frumoasă încât abia am 
recunoscut-o. l-am arătat un fotoliu, invitând-o să ia loc. 

— Am venit să-mi cer scuze pentru felul cum m-am 
purtat ieri, începu, așezându-se. 

- Nu-i nevoie, am zâmbit. Încep să-mi dau seama 
prin câte ai trecut. N-am dormit toată noaptea și în 
după-amiaza asta i-am trântit directorului meu niște 
adevăruri care... În sfârșit, să trecem peste asta, dar ce 
mi-ai spus dumneata, comparativ, e un fleac. 

— Mulţumesc, eşti foarte amabil. Presupun că înţe- 
legi mai bine decât mulți alții greutățile deosebite cărora 
a trebuit să le fac față. Răspunzi de rapoartele cercetă- 
rilor sociologice întreprinse pe Stellaris, nu-i așa? 

Am încuviințat în tăcere. 

— Atunci îmi închipui că, odată ajuns pe Stellaris, 
totul ţi s-ar părea foarte cunoscut? 

- O, nu cine știe cât. Deşi m-aș descurca, probabil, 
mai ușor decât un stellarian sosit pe Pământ. 

Pentru o clipă faţa i se înăspri; se întreba, de bună 
seamă, dacă nu trebuia să ia observaţia drept o critică la 
adresa ei. Dar se destinse și începu să râdă. 

— Într-adevăr, comportarea degajată a pământenilor 
te cam pune în încurcătură, când eşti obișnuit cu Stellaris. 
Avem... cum să spun... un fel de conștiinciozitate care ne 
disciplinează pe toți. Dar dumneata, care deţii o funcție 
atât de importantă, semeni probabil cu noi. 

Mi-am ciulit urechile. Așadar, nu venise pentru o 
simplă vizită protocolară (ar fi fost, de alfel, cu totul 
neverosimil din partea unui stellarian), acum eram sigur 
de asta. Am încercat s-o sondez: 

— Sistemul vostru a realizat lucruri deosebite, de care 
se poate mândri. Nava Algenib, de pildă. Chiar aseară am 
vorbit cu un ofiţer astronaut, care urmărise aterizarea. 

Din nou, pe faţa ei, aceeași încordare. 

— A făcut vreo remarcă ? Recunosc că suntem foarte 
mândri de ea. 

— Spunea că e o realizare minunată, deși nu era în stare 
să precizeze prin ce se deosebește de o astronavă terestră. 

Aha, pusesem degetul pe ceva. Le mulțumii în gând 
stellarienilor pentru faptul că arta disimulării li se părea 
una dintre practicile „decadente“ ale oamenilor și, deci, 
nedemnă de atenția lor. Dovadă, felul penibil în care 
Kay Lee Wong încercă să schimbe vorba: 

— Mr. Vincent, mi se pare că în cursul nopţii ai fost 
chemat din nou la C.P.E.T. Din cauza asta n-ai mai 
apucat să dormi? 

- Da. 

— În schimb, cât a durat toată harababura asta, eu... 
am dormit buştean. (În pofida încercării de a o face să 
pară firească, vocea îi suna puțin răgușit.) Doctorul bin 
Ishmael mi-a spus azi-dimineaţă cât de mult l-ai ajutat... 
Te interesează tau-cetienii? 

— Indirect, da. Deși mă ocup îndeosebi de coloniile 
umane. 

— Așa am dedus și eu. (Își încrucișă picioarele, fără 
a uita să-și controleze dunga de la pantaloni.) Presupun 
că munca dumitale îţi oferă... multe satisfacţii? 

— O, da... cred că da. 

Răspunsesem cu o oarecare șovăială, încercând s-o 
fac să-şi dea intențiile pe față. Bănuiam că era subiectul 
la care voia să ajungă, deşi nu înţelegeam încă de ce. 

— Nu pari prea entuziast, observă ea, și într-adevăr 
nu eram, pentru că nici nu voisem să fiu. Continuă deci: 
Ca oricine în locul dumitale, îmi închipui atunci că, dacă 
ţi s-ar oferi în altă parte un post mai bun, l-ai accepta? 

— Destul de improbabil. Mi-am închinat aproape 
toată viaţa schimburilor culturale și nu m-ar ispiti să 
trec la o altă activitate. 

— Înţeleg. Ai ceea ce numiţi voi vocaţie. Pe Stellaris 
am spune „aptitudine preferențială“. 

Of, treci odată la subiect, fetiţo! Și aşa şi făcu. 

— Între noi fie vorba, Mr. Vincent, dacă ţi-ar con- 
veni condiţiile, ai primi să emigrezi pe Stellaris ? 

Dar era ridicol! Uluit, am replicat: 

— Stellaris ? Ce să fac pe Stellaris ? 

- Deocamdată nimic, așa e. Dar ne propunem să în- 
fiinţăm un organism de tipul B.R.C.-ului, chiar și mai 
perfecţionat, și căutăm un om potrivit pentru funcția 
de director. 

Eram atât de buimăcit, încât îmi veni greu să mă pre- 
fac până și că iau ideea în consideraţie. Ce ascundea pro- 
iectul dedublării biroului? Toate arhivele noastre erau 
puse gratuit la dispoziţia oricui, inclusiv a stellarienilor. 

— Sigur, urmă ea, îmi dau seama că nu poţi lua pe 
loc o hotărâre. Crede-mă însă, când spun că noul bi- 
rou va fi mai perfecţionat decât B.R.C., va fi într-ade- 
văr așa. Organizarea noastră socială e mult mai eficace 
decât... În sfârșit, nu-i nevoie să-ţi spun toate astea 
tocmai dumitale. 

Blestemata îngâmfare stellariană! 

- Și condiţiile noastre sunt generoase. De fapt, şi 
mă privi drept în ochi, suntem gata să acceptăm omul 
potrivit la preţul pe care și-l fixează el însuși. 

Trebuia să aflu neapărat ce se ascundea după toate 
astea. Am spus tărăgănat: 

— Ai dreptate. Fără timp de gândire nu pot spune 
nici da, nici nu. Rămâi mai multă vreme pe Pământ? 

— Astronava pleacă peste zece zile. Săptămâna vii- 
toare trebuie să trec pe la toate oficiile de recrutare 
pentru verificarea datelor privind emigrarea, dar până 
luni voi fi la adresa asta și apoi, din nou, începând de 
vineri dimineaţa. (Îmi întinse un dreptunghi de plas- 
tic.) Dacă te opreşti la un răspuns pozitiv — așa cum 
nădăjduiesc — cheamă-mă și, la nevoie, lasă vorbă. Abia 
aştept să te revăd. 

Și-şi luă rămas-bun. 

Se făcuse 16.30, ora la care roboții veneau să facă vi- 
neri curățenie. Până luni la 9 dimineaţa biroul avea să 
fie virtual mort, cu excepţia secției de Integrare, ale că- 
rei calculatoare, prea preţioase ca să lâncezească, lucrau 
zi și noapte, de la începutul și până la sfârșitul anului. 

Am lăsat biroul pe seama mașinilor și m-am îndreptat 
spre casă, frământat de trei probleme: Liga, Patricia și 
propunerea lui Kay Lee Wong. 

i legătură cu niciuna nu eram dumirit. Ideea de a 
concura biroul era idioată, mai ales venind din partea 
stellarienilor. Într-un fel, o recunoșteau chiar ei de 
vreme ce se străduiau că recruteze un director de pe Pă- 
mânt, dar a pune pe picioare o organizație stellariană 
pornind de la zero era o sarcină pe care nu i-aș fi încre- 
dinţat-o nici lui Tinescu. 

Tot atât de incredibil era felul în care, cel puţin pen- 
tru mine, Liga ieșise la iveală într-o singură zi, transfor- 
mându-se dintr-o bandă de aiuriți, cum o calificase 
Tinescu, într-o amenințătoare hoardă de fanatici gata să 
distrugă rachete și să ucidă extratereștri. 

Iar ultima problemă, dar nu cea mai lipsită de în- 
semnătate, consta în faptul că nu pricepeam ce naiba o 
apucase pe Patricia. 

Am chemat-o de îndată ce am ajuns acasă. Era acolo, 
dar crainicul automat fusese branșat și, când mi-am ros- 
tit numele, circuitul de politețe mi-a răspuns cu răceală: 

— Îmi pare rău, Mr. Vincent, instrucţiunile prevăd 
să nu vă dau legătura. 

Și am rămas cu ochii pironiţi pe ecranul gol. 

Furios, mi-am depănat în minte tot ce se petrecuse în 
cursul nopții trecute, de parcă simpla repetare ar fi putut 
da sens întâmplărilor căzute în unitare îndată după in- 
tervenția lui bin Ishmael. Înainte de a pleca î în Anglia mă 
simțeam îndemnat să-mi petrec seara într-una dintre 

instituţiile specializate în limpezirea percepţiilor. 
O oră-două erau deajuns pentru a-mi stimula facultățile 
cerebrale, îngăduindu-mi să revăd tot ce se petrecuse. 

Și totuși, paradoxal, nu simţeam că-mi scăpase ceva 
important. Pur și simplu, nu pătrundeam semnificaţia 
lucrurilor de care îmi aminteam. 

Gândul că o puteam pierde pe Patricia mă scotea 
din minți. Nu-mi dădusem încă niciodată seama în ce 
măsură subconștientul meu acceptase ideea perma- 
nentizării legăturii noastre. Privind în gol, mă prăbușii 
într-un fotoliu. 

Să fi început totul atunci când o amenințasem, fie și 
în glumă, că m-aș înscrie voluntar pe o navă-zoo pen- 
tru a pleca pe Regulus? Nu era chiar atât de legată de 
mine pentru a reacţiona astfel. Sigur, dacă Patricia și-ar 
fi manifestat intenţia de a pleca, gândul despărțirii 
m-ar fi chinuit îngrozitor. Din partea ei însă, nu scon- 
tam decât o ridicare nepăsătoare din umeri, în aștepta- 
rea ivirii unui alt bărbat. La urma urmei, nu însemnam 
nimic pentru ea. Sau, poate, totuși? 

De fapt, cinstit vorbind, nu-mi explicasem niciodată 
ce găsise la mine. Avusesem câte fete atrăgătoare pu- 
team spera să am. Patricia însă era spectaculoasă, un 
trup extraordinar, cununa părului de aur, fineţea pielii 
fără cusur... Întâlnind-o, prima mea reacţie fusese s-o 
evit de teama marii concurenţe probabile, iar acum s-ar 
fi zis că atârnam de fiecare vorbă a ei. 

Ah, destul! Mai aveam cinci ore până la plecarea ra- 
chetei. Doar nu era să le petrec chinuindu-mă în fotoliu! 

Am sărit în picioare şi m-am învârtit prin odaie. La 
al treilea tur, pocneam din degete: Îmi venise o idee. 
Am căutat cartea de vizită pe care mi-o dăduse Kay Lee 
Wong și m-am apropiat de videofon. 

Mi-a răspuns chiar ea. Își schimbase îmbrăcămintea 
bărbătească de peste zi pentru obișnuita ţinută stellari- 
ană, simplă tunică neagră fără mâneci și pantaloni albi. 

Contrastul absolut al culorilor îl scotea în evidenţă și 
pe cel dintre părul și ochii ei negri și pielea palidă, ceea 
ce m-a făcut să mă gândesc la o pasăre flămândă. 

Cu Patricia în gând, Kay nu mă prea interesa ca fe- 
meie. Dar, dacă tot trebuia să omor câteva ore, măcar 
s-o fac încercând să rezolv unul dintre misterele de care 
mă izbisem. 

— O, Mr. Vincent! Te-ai hotărât uimitor de repede... 

Pentru o clipă arh rămas descumpănit şi n-am prins 
nota de ironie din glasul ei. Apoi am început să râd: 

— Lucrurile nu stau chiar așa. De fapt, mi-am dat 
seama că știu foarte puţin despre Stellaris. Rapoartele 
sociologice de a doua mână nu pot înlocui experienţa 
directă. Cum plec în Anglia pentru sfârșitul ăsta de 
săptămână, m-am întrebat dacă n-am putea lua masa 
împreună. Am mai discuta câte ceva şi despre propu- 
nerea dumitale... 

— Cred că mi-ar face multă plăcere. 

- Înseamnă că n-ai ceva mai bun de făcut? Scăpând 
niţel de obsesia Patriciei, mi-am putut da seama, după 
inflexiunile vocii, că se bucura de chemarea mea, fiin- 
du-i totodată rușine s-o recunoască. Dar se agăță deo- 
dată de vorbele mele. 

— Nu, nimic. Ca să fiu sinceră, Mr. Vincent, e prima 
mea călătorie pe Pământ și mă simt încă și mai dezori- 
entată decât mi se spusese că voi fi. Știu că aveţi multe 
feluri în care vă puteți petrece plăcut timpul liber, dar, 
pur și simplu, nu-s în stare să aleg. 

Era un mod elegant de a prezenta lucrurile. La birou 
avusesem nu o dată de-a face cu stellarieni — veniți cu 
multe reticențe, numai o mare tensiune împingându-i 
să-mi facă mărturisiri — care-mi puneau întrebări ului- 
toare pentru orice pământean. Stellarienii se dăruiau 
într-atât muncii lor, încât până și timpul liber le era 
strict organizat. Pe Pământ, lipsa de activitate le dădea 
un simțământ de plictiseală și neajutorare care putea 

duce, în cazuri extreme, la un sindrom de anxietate pro- 
vocat de nevoia luării prea multor hotărâri neobișnuite. 
Criza putea fi declanșată de un fapt minor, ca alegerea 
felului în care urmau să-și petreacă seara. Să meargă la 
un bal, la un concert, să ia masa la restaurant sau să plece 
cu o fată într-un zbor de agrement sau... sau... sau... 

Mi s-a făcut deodată milă de fata asta, străină pe pla- 
neta mea. Trecuse probabil printr-o perioadă istovi- 
toare cu tau-cetienii și, deși ajunsă în pragul epuizării 
nervoase, nu se prăbușise, ceea ce presupunea o perso- 
nalitate deosebit de puternică. Intenţia mea iniţială de a 
o descoase cu privire la proiectul stellarian de înlocuire 
a B.R.C.-ului trecu pe planul al doilea. Și mi-am dat 
seama că mă gândeam mai degrabă la ideile pe care i le 
puteam sugera pentru ca să- și organizeze plăcut timpul 
liber, în răstimpul cât urma să mai rămână printre noi. 


Am dus-o, mai mult sau mai puţin automat, la 
King-dom. Era locul meu obișnuit de întâlnire cu 
Patricia, dar îl frecventam încă înainte de a o cunoaște 
(și anume de când începusem să lucrez în cadrul biro- 
ului) pentru că era cel mai bun restaurant din cartier. Se 
întâmplase să le convină și celor de la Centrul Meteo, și 
faptul dădu naștere unui mic incident pe care nu știam 
dacă să-l consider amuzant sau supărător. La masa ve- 
cină se afla o colegă a Patriciei, care mă recunoscu în- 
dată și făcu ochii mari văzându-mă cu o altă femeie. 

Fie ce-o fi! mi-am spus. Chiar dacă întâlnirea avea 
să aibă urmări, nu mai puteam îndrepta nimic. 

Destul de repede, seara se dovedi plăcută. O mare 
parte din rigiditatea și aroganţa stellariană afișate de Kay 
nu constituiau decât o mască a timidităţii. Când am con- 
vins-o să-mi spună Roald a început să se simtă mai în lar- 
gul ei. Nu isprăvisem masa și ne și prinsesem într-o 
convorbire aprinsă despre valoarea socială a individului. 
Eu eram de părere că dezvoltarea iniţiativei personale era 

hotărâtoare, ea susţinea că, dimpotrivă, integrarea indi- 
vidului în societate era primordială. Faptul mă miră ne- 
spus. Îmi venea mult mai ușor să discut cu ea decât cu 
Patricia! Față de Kay mă puteam purta așa cum mă pur- 
tam cu oricare dintre vechii mei prieteni, Jacky sau 
Tomas, de la birou. Și când î își dădea seama că susține un 
punct de vedere lipsit de logică, începea să râdă și re- 
nunţa la luptă. Cu Patricia eram tot timpul grijuliu s-o 
aprob, mă sileam să ghicesc răspunsurile pe care le dorea 
și mă temeam s-o contrazic. Ce schimbare odihnitoare... 

Văzând făgașul pe care-mi alunecau gândurile, am 
rămas consternat. Ce se petrecea cu mine? Eram 
dezamăgit de Patricia, la atât de scurtă vreme după ce 
descoperisem că era femeia cu care doream să-mi petrec 
restul zilelor ? 

Absurd. Am dat din cap şi am alungat gândul ăsta 
prostesc. 

După cină, ca o concesie făcută ideii ei de recreere co- 
lectivă, am dus-o pe Kay într-un local unde se dansa și am 
făcut în așa fel încât să fie invitată de cât mai mulți parte- 
neri. N-a fost prea greu! Se detașa printre fetele noastre, 
ca o perlă printre diamante. Experții susțineau că genera- 
ţia actuală era, din punct de vedere fizic, cea mai desăvâr- 
șită care populase vreodată Pământul. Geneticienii 
cultivau frumuseţea de atâta verme și ne bucuram de un 
nivel de trai atât de ridicat încât rezultatul era inevitabil. 
Mi-am spus că, tot inevitabil, trebuia să ni se schimbe și 
conceptul de atractivitate. Toate femeile aflate acolo erau 
înalte, perfect proporţionate, cu talie subțire și bust dez- 
voltat, toate erau îmbrăcate și coafate cu rafinament și 
gust. Kay părea slabă pe lângă ele, dar dansa cu o grație 
unduitoare care atrăgea privirile a zeci de bărbaţi. De la o 
vreme, începu chiar să se umfle în pene, dar nu i-o pu- 
team lua în nume de rău. M-am dus să beau ceva la bar. 

Într-un fel, îmi spuneam sorbind din pahar, deose- 
birea dintre Patricia și Kay simboliza deosebirea dintre 

Pământ și Stellaris. Kay era... nu dură, cuvântul nu i se 
potrivea. 'Tenace? Da, poate, cu o personalitate precisă 
și flexibilă aidoma trupului ei, zvelt sub îmbrăcămintea 
ușoară. Patricia avea o trăsătură mai catifelată, dar era 
și — ei, da! — mai încăpăţânată: produsul unei societăţi 
destul de stabile pentru a înflori și a se mulțumi să 
crească. Stellaris era îmbibată de spiritul revoluționar, 
care murise de vreo două sute de ani pe Pământ. 

Ciudat, nu mă mai gândisem așa la toate astea. Con- 
trar neadaptatului, eram, din proprie voinţă, un adap- 
tat; așa, cel puţin, îmi închipuisem dintotdeaua. 
Cunoşteam teoretic viaţa de pe Stellaris, pentru că mă 
ocupam de rapoartele sociologice pe care misiunile 
noastre de observare le trimiteau pe Pământ. Dar, îna- 
inte de a o întâlni pe Kay, nu luasem niciodată în con- 
siderare un punct de vedere totuși evident și hotărâtor: 
trebuiau să fie acolo o mulțime de oameni care aprobau 
efectiv modul de viaţă stellarian și se simțeau bine în ca- 
drul lui, altminteri societatea lor n-ar fi putut dăinui. 

Se făcuse târziu. M-am dus s-o caut pe Kay și am gă- 
sit-o înconjurată de un roi de parteneri de dans. l-am 
amintit că trebuia să prind racheta și i-am propus să ră- 
mână, dacă voia, localul neînchizându-se decât cu o ju- 
mătate de oră după miezul nopţii. 

Mi-a răspuns că preferă s-o conduc acasă. Pe drum 
îmi mulțumi cu recunoștință pentru presupusa oste- 
neală pe care mi-o dădusem spre a-i oferi o seară atât de 
plăcută și n-am izbutit s-o conving cu niciun preţ că 
seara.nu însemnase pentru mine o corvoadă. 

În faţa ușii apartamentului se întoarse spre mine, 
plină de sfială: 

— Ai fost foarte drăguţ, Roald. Eu... obiceiurile 
voastre sunt cu totul altele decât la noi. Când un bărbat 
a invitat o femeie să petreacă seara în oraș, nu obișnuiți 
ca el... ei... În sfârşit, vrei să mă săruţi spunându-mi 
noapte bună? 

Mi-a venit să râd, dar am izbutit să mă stăpânesc. 
Tot atât de grav cum vorbise, i-am răspuns: 

- Da, așa se obișnuiește. Dar depinde numai de 
tine. Dacă vrei... 

— Cred că vreau, zise ea cu o voce slabă, dar hotă- 
râtă și-și trecu braţele pe după gâtul meu. 

Dacă așa stăteau lucrurile... 

Gura ei era proaspătă și fermă, surprinzător de di- 
ferită de a Patriciei; ușoara încordare a mușchilor sub 
pielea umerilor ei goi, care-mi aminti că era la fel de pu- 
ternică, probabil, ca și mine - din nou, spre deosebire 
de Patricia. În clipa aceea mă gândii cu amărăciune cât 
de prins eram de Patricia, de vreme ce, îmbrăţișând o 
altă fată, tot la ea mă gândeam. 

Cu toate astea, ducându-mă acasă să-mi iau bagajul 
și îndreptându-mă apoi spre rachetoport, eram cât se 
poate de mulţumit. Firește, după o noapte albă mă sim- 
țeam istovit: am adormit cu mult înainte ca acceleraţia 
regulată a rachetei să-mi apese trupul pe cușetă. 

Cred că zâmbeam în somn. 


13 


Am auzit glasul lui Micky încă înainte de a apuca să 
acționez anunțătorul. 

— Intră, Roald. Pune valiza unde o pui de obicei. 
Vin într-o clipă. 

M-a pufnit râsul. Micky avea un auz nemaipomenit, 
care-i îngăduia să recunoască pașii prietenilor și să-i 
identifice înainte de a-i vedea. Ușa lunecă într-o parte și 
l-am zărit în fața mașinii de scris. Îşi mișca mâinile mai 
iute decât le puteam urmări cu privirea. 

Venisem aici de destule ori pentru a ști încotro s-o 
apuc. M-am dus în mica anexă rezervată oaspeţilor, 
unde m-am spălat pe mâini și pe faţă. M-am întors apoi 

în vârful picioarelor în odaia în care Micky trecea o 
ciornă pe curat. Ajunsese la ultima filă. 

Încăperile făceau parte din clădirile „noii“ universi- 
tăți, veche de vreun secol, dar ultramodernă în compa- 
rație cu arhitectura clădirilor într-adevăr vechi din 
Cambridge. M-am prăbușit într-un fotoliu, gustând 
atmosfera pașnică care mă înconjura. 

De jos și până în tavan, pereții erau acoperiţi cu raf- 
turi pline cu cărți și benzi cu microfilme, de la cele mai 
noi culegeri de poezie viridiană, tipărite cam ostentativ 
cu litere de mână pe hârtie făcută tot cu mâna, și până la 
un grup de trei volume, deopotrivă legate în roșu și aco- 
perite de un strat gros de praf, exemplare din romanul 
Chemarea stelelor, scris chiar de Micky, o povestire ro- 
mantică închinată primelor zile ale colonizării pe Venus. 

Obiectele adunate acolo reflectau o fantastică diver- 
sitate de preocupări. Sub fereastra principală se afla un 
theremin al cărui cablu era înfășurat în jurul unei chi- 
tare antice, de o nemăsurată valoare. 'Teancuri de do- 
sare pline cu note semantice și sociologice erau pe 
jumătate ascunse de reproduceri după sculpturi clasice, 
un Rodin, un Henry Moore, Venus din Milo și Virtutea 
lui Kasneky. 

Lângă mine, pe o măsuţă, trona un in-folio admirabil 
legat, ale cărui pagini cu marginile îngălbenite dovedeau 
că hârtia le era făcută din pastă de lemn, și nu din plastic 
inalterabil. Curios, l-am deschis. Era o colecție de gra- 
vuri executate de un desenator din secolul XXI, Laszlo 
Curtin, de care nu auzisem niciodată. Mi s-au părut de o 
calitate surprinzătoare. Am răsfoit întreg volumul și 
m-am întors apoi la pagina de gardă pentru a vedea dacă 
nu poartă vreo mențiune arătând de unde îl cumpărase 
Micky. Fixată cu o gumă pseudomagnetică, spre a nu 
lăsa urme pe carte micșorând astfel valoarea vechiului 
exemplar, o etichetă purta numele răsunător de Miguel 
Fernando José Maria de Madrigal de las Altas Torres. 

— Ai dat de Curtin-ul meu? întrebă Micky acope- 
rindu-și mașina de scris. Mama l-a găsit luna trecută la 
Buenos Aires și mi l-a trimis. 

Am arătat spre șirul numelor făloase. 

— Sunt toate ale tale? 

Începu să râdă. 

— Da, ale mele. Mama, fie binecuvântată, se mân- 
drește cu străbunii mei spanioli mai mult decât ar fi cu 
cale, ţinând seama de ascendenţa ei îndeosebi norvegi- 
ană. Presupun că, dacă moștenești o lungă tradiţie de 
socialism mic-burghez, începi să tânjești după fasturile 
aristocrației. Madrigal de las Altas Torres — sună ca un 
vers dintr-un cântec, nu crezi? — e locul unde s-a năs- 
cut regina Isabella. Și Scandinavia a cunoscut totuși o 
regalitate destul de pitorească, ceea ce mă face să-mi 
pun uneori întrebări cu privire la vraja exotismului. (Își 
îndoi în faţa mea trupul dizgraţios, așezându-se într-un 
fotoliu). Încolo, cum îţi merge? 

— Destul de prost. Am avut câteva zile de groază. 

Micky plescăi din limbă în semn de compătimire. Era 
înalt și osos. Părul negru şi ochii de tăciune moşteniţi de 
la taică-său contrastau cu pielea lui albă ca laptele. Com- 
binaţa de gene care-l produsese dăduse totodată naștere, 
puteam jura, exemplarului celui mai apropiat cu putință 
de acel uomo universale de care ne bucuram cam o dată 
la o sută de ani. Făcea parte din echipa de sociologi a uni- 
Versității și-și pregătea teza de doctorat. Deși era cu 
douăzeci de ani mai tânăr decât mine, după cum Tinescu 
îmi amintise fără menajamente, își și făcuse un nume, iar 
la momentul oportun ar fi putut alege orice post ar fi 
dorit. Pe deasupra, constituia o autoritate în toate pro- 
blemele privind evoluția societății de pe Stellaris. 

— Am vești proaste pentru tine, mă înștiinţă. Îți amin- 
teşti de anomaliile pe care le-am semnalat în ultimele ra- 
poarte de pe Stellaris? Ei bine, nu erau întâmplătoare. 
Sunt aproape sigur că e vorba de falsuri intenţionate. 

— Ştiu, i-am răspuns, explicându-i apoi tot ce se 
petrecuse. 

— Liga „Stelele pentru Om“? se întrebă cu glas tare. 
Și de ce ar ţine banda asta să falsifice datele ca privire la 
Stellaris ? 

— S-ar zice că ai auzit de ea... 

— Mai mult sau mai puţin... A apărut acum vreo opt 
sau zece ani în Transvaal, în sânul unei comunități pa- 
triarhale care predica întoarcerea la moravurile din vre- 
mea burilor. Există o secţie și aici — universitățile au 
tendința de a atrage organizaţiile a tot felul de lunatici — 
și cred că are adepţi în mai toate marile orașe euro- 
pene. Dar, tot așa, există Buni: Pământeni care cred că 
zborul cosmic stârnește mânia lui Dumnezeu și-și pe- 
trec zilele rugându-se să fie cruţaţi de răzbunarea care 
nu va întârzia, pentru a-i pedepsi pe astronauții lipsiți 
de credinţă... Îți închipui poate că s-au plictisit, tot aş- 
teptând? Da de unde!... Nu mai vorbesc de Fraţii și Su- 
rorile întru Rodul Vieţii care susțin că îmbrăcămintea, 
credinţa, căsătoria reprezintă tot atâtea păcate, că a fi 
cast înseamnă a fi criminal și că până și sobrietatea e so- 
cialmente indezirabilă. Sunt sigur că grupul s-a născut 
dintr-o glumă, dar e una dintre cele mai strașnice păcă- 
leli ale istoriei. 

— Cum se face că știi atâtea despre sectele astea bizare? 

— Le-am studiat pentru teza mea de doctorat. E greu 
de crezut că în epoca noastră, presupusă a fi teafără la 
minte, mai există asemenea aiureli. Dar cele mai multe 
dintre sectele astea sunt plicticoase la culme, și la fel 
sunt și manifestele lor, cu toate că Fraţii și Surorile fac să 
circule pentru uz propriu o versiune a Cântării Cântă- 
rilor lui Solomon care... dar parcă vorbeam de Ligă, nu-i 
așa ? Voiam să spun că se îmbată cu apă chioară. 

— Acum trei ani Tinescu a cerut poliției să-i cerceteze 
activitatea. Atunci poliția a fost de aceași părere. Ulterior 
însă, din câte am înţeles, cineva i-a îndopat cu bani grei. 

— Atunci să fie scoși în afara legii, și repede, zise 
hotărât Micky. Ai tu grijă de asta, nu? 

Și, cu o iuţeală care mă lăsă cu gura căscată, trecu la 
un alt subiect: un nou proiect de alcătuire a unei socie- 
tăți de muzică folk și de reînviere a unor vechi instru- 
mente ca saxofonul și clavecinul. 

Nimeni n-ar putea spune că Micky are un creier de 
fluture. Aduce mai degrabă cu o albină trecând de la un 
subiect la altul pe măsură ce interesul lui pentru respec- 
tivele teme crește sau dispare, nu însă înainte de a le 
cerceta până la epuizare. Îmi plăcea în măsura în care îl 
admiram, ceea ce nu era puţin. Diferenţa noastră de 
vârstă nu prea mai avea însemnătate în lumea modernă, 
unde, după o adolescenţă năvalnică și o primă tinereţe, 
oamenii pătrundeau într-un fel de mare lac al experien- 
telor împărtășite de-a lungul a vreo optzeci de ani. 
Micky şi cu mine eram cât de prieteni puteau fi doi oa- 
meni locuind pe continente diferite. 

Privindu-i faţa albă și nervoasă, mi-am spus că 
Tinescu n-avea dreptate. Micky nu mi-ar râvni postul, 
dacă m-aş transfera la sectorul relațiilor cu extratereștri. 
Era prea înzestrat pentru a se concentra asupra unei 
singure laturi a unei munci atât de ample. În decurs de 
cincizeci de ani avea să-și pună pecetea pe dezvoltarea 
istoriei, poate prin modificarea structurii sociale a Pă- 
mântului, poate prin crearea unei noi forme de artă, 
poate prin realizarea — în domeniul încă rudimentar al 
sociologiei — a ceea ce teoria câmpului unificat adusese 
în fizică..., poate în toate trei domeniile, concomitent. 
În mod inevitabil, dar nedemn, am simţit că-l invidiez. 

— A, mi se pare că încă nu ţi-am arătat asta, zise el 
schimbând din nou vorba cu aceeași viteză ameţitoare. 

Întinse mâna la spate şi luă o carte mică, destul de 
uzată. Acoperi cu palma partea de sus a copertei, așa că 
tot ce puteam vedea era ilustrația, un peisaj marțian și, 
în prim-plan, o astronavă. 


94 john brunnoer 


— Ce-i asta? am întrebat. 

— Tu ce crezi? 

— Firește, o astronavă. Pare a fi unul dintre primele 
modele, propulsate doar de rachete, dar nu mă prea 
pricep la chestiile astea. 

— Ia uită-te niţel la dată. Dar umblă cu grijă! 

Am luat cartea cu băgare de seamă. Era veche, tipă- 
rită pe foi de hârtie din pastă lemnoasă, acum învelite în 
plastic, pentru protecţie, dar chiar şi așa părea gata să se 
pulverizeze. Am căutat data pomenită de Micky și am 
găsit-o pe cotor: 1959. 

— Păi bine... am început, m-am oprit însă la timp, 
dându-mi seama că făcusem o greşeală cât mine de mare. 

- Întocmai, zise Micky. În 1959 astronavele nu 
zburau spre Marte. Cineva care a citit Chemarea stele- 
lor a găsit o grămadă de tipărituri dintr-astea în podul 
casei bunicului său, cărți și reviste descriind ceea ce, 
pentru vremea de atunci, reprezenta viitorul. Trebuie 
să fi constituit o formă de literatură populară tare răs- 
pândită, cu toate că, sincer să fiu, n-aş fi crezut nicio- 
dată că s-au publicat atât de multe asemenea lucrări. 

Uluit, răsfoiam vechile pagini. 

— Şi ce credeau ei că le va aduce viitorul? S-au reali- 
zat vreunele din profeţiile lor? Erau cumva... cum le 
zice ?... astrologi ? 

- Doamne fereşte. Nu preziceau într-adevăr viito- 
rul, sociologia și psihologia maselor erau abia la înce- 
put și asta dovedește, cred, cât de vane sunt profețiile 
dacă n-ai la îndemână calculatoare și nu cunoşti tehnica 
programării lor. Nu, nu făceam decât să-și lase fantezia 
să zburde. Oricum, e un aspect fascinant, chiar dacă lă- 
turalnic, al epocii respective... Cred că am să includ 
materialul în teza mea, dacă găsesc un pretext potrivit. 
Dar, adăugă dând să se ridice, poate că trebuia să-ți 
propun o gustare? Când vii de la birou, uit mereu de 
decalajul orar. 

- Nu-i nevoie, mulţumesc. Am luat ceva la racheto- 
port, înainte de a veni încoace... 

— Asta-mi amintește de ceva. (Se plecă primejdios 
de mult pe spate, cu fotoliu cu tot, apucă un microfon 
mobil legat de un magnetofon şi urmă să vorbească, în 
parte pentru mine și în parte pentru imprimare.) Tre- 
buie să rezerv un loc în racheta-expres de mâine 
noapte. Mă întorc cu tine la birou, am de discutat câ- 
teva lucruri într-adevăr importante cu Tinescu. Vrei să 
le asculți acum sau mai târziu ? Ţin de serviciul tău, dar 
deocamdată e bine să nu se vorbească de ele. 

Cum „într-adevăr important“ însemna pentru 
Micky ceea ce pentru cei mai mulți era „senzaţional“, 
am început să mă neliniștesc. 

— Zi-mi, l-am îndemnat nerăbdător. 

- Mă rog, dacă vrei. Pământul a trecut pe locul al 
doilea. 

— Cum? 

- Da, Pământul nu mai e în fruntea planetelor ocu- 
pate de oameni. Stellaris i-a luat-o înainte. 

Ştiam că ne puteam aștepta la una ca asta. O știam cu 
toții, de ani de zile. Dar mă aflam în ultimul loc și era și 
ultima împrejurare în care m-aș fi aşteptat să primesc o 
asemenea ştire. M-am mulţumit să clatin din cap. 

— Am să fiu mai clar, zise Micky sărind din fotoliu 
și începând să umble prin încăpere. După mine, nici 
stellarienii încă nu știu că balanţa s-a înclinat în favoa- 
rea lor... și n-aș fi aflat nici eu, dacă datele falsificate de 
care am pomenit nu m-ar fi îndemnat să reiau și să re- 
examinez unele rezultate anterioare. Cum bine știi, 
Stellaris e o societate întemeiată pe forţă. Poate că nu 
e chiar „înregimentată“, dar e cu siguranță foarte dis- 
ciplinată. Știu că expresia „înregimentată“ e infa- 
mantă, dar corespunde realităţii. Țelul lor suprem e 
eficienţa, iar societatea, compromisul cel mai funcţio- 
nal între jocul libertăţii individuale și rigiditatea unui 

stat corporativ. Mai important încă, structura lor e 
mult mai eficace decât a noastră. 

E drept că avem o societate foarte stabilă și că, în ul- 
timele secole, n-a fost prea departe de perfecţiune. Ni- 
meni nu moare de foame; dacă vrea, oricine găseşte de 
lucru și, dacă nu vrea, nimeni nu e silit să muncească; 
criminalitatea e neglijabilă, așa că poliția nu mai e înar- 
mată... și așa mai departe. Dar orice societate stabilă și 
nu total perfectă poate fi depășită. Stellaris s-a consa- 
crat de la bun început utilizării maxime a resurselor 
umane de care dispune. Noi ne ferim de asta... spunem 
„înregimentare“ și o luăm la goană. 

Câtă vreme Stellaris s-a aflat în faza de pionierat, 
câtă vreme a înregistrat tulburări de creştere, superiori- 
tatea noastră s-a menținut intactă. Dar, dacă evoluția 
noastră socială s-a încheiat, cel puţin pentru ciclul ăsta, 
Stellaris abia o începe. Mai devreme sau mai târziu 
avansul nostru era menit să dispară și sunt sigur că, de 
fapt, acum a și dispărut, într-adevăr. 

Mi-am spus, în chip irațional, că aș fi putut afla toate 
astea încă în cursul nopţii trecute. Reieșeau din deosebi- 
rile pe care le descoperisem între Patricia și Kay. 

Și m-am întrebat deodată cum te simți știindu-te ce- 
tățeanul unei planete înapoiate. 


14 


Nici vorbă să pun la îndoială afirmaţiile lui Micky. 
Dacă spusese că balanța se înclina în favoarea stellarie- 
nilor, atunci se înclina efectiv. Dar simțeam nevoia să 
rumeg vestea în liniște acasă. Am întrebat doar: 

— Cum ai ajuns la concluzia asta? 

— Vezi tu... şi se așeză din nou, zâmbind chinuit. 
Am întrebuințat o matriță inventată de mine, care pare 
înzestrată cu stabilitate remarcabilă pentru o foarte 

largă gamă de factori. i-o pot arăta, dacă vrei, dar cred 
că biroul o va integra în calculatoarele lui, ca să-mi ve- 
rifice rezultatele. 

— Atunci treci peste asta. (Mai văzusem matriţele 
lui Micky, era în stare să opereze cu două sute de vari- 
abile deodată, iar eu nu.) Spune-mi, mai bine, ce urmări 
pot avea toate astea... În mod concret. 

- Depinde numai de repeziciunea cu care stellarienii 
vor prinde de veste. Sigur, deocamdată nu posedă nici 
tehnica necesară pentru a-și analiza propria lor socie- 
tate... deși unii indici arată că bănuiesc adevărul. Ateri- 
zarea astronavei Algenib, de pildă. Ar putea fi un balon 
de încercare, menit să le arate dincotro bate vântul. 

— Și dacă încă nu știu? 

— Ei bine, atunci mai avem o șansă de a ne adapta si- 
tuaţiei pentru a părăsi scena cu eleganță. Dimpotrivă, 
dacă știu, ne vor răpi locul sub soare și lucrurile se vor 
încurca urât. O mulțime de oameni au și aflat, de altfel, 
toate astea, fie și numai subconștient. 

— Cine, anume? 

— Toată populația Pământului. 

nţeleg ce vrei să spui, am încuviinţat, fiind logic 
ca membrii unei societăţi stagnante să-și dea seama că 
ar putea fi depășiți. Și crezi că e una dintre pricinile 
pentru care Liga a pornit la acțiune? 

- Fără îndoială. În definitiv, ar putea căuta ultima 
șansă de a înfiripa pe Pământ o societate evolutivă, cu 
preţul distrugerii societăţii actuale. Dar nu va izbuti. 
Nu te poţi război cu Istoria. (Întinse mâna și luă o foaie 
din teancul de lângă mașina de scris.) Uite, asta-i ecu- 
ația mea fundamentală. Pentru simplificare, să conside- 
răm indicele cultural al Pământului drept unitate 
constantă. De fapt, în cursul ultimilor o sută cincizeci 
de ani, media dintre progres și regres e de + 0,08. 

— Atât de scăzută? m-am mirat. 

Orice evoluţie aflată sub 0,1 era, în genere, conside- 
rată drept neglijabilă. Am studiat ecuaţia și am ajuns, în 
minte, la un rezultat aproximativ. 

— Pe baza unităţii date, am anunţat, reiese că au tre- 
cut între 20 şi 40 de ani de când balanţa s-a și înclinat în 
favoarea stellarienilor. 

— Cam așa. Am putut amâna întrucâtva procesul, 
dar acum s-a isprăvit. Viitorul pas al stellarienilor va fi 
probabil încercarea de a se descotorosi de echipele 
noastre de observare culturală. Când își vor da seama de 
realitate, nu vor mai răbda să fie conduși de la distanţă... 
pentru că așa stau lucrurile, oricât de abil le-am masca. 

O amintire cumplită mă făcu să pocnesc din degete 
ȘI să strig: 

— Au aflat! 

— Cum? (Micky clipi neliniștit). Atunci echipele 
noastre nu și-au dat seama. Chiar după curățirea ra- 
poartelor de pasajele falsificate, n-am găsit în ele nimic 
care să dovedească una ca asta. 

I-am împărtășit propunerea pe care Kay mi-o fă- 
cuse, de a prelua conducerea unui birou stellarian ur- 
mând să rivalizeze cu B.R.C.-ul. 

— Așadar, s-au hotărât să ne smulgă din mâini și ul- 
timul domeniu în care Pământul mai deține o supre- 
maţie indiscutabilă. Intenţia se înscrie în tabloul 
general... Și totuși, strigă sărind din nou în picioare, 
Roald, n-au putut ajunge la certitudinea asta pe calea pe 
care am ajuns eu, pentru că nu dispun de personal cali- 
ficat. Au procedat altminteri. Da, și se va dovedi că au 
dreptate. Nu-ţi dai seama? Au ascuns adevărul față de 
echipele noastre de observare şi asta presupune o abili- 
tate pe care nu le-am bănuit-o niciodată. 

Așa era. Fără a mai vorbi de planificarea pe termen 
lung și de nemaipomenitul lor autocontrol. Dar nimeni 
n-a negat vreodată vocaţia specială a stellarienilor pen- 
tru acesta din urmă. 

— Coloniștii preiau deci iniţiativa, oftă Micky: înțe- 
legi, Roald? Se repetă povestea Angliei și a Statelor Unite... 

Paralela era, într-adevăr, izbitoare. Dar izbitoare mai 
erau și altele, îndeosebi cele petrecute cu tau-cetienii. 
Timp de generaţii stellarienii dispreţuiseră disciplinele 
„abstracte“, de felul psihologiei, considerându-le minore; 
își făcuseră fără îndoială socoteala să ia contact cu 
tau-cetienii pe cale empirică. Dându-și seama însă că lu- 
crurile erau mai complicate decât crezuseră, au reacționat 
într-un mod care-i caracterizează: încercând mai întâi să 
pună B.R.C.-ul într-o situație imposibilă și totodată îm- 
pingându-l să comită greșeli, apoi, punând pe picioare un 
program de urgență menit să le remedieze deficienţele. 

— Cred că Tinescu bănuiește ceva, am spus încet. 

Micky se întoarse spre mine și mă privi în ochi. 

- Un om extraordinar! Un geniu în domeniul lui. 
Ce intuiţie fantastică... Dar ce te face să crezi că știe? 

I-am împărtășit impresia mea că, în afacerea cu 
tau-cetienii, Tinescu fusese supus unor forţe pe care nu 
le putea controla. 

— Da! Da! Da! strigă Micky bătând cu pumnul în 
palma celeilalte mâini pentru a-și sublinia cuvintele. Păre- 
rea mea, Roald, e că într-un an sau cel mult 18 luni stel- 
lanienii vor pune piciorul în prag. Dacă Tinescu le-a cedat, 
e aproape sigur că a făcut-o pentru a nu-i înfrunta și a nu-i 
determina să pornească la acţiune înainte de a fi pregătit. 
Doamne, un an e atât de puţin! Se opri șovăind, apoi re- 
luă: Nu crezi că aș face bine să mă mut la birou, ce zici? 

— Și teza de doctorat? 

— S-o ia dracu! Dacă o scoatem la capăt cu bine au 
să-mi decearnă la doctorate de n-am să le pot duce, e cau- 
sis non disputandis, din motive indiscutabile. În definitiv, 
gândește-te ce ne așteaptă: să facem în așa fel încât 
Pământul să se împace cu locul al doilea, să-i ajutăm pe 
stellarieni să-și pună pe picioare schimburile culturale... 

— Crezi asta? 

— Nu le datorăm oare extratereștrilor ca Stellaris să 
fie mai bun decât Pământul, și asta în toate domeniile? 
Apoi mai avem de lucru chiar pe Stellaris, pentru a îm- 
piedica degenerarea mândriei celor de acolo faţă de 
propriile lor realizări în grandomania care dă naştere 
unor mișcări de tipul Ligi: „Stelele pentru Om“... 

Ascultându-l, mă simțeam cuprins de o calmă certi- 
tudine, ca și cum mi-ar fi vorbit însuși destinul imper- 
sonal. Iată, mi-am spus, ceea ce-i va asigura lui Micky — 
ba nu, lui Miguel de Madrigal de las Atlas Torres — un 
loc în Istorie. Poate că o mie de ani vor trebui să treacă 
până să i se recunoască aportul și, dintre fiinţele pe care 
le cunoaștem, doar Anovel va mai fi de faţă. Dar, pen- 
tru mine, faptul era incontestabil. 

M-am înfiorat. Cuvintele purtând pecetea adevăru- 
lui îmi veneau în minte: 

Mă aflu în prezenţa celei dintâi făpturi omenești că- 
reia toate popoarele celorlalte lumi îi vor fi recunoscă- 
toare și căreia nu-i vor precupeți recunoştinţa lor. 

Era măreaţă și cutremurătoare senzația că se putea 
zămisli o lume superioară Pământului din toate punctele 
de vedere. Le dădeam poate un exemplu și stellarienilor, 
nevoiți cândva, într-un viitor îndepărtat, să cedeze la 
rândul lor în faţa unei noi civilizații, ivite pentru a-i de- 
păși. Conștiinţa faptului că săvârșeam ceva pentru a 
modela în timp destinul omenirii mă ameţea... 


Noutatea îmi alungă din minte orice alt gând. 
De-abia urcându-mă, târziu duminică noaptea, în cu- 
șeta pe care o rezervasem la bordul rachetei-expres îmi 
amintii că n-o chemasem pe Patricia. 

Nimic grav, o puteam chema de îndată ce aveam să 
pun piciorul pe Pământ. Dar, nu știu de ce, telefonul 
ăsta nu mi se mai părea atât de important. 

Cum rezervasem locurile foarte târziu, fusesem ne- 
voiţi să luăm o cabină pentru două persoane, dar aveam 

cel puţin cușete, și nu simple relaxatoare. Dincolo de 
perdeaua care împărțea în două cabina l-am auzit pe 
Micky culcându-se. Am apucat să-i urez noapte bună și 
m-am cufundat într-o dulce somnolență. 

Într-un prim vis incoerent mi-am găsit numele tre- 
cut în ceva ce trecea drept carte de istorie, fără a fi to- 
tuși o carte. Era plăcut și măgulitor, iar când m-am uitat 
mai departe și am dat peste numele lui Micky tipărit cu 
litere groase și de două ori mai mari m-am mișcat în 
somn şi mi-am amintit că era drept să fie așa. Nu dor- 
meam prea adânc. I-am căutat din nou numele. 

De data asta însă începu să crească, ivindu-se din 
ceva ce nu era o carte, ci un obiect negru, o formă lungă 
și flexibilă care se repezi la mine pe neașteptate și mi se 
lipi de faţă. 

ncepeam să mă înăbuș! 

Spaima m-a deșteptat și mi-am dat seama că nu fu- 
sese un coşmar. Luptam desnădăjduit să pot răsufla. Și, 
pentru prima dată, iuţeala reflexelor mi-a salvat viaţa. 

De la rădăcina nasului și până la bărbie, faţa îmi era 
acoperită de ceva moale, cald și lunecos, lat de două palme. 
Luptându-mă să trag aer în piept, am simțit cum substanţa 
mi se strecoară în nări. Atunci am înţeles ce trebuia să fac 
și am expirat puţinul aer ce-mi rămânea în plămâni, sco- 
țând un fel de horcăit care răsună îngrozitor. Eram pe 
punctul de a mă înăbuși, dar obținusem rezultatul dorit. 
Materia care-mi astupase nasul se retrase. Am scos o mână 
de sub pătură și am apucat ceea ce mi se lipise de faţă. 

Acum se contracta încercând să-mi scape, dar mi-am 
vârât vârfurile degetelor între pielea feţei și materia res- 
pingătoare, dezlipind-o ca pe un fel de chit încă neuscat. 
Mă dureau plămânii și anoxia mă ameţea. 

Cu ultimele puteri am smuls-o de pe faţă și braţul 
mi-a zvâcnit, cât era de lung. Materia îmi scăpă din 
mână; cu un plescăit înfundat, căzu în mijlocul cabinei, 
lângă perdeaua despărțitoare. 

Spaima mă sleise și deocamdată nu mă simţeam în 
stare să mă mișc. Zăceam, pur și simplu, respirând cu 
nesaţ. Atunci am auzit un zgomot venit de alături — 
Micky se ridica în cușetă, aprindea lumina, dădea per- 
deaua de o parte. 

- Nu cobori, am strigat răgușit proptindu-mă 
într-un cot. 

— Ce s-a întâmplat? întrebă în șoaptă cu faţa la fel 
de albă ca faţa mea. 

I-am arătat, pe jos, ceea ce mi se lipise de obraz, un 
bulgăre de gelatină albastră translucid și străbătut de 
vine roşii, care pulsa rar. Acum, când se închircise, avea 
un diametru de vreo cincisprezece centimetri. Părea să 
se contracte oscilând ca și cum ar fi căutat ceva, apoi în- 
cepu să se târască spre cușeta mea. Am simţit că mi se 
întoarce stomacul. Trebuia să ne descotorosim de bul- 
zul ăsta dezgustător. 

— Micky, am întrebat, n-ai la tine ceva care poate 
lua foc? | 

— Sigur că nu, tot ce am e neinflamabil. Fără a-și 
desprinde privirile de la scârboşenia de pe jos, adăugă: 
Roald, ce dracu-i asta? 

Ca să termin odată cu gelatina vie şi cu spaima care 
nu mă părăsise, m-am întins după pantofi. 

— Îţi spun când mă întorc. Stai în cușetă — nu văd 
cum s-ar cățăra pe o pantă verticală — dar, mai ales, nu-i 
înfățișa vreo porțiune de piele descoperită. 

Deplasându-mă în patru labe pe cușetă, m-am apro- 
piat de ușă. Clanţa nu ceda și, pentru o clipă, m-am 
înspăimântat din nou, apoi am descoperit că ușa se des- 
chidea. Cineva blocase clanța, firește, de vreme ce intrase 
în cabină pentru a introduce porcăria aia gelatinoasă. Nu 
era însă momentul să-mi bat capul cu identificări și mo- 
tive. Ştiam ce căutam. Numai de-aș găsi... 

Observasem, la căpătul culoarului îngust, un dulăpior 
cu scule pentru caz de pericol. Dacă ar fi şi un aparat de 

sudură, mi-am spus alergând într-acolo. Şi, într-ade- 
văr, am văzut unul îndărătul ușiţei transparente. 

Am spart panoul deasupra broaștei dulăpiorului și 
am pus mâna pe aparat. Când stewardul, singurul re- 
prezentant al echipajului pe nava complet automati- 
zată, veni speriat de semnalul de alarmă declanșat odată 
cu forțarea dulăpiorului, mă găsi ținând în mână o 
spadă de foc cu lama de vreo treizeci de centimetri. 

— Stai! strigă el în timp ce intram în cabină și i-am 
auzit tocurile zdupăind în urma mea. 

Dar nu m-am oprit. Îmbătat de un primitiv simţă- 
mânt de răzbunare, am îndreptat spre gelatina vie apa- 
ratul cu flacără duduitoare. Bulgărele se trase îndărăt, 
dar flacăra îl izbi și se înălță o duhoare cumplită. Su- 
prafața lui moale se întări ca un fel de scoarță. Bulzul 
nu mai mișcă. Unduind sub puterea căldurii, plasticul 
neinflamabil al perdelei părea mai viu decât el. 

Când întreaga suprafaţă vizibilă se înnegri, am înde- 
părtat pentru o clipă aparatul de sudură. O crăpătură se 
ivi atunci în scoarţa înnegrită şi din ea se prelinse un fi- 
lament albastru, care bâjbâia ca și cum ar fi căutat ceva. 
Mi-am stăpânit nevoia de a voma și am aţintit din nou 
flacăra până ce podeaua metalică s-a făcut roșie, iar ae- 
rul cabinei aproape irespirabil din cauza duhorii. Până 
la urmă nu mai rămase pe jos decât ceva carbonizat, se- 
mănând cu o bucată de carne prea friptă. 

Am rămas o clipă locului. Tremuram. Am stins apara- 
tul și l-am dat stewardului, care asistase la sfârșitul gelati- 
nei vii. Apoi l-am împins în lături și m-am repezit afară. 

De astă dată nu mi-am mai stăpânit sila. 

Când mi-am mai venit în fire, m-am înapoiat. Uşa 
era acum închisă și a trebuit să verific biletele de călă- 
torie pentru a fi sigur că nu greșisem cabina. 

Aparatele de aer condiționat eliminaseră între timp 
duhoarea și Micky încerca să dea explicaţii stewardului 
buimăcit. Când m-a zărit, s-a oprit din vorbă. 

— Te simți mai bine? m-a întrebat neliniștit. 

Am dat din cap şi, caraghios, i-am cerut scuze stew- 
ardului care, cu mâna mult depărtată de trup, ținea apa- 
ratul de sudură încins. 

— Puţină răbdare și vă lămuresc... 

M-am întors să închid ușa, dar clanţa tot nu funcționa. 

— N-avea nimic când ne-am urcat la bord, am șoptit 

fără să mă adresez cuiva anume. 
„Mă simţeam încă năucit de cele întâmplate. leșind pe 
culoar, am pipăit partea de jos a broaștei și, după cum, mă 
aşteptam, am dat peste un disc mărunt, prins ca o scoică 
de stâncă. L-am împins, iar clanţa începu să se miște. 

— Ştii ce-i asta? l-am întrebat pe steward, arătându-i 
discul. 

- Da, un nulificator. Imobilizează magnetic sigu- 
ranța și o împiedică să funcționeze după închiderea ușii. 

Istovit, m-am lăsat să cad pe marginea cușetei. 
Stewardul își dădu seama că nu-mi puteam reveni și, lă- 
sând jos aparatul de sudură, se căută prin buzunare 
pentru a scoate, în cele din urmă, o cutiuţă. 

— Poftim, spuse întinzându-mi o pilulă verde. E un 
euforizant. O să vă facă bine. 

Am mestecat-o recunoscător și pilula își făcu, 
într-adevăr, efectul. Într-o jumătate de minut m-am 
simțit destul de liniștit ca să încerc să lămuresc lucrurile. 

— Micky, m-ai întrebat ce era bulzul de gelatină. Un 
parazit de pe Segetătorul. În stare naturală, are un meta- 
bolism bazat pe siliciu, dar cercetătorii noştri au izbutit 
să realizeze de curând unele exemplare bazate pe carbon, 
pentru experimente în vederea refacerii ţesuturilor. S-a 
pornit de la ideea că ar putea fi aplicat pe răni, asemeni 
unui plasture, urmând să fie resorbit pe măsura cicatrizării 
plăgii. Ideea era foarte bună... numai că n-a dat rezultate. 

Oamenii s-au dovedit alergici. (Mi-am plimbat degetele 
pe pielea obrazului. Nu apăruse deocamdată niciun fel de 
erupție, dar eram sigur că mă voi spuzi încă înainte de 
aterizare.) Cineva a plasat nulificatorul lângă broască, a 
intrat în cabină în timp ce dormeam amândoi și mi-a apli- 
cat parazitul pe nas și pe gură. Dacă, din nefericire, n-aş 
fi înţeles că trebuia să expir, și nu să inspir, m-aș fi înăbu- 
şit în cea mai deplină tăcere. Iar, când aș fi fost găsit mort, 
n-ar fi rămas nicio urmă din arma folosită. Absorbită de 
mucoasa nazală, ar fi fost asimilată de organism. 

Când aș fi fost găsit mort. Buimăcit de șocul la care 
fusesem supus, apoi euforic datorită stimulentului, nu 
realizam încă întreaga grozăvie. Mai devreme sau mai 
târziu, însă, trebuia s-o înfrunt. 

Micky îmi aruncă o privire compătimitoare și se 
adresă stewardului: 

— Ar fi bine să anunţ poliția. La aterizare, să ne aș- 
tepte cu un detector de minciuni. Probabil că toţi pasa- 
gerii vor trebui interogați. 

— Dar nu se poate, se împotrivi stewardul. Nu știm 
dacă vor fi de acord. 

- Cu atât mai rău, i-o trânti Micky sărind în pi- 
cioare. Vor trebui să fie. Nu-ţi dai seama că-i vorba de 
încercarea de a ucide un funcționar guvernamental? 

Stewardul păli. Ca şi cum ar fi înţeles abia acum că 
un asasinat, delict neobișnuit de rar, fusese pe punctul 
de a fi săvârșit la bordul rachetei sale, se năpusti pe ușa 
care se închise după el, șuierând. 

— Mulţumesc, am spus. E exact ce aș fi vrut să spun, 
dacă aș fi fost în stare să-mi găsesc cuvintele. Dar... 

Șovăiam să continui. 

— Dar ce? mă zori Micky. 

— Te înșeli, am rostit încet. Tentativa de asasinat nu 
era îndreptată împotriva unui funcționar guvernamental. 

— Roald, nu te mai înţeleg. E limpede ca lumina zi- 
lei că e vorba de o încercare de ucidere. 

— Nu zic nu. (Și nici că era cât pe ce să-i cad victimă, 
am adăugat în gând, cutremurându-mă.) Dar tu, Micky 
nu ești un funcționar guvernamental. 

Căscă ochii mari și răsuflarea i se făcu șuierătoare. 

— Vrei să spui că voiau să mă ucidă pe mine? Dar de 
ce naiba...? 

— Sunt sigur. Nu mi-am dat seama când ne-am ur- 
cat la bord, dar adineauri am verificat biletele pentru a 
controla numărul cabinei. Și am văzut că ne-am culcat 
unul în locul celuilalt. Cușeta de jos e pe numele tău. 

— Şi, pe întuneric, ucigașul n-a prins de veste... Pri- 
cep. Dar, ia stai... putea folosi lumina neagră! 

— Ți-l închipui plimbându-se pe culoarele rachetei 
cu casca de văzut noaptea pe cap? Parazitul, în schimb, 
e destul de mic pentru ca să-l fi putut vâri în buzunar. 
Bineînţeles, învelit în ceva, ca să nu-i atingă pielea. 

Urmă o lungă tăcere. Uitându-mă la Micky, îi pu- 
team citi gândurile. Și dacă ucigașul nu se înșela? Nici 
n-aş fi bănuit ce se întâmplă. Aş fi zăcut acum aici, 
mort, și nimeni n-ar fi ştiut cum s-ar fi întâmplat... 

Pentru un om modern, care se putea aștepta la încă 
optzeci de ani de viaţă, moartea prematură părea nu 
mai îngrozitoare, moartea a fost întotdeauna îngrozi- 
toare, cât mai tristă decât pentru omul de pe vremuri, a 
cărui supravieţuire însemna un lung șir de riscuri evi- 
tate doar întâmplător. Așa cum despre un sfânt se spu- 
nea că-și înţelege tot mai bine păcatele pe măsură ce 
numărul lor scădea, oamenii care se bucură de o viață 
lungă ştiu tot mai bine cât e de vulnerabilă. 

În cele din urmă, Micky își înălță privirile şi-mi 
zâmbi chinuit. 

— Măturat, dat la gunoi, inutilizabil, șopti el. Roald, 
cine să fi urmărit una ca asta? Şi de ce? 

— Presupunând că am dreptate, i-am replicat, pe 
cine bănuiești? 

— Nu întrevăd decât o ipoteză, dar cam trasă de păr. 
Dacă stellarienii s-au hotărât să acţioneze, preferă poate 
să ia Pământul prin surprindere. Și ar putea crede că în- 
lăturarea mea le-ar fi de folos. 

— Și încă cum! am exclamat. (Mi-am întins picioa- 
rele, dar, dându-mi seama că le apropiam de parazitul 
mort, le-am retras degrabă.) Câţi oameni știu de con- 
cluziile la care ai ajuns? 

— Echipa calculatorului care mi-a utilizat matriţele... 
dacă cei din echipă ar fi destul de ageri la minte pentru 
a înţelege tot ce implică, lucru de care mă îndoiesc. 

- Mă întreb dacă cineva n-a adunat totuși doi cu x 
pentru a ajunge la rezultatul corect, am spus atunci 
gânditor. Mă întreb, cu alte cuvinte, dacă — nefiind si- 
gur că deţii dovezi pozitive dar aflând că vii cu mine 
la birou — cineva nu a tras totuși concluzia că ești pe 
drumul cel bun și, intrând în panică, n-a ţinut să te re- 
ducă la tăcere. 

Un nou răstimp. După care Micky spuse: 

— S-ar părea că te gândești la o legătură între Ligă și 
stellarieni! 

Am rămas cu gura căscată. Îmi venise aceeași idee și 
tocmai o cântăream în minte, întrebându-mă dacă tre- 
buia s-o enunţ cu glas tare. 

— Şi tu, și poliția, și Tinescu, toţi aţi crezut că Liga 
nu va trece niciodată de la vorbe la fapte. Dar cineva 
le-a injectat o nouă vitalitate. Din afara Pământului, 
mai știi ?... Mă urmăreșt? 

Așa, cu bărbia în palmă și gândindu-se la ce spuse- 
sem, Micky semăna cu un Mefisto fără barbă. Deodată 
se ridică aţâţat. 

- Am fost orb. Sigur că ai dreptate! Ce mijloc mai 
bun de a stârni neîncredere în B.R.C. și, prin asta, în 
nepriceperea Pământului de a se ocupa de problemele 
coloniilor şi ale extratereştrilor? În plus, stellarienii 

pregătesc înfiinţarea propriului lor B.R.C., mi-ai 
spus-o chiar tu. Totul se leagă. 

— Şi mai e și avantajul că, pe măsură ce ideile Ligii 
se răspândesc, cetăţenii cinstiţi și inteligenţi încep să se 
îndoiască de capacitățile Pământului în domeniul 
schimburilor culturale. De pe acum, nu-i așa, simpati- 
zanţii Ligii s-au infiltrat în B.R.C.... (Micky scoase un 
fluierat și am vorbit mai departe.) De cum aterizăm, 
trebuie să pun mâna pe polițistul care anchetează inci- 
dentele în care se presupune că Liga ar fi amestecată. 
Cum îi spune...? Da, inspectorul Klabund! 

Cineva bătu la ușă, amândoi am tresărit și Micky se 
duse să deschidă. Nu era decât stewardul. 

— Am luat legătura cu poliția, vesti el. Au să intero- 
gheze toți pasagerii. Nimeni nu poate părăsi racheta 
înainte de deblocarea porților etanșe, așa că individul e 
ca și prins. Tulburător lucru, așa-i, adăugă înfiorân- 
du-se, să călătoreșşti cu un ucigaș... 

Mi-am trecut palma peste față. Începuse să mă us- 
ture, era erupția așteptată. Am evitat să mă scarpin, ca 
să n-o stârnesc mai rău. 

— Cum își închipuia că poate să scape? se întrebă 
mai departe stewardul. 

— S-a înscris probabil sub un nume fals, am răspuns. 
Dacă izbutea ce-și propusese, nimeni n-ar fi bănuit ni- 
mic atâta vreme cât nu se proceda la o autopsie. Până 
atunci avea toate posibilitățile să dispară. 

— Acum, în schimb, va trebui să treacă printr-un 
sondaj psihic, zise Micky întunecat. Dar nu te teme, 
mai adăugă pentru steward, nu va mai întreprinde ni- 
mic. E cu siguranţă convins că a izbutit, iar ultimul lu- 
cru pe care l-ar face e să atragă atenţia asupra lui. 

— Aşa zic și eu, încuviinţă cam îndoit stewardul. Nu 
părea prea liniștit nici când plecă, urându-ne automat: 
Noapte bună. 

— Încearcă să dormi puţin, Roald, mă îndemnă Micky. 

Cuminte, i-am dat ascultare și m-am întins pe cușetă. 

Judecând după zgomotele venind din cealaltă jumă- 
tate a cabinei, Micky adormi repede, dar se zbuciuma în 
somn. Eu n-am putut nici să aţipesc și, după o jumătate 
de ceas, am renunțat, în parte datorită erupției de pe față 
care mă ustura tot mai tare, dar mai ales din pricina hotă- 
rârii de fier, rece și necruțătoare, care, presimţeam, nu-mi 
va lăsa o clipă de răgaz înainte de a fi dusă la îndeplinire. 

Distrugerea Ligii „Stelele pentru Om.“ 


Cu feţe posomorâte, poliţiştii ne aşteptau la sosirea ra- 
chetei. Deși crima — fie și ratată — ținea de domeniul lor, 
devenise atât de neobișnuită încât simpla ei pomenire făcea 
să apese asupra noastră un fel de nor de fum întunecat. 

Calmi și competenţi, opriră fiecare pasager explicân- 
du-i pe scurt cele întâmplate și însoțindu-l până în 
dreptul unei mese pe care fusese instalat detectorul de 
minciuni. O singură întrebare era deajuns pentru a-i 
elimina pe nevinovaţi. La a șaptesprezecea încercare, 
un bărbat cu faţa lividă şi care-şi pierduse sângele rece 
văzând că omul pe care îl credea mort stătea de cealaltă 
parte a mesei pe care se afla detectorul făcu să sară acul 
aparatului de la ADEVĂR la MINCIUNĂ. 

Doi agenți mătăhăloşi se postaseră la dreapta și la 
stânga lui pentru a-l împiedica să fugă, iar bărbatul își 
dădu seama de zădărnicia oricărei încercări de a scăpa și-și 
lăsă brațele să-i atârne, ca moarte, de-a lungul trupului. 

Luptând cu oboseala, consecinţa șocului prin care 
trecusem, și cu durerea provocată de erupție, i-am 
șoptit ceva sergentului care conducea operaţiile și el îi 
puse necunoscutului întrebarea: 

— Sunteţi membru al Ligi: „Stelele pentru Om“? 

Bărbatul clătină capul, negând cu hotărâre, dar acul 
implacabil săltă din nou la MINCIUNĂ. 

— Uită-te la el, îmi șopui Micky, cineva l-a pus să acți- 
oneze și n-ar fi exclus să fie vorba de un stellarian. Omul 

e pământean... și, dacă n-ar fi suferit o influență din afară, 
n-ar fi dovedit atâta indiferenţă față de viaţa unui semen. 

Poliția înregistră mărturia pentru susținerea acuzării 
și adună, de pe podeaua cabinei, rămășițele parazitului. 
O analiză organică urma să-i precizeze nu numai origi- 
nea, dar și tipul genetic, ceea ce avea să indice sursa de 
unde se aprovizionase criminalul. 

— Ăsta nu rezistă la proces nici zece minute, își dădu 
cu părerea sergentul, în timp ce, buimăcit, prizonierul 
era luat. Aș vrea să vă întreb totuși, Mr. Vincent... ce v-a 
făcut să pomeniţi de Liga „Stelele pentru Om“? Am 
crezut întotdeauna că indivizii ăștia bat apa în piuă și nu 
trec la fapte... De data asta însă, au făcut-o lată! 

— Ai să mai auzi multe despre Ligă, am mormăit 
cu greu. 

Ími simțeam buzele umflate și țepene. Reacția aler- 
gică la parazitul de pe Săgetătorul nu se traducea numai 
prin durerile cumplite de pe față, mă dureau și mâinile 
cu care abia îl atinsesem. Dându-și seama de starea în 
care mă aflam, sergentul făcu semn unui agent care 
purta insigna secţiei de medicină legală. Omul mă privi 
cu milă și cotrobăi prin trusa lui de prim ajutor. 

— Asta are să vă ajute, până una alta, spuse el întin- 
zând un strat de plastipiele peste zonele afectate. Aș 
putea să vă mai dau niște histaminoide care ar reduce 
alergia, dar ar însemna să vă ameţesc pentru tot restul 
zilei și ar trebui să nu vă obosiţi. 

— Păcat, i-am răspuns printre dinţi, azi trebuie să 
mă cam obosesc. Hai, Micky, sunt sigur că Tinescu ne 
așteaptă. 


16 


Tinescu închise sertarul biroului, poruncind se- 
cretarului-automat să înregistreze apelurile telefonice și 

apăsă pe butonul care aprindea pe ușă tăbliţa cu menți- 
unea OCUPAT. 

— Luaţi loc, ne pofti arătându-ne două fotolii. (Pri- 
virea i se opri pe plastipielea, destul de proaspătă pen- 
tru a fi încă vizibilă, care-mi acoperea fața, dar nu făcu 
niciun comentariu.) Ei bine, Torres ? Presupun că doar 
o împrejurare de natură să zguduie întreaga galaxie te-a 
făcut să-ţi părăsești bârlogul călduţ din Cambridge, așa 
că dă-i drumul. Sper numai să nu fie veşti proaste! 

— Depinde cum le priveşti, mormăi Micky îndoin- 
du-şi în fotoliu trupul slab și deșirat și aşezându-și la 
picioare servieta cu documente. După ultimele mele 
calcule, Stellaris ne-a luat-o înainte şi de acum încolo va 
merge cu pași mari în frunte. 

Urmăream fiecare mișcare a lui Tinescu. Habar 
n-aveam cum avea să primească bomba, dar reacția lui 
fu cea la care mă aşteptam cel mai puțin. 

Brusc, păru că întinereşte cu zece ani. Pentru întâia 
dată îl vedeam într-adevăr fericit și se uita mândru la 
Micky, cu ochi de părinte. 

- Torres, îmi vine să te sărut! Așteptarea asta mă 
scotea din minți. 

— Eram aproape sigur că eraţi la curent, spuse Micky. 

— Sigur, e mult spus... Dar trebuie să recunoști că, 
mai devreme sau mai târziu, faptul era inevitabil. Și în 
ultima vreme s-au ivit atâtea semne încât ajunsesem 
să-mi rod unghule de neliniște la gândul că evenimen- 
tele ne puteau găsi nepregătiți. Ce te-a făcut să-ți dai 
seama? Rapoartele misiunilor noastre, pe care au încer- 
cat să le măsluiască? 

— Ele și alte câteva lucruri. 

Tinescu dădu din cap. 

— N-au neglijat disciplinele abstracte chiar în mă- 
sura în care am crezut noi, asta e sigur. Dar, de când 
și-au propus să ascundă echipelor noastre de observare 
progresele pe care le înregistrau, nu mai primeam decât 


112 john brunner 


informaţii trunchiate. Ei bine, iată niște vești minu- 
nate! Și poate, adăugă aruncându-mi o privire batjoco- 
ritoare, Roald îmi va lua mai puţin în nume de rău 
faptul că-i lăsam pe stellarieni să mă calce pe bătătură. 

Încurcat, evitam să-l privesc în ochi. Dar mai aveam 
unele obiecții. 

— T-aţi fi putut spune ministrului întreaga pro- 
blemă.. S-ar fi putut lua atunci măsuri care... 

— Le-ar fi dezvăluit indirect stellarienilor ceea ce 
încă nu știu. (Tinescu clătină din cap.) Roald, atâta 
lipsă de subtilitate mă miră... Dar, fiindcă veni vorba de 
subtilitate, aţi dedus de bună seamă că stellarienii 
subvenţionează Liga „Stelele pentru Om“? 

- Am ajuns la concluzia asta pe altă cale, spuse 
Micky. Un membru al Ligii a încercat să mă omoare în 
timpul călătoriei. A greșit și s-a legat de Roald. 

— De asta arăţi atât de îngrozitor? întrebă Tinescu 
privindu-mă cu îngrijorare. Dacă au ajuns la asemenea 
manifestări disperate va trebui... Dar, mai întâi, poves- 
tiți-mi ce-aţi pățit. 

I-am rezumat întâmplarea cu parazitul. Tinescu se 
încrunta tot mai tare. 

— Ingenioasă alegerea armei, constată apoi. Dar ne 
va fi totodată mai ușor să dăm de urma vinovaţilor. 
Toţi paraziți trimiși pe Pământ au fost repertoriaţi şi 
codificați genetic înainte de a fi distribuiţi laboratoare- 
lor de cercetare. Uite, chiar acum mi s-a adus ultimul 
raport. Vrei să-l vedeţi? 

Gândindu-mă că nu era rău să aflu tot ce puteam 
despre vietatea ce fusese pe punctul de a-mi pune capăt 
zilelor, am întins mâna spre dosarul pe care Tinescu 
mi-l întindea. Cuprindea copia unei note informative 
adresate secţiei de biochimie a biroului de către depar- 
tamentul de patologie al Universităţii din Melbourne, 
prin care se arăta că paraziţii de pe Săgetătorul trimiși 
universităţii erau restituiți deoarece un anumit compus — 

era anexată și diagrama structurii lui moleculare — pro- 
voca reacţia epidermei umane. Urma rugămintea de a 
se cere cercetătorilor de pe Săgetătorul să încerce dez- 
voltarea unei alte tulpini. 

După ce se aplecase peste umărul meu pentru a citi 
și el nota, Micky îl întrebă pe Tinescu: 

— Ştiţi unde au mai fost trimiși, în afară de Melbourne? 

— N-am văzut lista completă a destinatarilor, dar îmi 
aduc aminte că au fost expediaţi câțiva și Facultăţii de 
Medicină din Cambridge. Clătinând din cap cu un fel de 
admiraţie, adăugă: Să recurgi la un parazit pentru a co- 
mite o crimă! Numai unui geniu diabolic poate să-i vină 
o asemenea idee... N-am replicat și Tinescu a urmat: 
Roald, cine ţi-a vorbit de ei? Oricum, ţi-a salvat viaţa. Şi 
trebuie să-ți fi dat destule amănunte ca să poţi înţelege, 
într-un timp atât de scurt, cu ce aveai de-a face. 

— Mi s-a părut o veșnicie, am şoptit. Cine mi-a 
spus? M-am gândit niţel și deodată mi-am amintit: 
Helga Micaleff!... Secţia lor a avut de furcă, pe la înce- 
putul anului, cu paraziţii. A aflat asta de la Matkievici, 
care-şi trâmbiţează greutățile celui dintâi venit. Helga a 
țâșnit furioasă din laborator și s-a nimerit să-i fiu cel în 
faţa căruia a simţit nevoia să se descarce. 

M-am înfiorat retrospectiv, dându-mi seama cât de 
subțire era firul de care îmi atârnase viaţa. 

— În definitiv, n-avea de ce să facă un secret din infor- 
maţiile privitoare la paraziți, hotărî Tinescu. Dar văd că 
începi să fii nerăbdător, Torres. Iartă-mă și dă-i drumul. 

Micky se aplecă năvalnic și-și împrăștie notele pe 
tot biroul. 

— Până acum, Roald şi cu mine am avut doar răgazul 
să schițăm un plan de acţiune. Dar un lucru e sigur, în cel 
mult optsprezece luni stellarienii vor trece la fapte. Să zi- 
cem, mai bine, într-un an. Iar aici (apucă o foaie plină de 
cifre) e matrița cazului extrem: efectul știrii asupra unei 
opinii publice pământene nepregătite. Vedeţi diagramele 

astea? Reprezintă Liga și celelalte organizaţii de același 
tip. Iată șase diferite ramuri de evoluţie, toate negative. 
Cea mai puţin supărătoare constă în alcătuirea la nivel 
guvernamental a unui puternic grup de influenţă cerând 
boicotarea economică a stellarienilor. 

- Cea mai puţin supărătoare? repetă consternat 
Tinescu. 

Micky făcu o mutră acră. 

— Ar trebui să vedeți extrapolările într-adevăr nega- 
tive! Și iată acum diagrama care ne precizează avanta- 
jele. Am calculat-o pentru o durată minimă; cel mult 
un an. Știm cu certitudine că balanţa s-a înclinat, pe 
când stellarienii sunt încă în faza presupunerilor. E o 
situație pe care trebuie s-o exploatăm pe cât putem. Bu- 
getul se va ridica la vreo șase miliarde şi jumătate numai 
la capitolul propagandă, jumătatea sumei urmând să fie 
cheltuită la nivel guvernamental. 

— Chiar jumătate? tresări Tinescu. 

— Cu ușurință. Primul lucru — vedeți linia care se 
desfășoară în josul diagramei? — pe care stellarienii îl 
vor întreprinde când vor ști cât sunt de puternici va fi 
să ceară abrogarea acordurilor coloniale. Și nu le va face 
nicio plăcere să le opunem o rezistenţă prea dârză. 

— Trebuie să intervin chiar de pe acum pe lângă mi- 
nistru, șopti Tinescu. 

— Nu uitaţi nevoia de a acţiona și asupra opiniei pu- 
blice. Buletine speciale de știri, educaţie de masă și 
toate celelalte. Trebuie să convingem oamenii că vor 
trăi mai departe pe aceeași planetă, pe Pământ. 

— Şi stellarienii ? am intervenit. Trebuie să-i convin- 
gem că dobândirea autonomiei nu înseamnă că totul va 
începe să meargă pentru el ca pe roate. 

— Aici voiam să ajung, încuviință Micky. Partea cea 
mai anevoioasă a muncii noastre va consta în compensa- 
rea deficienţelor stellariene în domeniul științelor umane. 
Treaba asta ne poate lua și cincizeci de ani. Din fericire, 

și-au şi dat seama de lipsurile lor. Roald v-a spus că au de 
gând să înființeze un echivalent al B.R.C.-ului? 

— Nu, nu mi-a spus, răspunse Tinescu fulgerându-mă 
cu privirea. 

— lertați-mă, am protestat, dar am aflat asta, de la 
ghidul lor, abia vineri după-amiază. Fiind trecut de ora 
16, plecaserăţi. 

— Ce legătură are ea cu toată povestea ?... În sfârșit, 
presupun că era de așteptat. Continuă, i se adresă apoi 
lui Micky. 

Atunci mi-am zis că e mai bine să-mi ţin gura. Co- 
mentariile mele, oricum, erau de prisos. La capătul unei 
ore mă miram odată mai mult de anvergura gândirii lui 
Micky și de lărgimea vederilor sale. Sub rezerva verifi- 
cării lui de către un calculator la Integrare, planul pe 
care-l propusese a fost pus la punct în așa fel încât să 
poată fi aplicat. 

Dar totul era simplu doar în aparenţă. Opinia publică 
are o înspăimântătoare forță de inerție, iar — pentru a o 
zgudui — nu ne puteam îngădui fapte spectaculoase, de 
felul sabotării unor rachete, la care stellarienii nu șovă- 
iau să recurgă. 

Și totuși... dacă cineva era în stare s-o scoată la ca- 
păr, acela era Micky Torres. I-am zâmbit strâmb. 

— Cum te simţi în chip de cel mai important om de 
pe Pământ? 

Se mulțumi și el să se strâmbe la mine și nu-mi 
răspunse. 

În cele din urmă, Tinescu puse mâna pe videofon şi-i 
porunci lui 'Tomas de la Integrare să isprăvească progra- 
mele în curs, dar să nu mai primească niciun program 
nou până la sosirea lui Micky, deoarece se ivise o sarcină 
prioritară. Tomas răspunse, cu un val de proteste, dar 
Tinescu îl înjură pe româneşte, ceea ce păru să-l convingă. 

— Acum, ce ai de gând, Roald? întrebă directorul. 

Pentru o clipă m-am bâlbâit. Apoi: 

— Cred că am să-l caut pe Klabund, am spus. E cel 
mai indicat să se ocupe de Ligă, are pe cap trei anchete 
în care Liga poate fi implicată și toate trei sunt apărate 
de secretul judiciar, așa că deocamdată nu există riscul 
ca rezultatele lor să fie date în vileag. 

— Vrei să-i deschizi ochii în privinţa legăturii dintre 
Ligă şi Stellaris, așa-i? 

— Întocmai. 

— Crezi că e bine, Torres? 

Micky stătu niţel pe gânduri înainte de a răspunde: 

- Da, cred că-i o mișcare abilă. Cu condiţia să evi- 
tăm cu orice preţ ca stellarienii să-și dea seama cine a 
descoperit legătura. Să-i lăsăm să creadă că au fost atât 
de neîndemânatici încât un simplu polițist le-a dat de 
urmă. Vor fi nevoiţi să caute o altă linie de atac, ceea ce 
ne va lăsa un oarecare câmp de manevră. 

Apoi își strânse frumos dosarele și se îndreptă spre 
secția de Integrare pentru a lansa cea mai vastă campa- 
nie educativă de masă întreprinsă vreodată de omenire. 


17 


Nu lipsise mult să-mi pierd viața și aflasem că voi 
deveni cetățeanul unei planete de mâna a doua. Nimic 
prea îmbucurător, deci, și totuși mă bucuram. Mă stăpâ- 
nea un simțământ pe care l-aș fi numit al datoriei, făgă- 
duind confruntări mai serioase și mai pline de satisfacţii 
decât lucrările cu care îmi bătusem capul de când intra- 
sem la B.R.C. Un prim efect al noii atitudini: începeam 
să-mi dau seama de ordinea priorităților, la mod obiş- 
nuit, dând cu ochii de muntele de dosare îngrămădite în 
perioada sfârșitului de săptămână în cutia transportoru- 
lui, aș fi oftat și aș fi început să le parcurg cu migală î îna- 
inte de a mă apuca de alte treburi. Acum, nici nu le-am 
dat atenţie și am pus mâna pe videofon. 

Secretarul-automat începu să-mi recite lista lucră- 
rilor în curs. L-am oprit și am întrebat centrala: 

— Cum pot intra în legătură cu inspectorul Klabund 
de la districtul de poliție al Coastei Pacificului? 

— Vom încerca să stabilim unde se află, răspunse 
cumplit de suav glasul mecanic de la celălalt capăt al fi- 
rului și, după o clipă de așteptare, am auzit din nou: In- 
spectorul Klabund nu-i de găsit la sediul poliţiei. 
Cercetările privind recentul accident al unei rachete 
sunt în curs și se presupune că inspectorul anchetează 
la astroport. Dacă doriţi să înregistraţi un mesaj... Înce- 
peți să vorbiţi după al treilea semnal. 

M-am uitat încruntat la ecranul gol de deasupra 
videofonului. 

— Află când poate fi de găsit. Vreau să-i vorbesc 
în direct. 

Un nou timp de așteptare. Din fericire, Klabund nu 
uitase să-și informeze secretarul-automat. Mi s-a spus 
că va reveni la ora 14. 

- Înregistraţi, vă rog: Inspectore Klabund, Roald 
Vincent de la B.R.C. vă cheamă astăzi la ora 14 pentru 
a vă comunica noi informaţii importante privind cerce- 
tările în curs. 

Am întrerupt legătura, lăsându-mă pe spătarul fo- 
toliului. Și acum, Patricia. Faptul mărunt al asasinării 
mele nereușite mă făcuse să uit că aveam de gând s-o 
chem la întoarcere, de pe rachetoport. Uitasem atât de 
ușor, încât începeam să mă simt îngrijorat. 

Fără să sper în acceptarea convorbirii, am cerut 
videofonului să-mi facă legătura cu Centrul Meteo. Aș- 
teptând, mă întrebam cam să dau de Patricia... poate să 
trec diseară pe la ea.. 

— Roald! O, cât mă ă bucur că nu ești supărat pe mine! 

O vedeam - păr blond și mătăsos, fructul gurii, 
ochi jucăuși — încadrată ca o miniatură artistică în mi- 
cul ecran al videofonului. Timp de multe secunde n-am 

făcut decât s-o privesc, stăpânit din nou de sentimen- 
tele pe care frumuseţea ei mi le stârnise încă din clipa 
când o întâlnisem. 

— Supărat? am repetat, în cele din urmă. 

— Aşa credeam, de vreme ce nu mi-ai mai dat niciun 
semn de viaţă. 

— A existat totuși un aparat instruit să-mi refuze 
chemările, am amintit. 

Încurcată, dădu din cap. 

— Urât din partea mea, nu? Dar, înţelegi... ei bine, 
începusem să-mi spun că vom rămâne pentru multă 
vreme împreună și gluma ta la petrecerea de la Demba, 
când ai zis că vrei să pleci pentru cine știe cât timp pe 
Regulus, zău... m-a cam... zguduit. 

Era acum rândul meu să mă simt zguduit. Nu-mi 
închipuisem niciodată că se gândea, ca și mine, la o le- 
gătură de durată. M-a năpădit un val de căldură. 

— N-a vrea să uiţi și să mă ierți? se rugă ea. 

— Ştii foarte bine că-ți iert orice. 

— Și nu mai ești supărat? 

— Sigur că nu. 

— Ce fericire! (Zâmbi şi faţa i se lumină ca o nova.) 
Am anulat de mult dispoziţia urâcioasă pe care o dădu- 
sem videofonului şi n-ai încercat totuși să mă cauţi... Ce 
s-a întâmplat? 

— Destul de multe. Mai întâi, am fost la Cambridge 
să-l văd pe Micky Torres, apoi, la întoarcere, cineva a 
încercat să mă ucidă. 

— Cum? lubitule, glumești? 

— Crezi? (Cu băgare de seamă, mi-am pipăit faţa.) 
Nu se vede la videofon, dar tot obrazul mi-e acoperit 
cu plastipiele. 

Și i-am povestit pe scurt peripeţiile călătoriei de în- 
toarcere. 

— Dar e îngrozitor! (Cu ochii măriți, se aplecă spre 
obiectivul aparatului.) Ascultă, vino negreșit diseară. 

Pregătesc ceva de mâncare și ai să petreci o seară plă- 
cută. Să zicem la 19.30, bine? 

Nu m-am lăsat rugat și m-am învoit, iar la sfârșitul 
convorbirii simţeam că plutesc. 

Am mai pierdut vreo zece minute până să-mi dau 
seama că aveam totuși o treabă de făcut și, resemnat, m-am 
întors la grămada de dosare din cutia transportorului. 

Cele mai multe urmau să aștepte, de vreme ce echipa 
lui Micky monopoliza calculatoarele secției de Integrare. 
Fără strângere de inimă, am trimis îndărăt la registratură 
șapte dosare cu date privind cercetările sociologice de pe 
Viridis. Dar se aflau acolo și unele informaţii de pe acum 
prelucrate, care trebuiau să ajungă în locuri apropiate ca 
Montreal sau depărtate ca Auckland, în Noua Zeelandă. 

Tocmai mă uitam la ceas și descopeream, spre ma- 
rea mea mirare, că rămăseseră doar zece minute până la 
pauza de prânz, când anunțătorul se făcu auzit. 

- Vincent? Sunt Martin van Hoff. Mă poți primi 
pentru câteva minute? 

Vărul astronaut al Madeleinei. Da, de ce nu? Am 
apăsat butonul care deschidea ușa și silueta cunoscută, 
în uniformă roșie, se ivi în prag. 

— Sper că nu te deranjez, zise el întinzându-mi 
mâna. Îmi luam tocmai rămas-bun de la Jacky. Mi-a 
spus că ușa de alături e a biroului dumitale și, dacă tot 
eram aici, m-am gândit să trec pentru o clipă. 

— Felicitări! Văd că ai fost înaintat în grad. 

Mândru de el, se uită la insigna nou-nouţă de na- 
vigator-șef, care luase locul celei mai mici, de simplu 
navigator. 

— Da, mulţumesc. De fapt, de asta și plec. Am pri- 
mit ştirea duminică și, odată cu ea, transferul pe o altă 
navă. Plec diseară spre Viridis. Aud că vom transporta 
și câțiva dintre oamenii biroului. 

— Într-adevăr, o parte dintre membrii echipelor de 
observare care și-au petrecut concediul pe Pământ. 

Atunci, pleci cu Mizar? Parcă asta-i astronava care 
porneşte azı... 

întocmai răspunse mulțumit. Jacky mi-a spus că 
ai prieteni pe Viridis. Vrei să le comunici ceva? 

— Salută-l, dacă vrei, pe Wlaclaw Soong, ofiţerul de 
legătură al astroportului Viridis-Centru. Am fost co- 
legi de școală. 

— În regulă. (Se scotoci printr-unul dintre buzuna- 
rele lui încăpătoare și scoase un carneţel pe care figurau 
de pe acum o mulțime de nume.) La drept vorbind, 
urmă adăugând noul nume pe listă, morala verișoarei 
mele începe să mă cam îngrijoreze: m-a rugat să-i încre- 
dinţez de dragostea ei pe vreo treizeci și unu de bărbați 
de pe Viridis. În sfârșit, atâta vreme cât se află la distanță 
cred că Jacky n-are de ce să-și facă sânge rău... Își vâri 
carnețelul în buzunar și adăugă: Ah, nu dumneata mi-ai 
vorbit de A/genib la serata la care lua parte regulianul? 

— Ba da. (Vedeam că stă ca pe ace, deși părea dornic 
să mai spună ceva; înțelegând că se grăbea, m-am ridi- 
cat.) Uite ce e, în cinci minute trebuie, oricum, să mă 
duc la masă... Văd că nu prea mai ai timp. Dacă vrei, te 
însoțesc până jos, la intrare... 

— Eşti tare drăguţ, într-adevăr, mă cam zoresc. 

I-am spus secretarului-automat că plec și am co- 
mandat o mașină ca să mă ducă la 13.15 la Klabund. 
Ne-am îndreptat apoi spre ascensoare și, așteptând ivi- 
rea unei cabine, i-am amintit lui Martin ultimele cu- 
vinte pe care le rostuse. 

— Ah, da! Tocmai îmi dăduse ceva prin minte, când 
a sosit Anovel. M-am dus apoi la astroport, să văd dacă 
ghicisem. Apucaseră să vâre nava în hangar și, cum 
tractorul se mai afla acolo, iar stellarienii își păzeau în 
continuare secretele, n-am văzut mare lucru. Nimeni 
nu părea să aibă acces la bord... au adus cu ei până și 
personal de întreţinere. (Ascensorul se opri în dreptul 
nostru și am pătruns în cabină.) Cu toate astea, urmă 

Martin, am văzut câte ceva, care mi-ar putea confirma 
teoria. Particularitatea esențială a lui A/genib constă în 
concepţia spaţiului rezervat motoarelor. Cred că ţi-am 
spus de ce suntem nevoiţi să cărăm cinci sau şase mo- 
toare de rezervă, nu-i așa? Ei bine, pun rămășag pe tot 
ce vrei că în spaţiul disponibil pe Algenib nu încap mai 
mult de două motoare. 

— Vrei să spui că au descoperit o modalitate de redu- 
cere a dimensiunilor motorului afectat zborurilor in- 
terstelare ? m-am încumetat să spun, pentru că se uita la 
mine de parcă ar fi trebuit să fiu teribil de impresionat. 

Liftul se opri și intrarăm în vestibul. 

— Nu, în niciun caz, dacă n-au inventat și un tip de 
propulsare cu totul nou. Toleranţele sunt de pe acum 
reduse la nivel monomolecular și limita inferioară a di- 
mensiunilor câmpului magnetic trebuie să rămână pro- 
porţională cu masa astronavei. Cred că Algen:b 
cântărește pe puţin 14.000 de tone. 

— 15.000, am precizat. 

— Nu mai spune! își crâmpoți buzele și adăugă: Asta 
lămurește totul. Au descoperit un procedeu care anulează 
distorsiunile orbitale produse de câmpul magnetic. Cu 
alte cuvinte, își pot reutiliza propulsoarele interstelare. 

Toate astea nu-mi spuneau mare lucru și Martin îmi 
citi probabil nedumerirea pe faţă, fiindcă urmă aprig: 

— Chiar nu-ţi dai seama ce înseamnă asta? Află că 
nu sunt nici eu inginer, dar examenele pe care le-am dat 
pentru obținerea diplomei de navigator m-au silit să în- 
văţ destule lucruri cu privire la teoria zborului interste- 
lar. Câmpul magnetic deformează întruna orbitele 
electronilor din focarul generatoarelor... sau le deforma 
întruna, până acum. Dacă au descoperit într-adevăr 
cum se poate evita una ca asta, stellarienii trebuie să fie 
pe calea descoperirii antigravitaţiei! Și vor construi cu- 
rând astronave care nu vor mai avea nevoie de reactoare 
pentru a ateriza, ci vor coborî plutind ca niște baloane. 

Pe de altă parte, vor putea produce nucleonium, o 
materie condensată de felul celei din nucleul stelelor pi- 
tice. Din moment ce nu masa urmând să fie deplasată 
contează efectiv la o astronavă, ci raza câmpului nulifi- 
cator ce trebuie produs, gândește-te cu cât poate crește 
încărcătura pe care vor fi în stare s-o transporte. Pe 
câte-mi dau seama, au deschis poarta unui domeniu cu 
totul nou al fizicii! 

Ajunsesem pe treptele de afară ducând spre intrarea bi- 
roului, peste care străjuiau literele uriașe ale devizei noas- 
tre. Sub privirile ironice ale lui Martin, rămăsesem tăcut. 

— Îți cam ia piuitul, așa-i? zise el într-un sfârșit. Când 
mă gândesc că aș putea avea cândva prilejul să zbor pe o 
navă care se ridică de pe o planetă ca un fulg de păpădie 
şi trece la viteză hiperfotonică de îndată ce iese din at- 
mosferă, mi se pune un nod în gât... Dar acum, chiar că 
trebuie s-o şterg. Uite-mi și mașina. La revedere... sper să 
ne mai întâlnim, la viitorul meu popas pe Pământ. 

O luă la goană spre mașina care-l aștepta în fața 
treptelor, la fel de strălucitoare și de roșie ca uniforma 
lui. L-am urmărit cu privirea, dar mintea mi-era stăpâ- 
nită de tot ce spusese. 

Mă mai aflam acolo, încă buimăcit, când o mână mi 
se lăsă pe umăr. Era Jacky. 

— Roald, parcă ai fi lovit de trăsnet! 

M-am scuturat și am revenit pe pământ. 

- Oh, salut! Iei masa la cantină? 

— Bineînţeles. Dejunul cu Patricia, când ţi-am ţinut 
locul, mi-a epuizat bugetul pe toată luna la capitolul 
mese în oraş. Nu sunt în situaţia ta, fericitule burlac, 
am de întreţinut o nevastă și un copil. 

Frumoasă și neagră, faţa lui avea o expresie zeflemi- 
toare. Am făcut tot ce puteam pentru a-i răspunde 
printr-un zâmbet și am trecut amândoi strada spre clădirea 
anexă în care se aflau cantina biroului și locuinţele perso- 
nalului. În mod normal, ar fi trebuit să coborâm în tunelul 

subteran care lega cele două clădiri, dar circulaţia scădea 
în afara orelor de vârf și, pe deasupra, era o zi minunată. 

În timp ce ne așezam la una dintre mese și Jacky flu- 
iera ascuțit pentru a-l chema pe chelnerul-robot, am spus: 

— Am vorbit adineauri cu Martin van Hoff. 

— Cum?... Ah, da, mi-a spus că vrea să treacă pe la tine. 

— "Ţi-a pomenit ceva în legătură cu Algenib, astro- 
nava stellariană care i-a adus pe tau-cetieni? 

Faţa lui Jacky se întunecă. El își ascunse încordarea 
încercând să studieze cu mare atenție meniul pe care 
robotul ni-l înfățișa pe micul lui ecran. 

— Da, nu se mai gândește decât la asta. Are niște 
teorii vagi în legătură cu o nouă formulă revoluționară. 

— Nu mi s-au părut vagi deloc, am stăruit. 

Îşi alese felurile de mâncare apăsând furios pe câteva 
dintre butoanele robotului și chelnerul lunecă tăcut pe 
rotile până în dreptul meu, așteptând atât încât Jacky se 
simți silit să răspundă. 

- Dă-o încolo de treabă, izbucni el. Era neapărată 
nevoie să aduci chestia asta pe tapet? 

Cutremurat, mi-am dat seama de ceea ce o pros- 
tească orbire mă împiedicase să înţeleg: dacă stellarienii 
făcuseră într-adevăr un asemenea salt înainte, Jacky 
urma să răspundă de lipsurile echipelor de observare 
care nu ne preveniseră din timp, de vreme ce era însăr- 
cinat cu centralizarea datelor tehnice ale coloniilor, așa 
cum eu răspundeam de cele culturale și sociologice. 

— lartă-mă, Jacky, am exclamat. 

— Nu, eu ar trebui să-ți cer iertare, a oftat el. Nu e 
cazul să mă răstesc la tine când, de fapt, sunt supărat pe 
stellarieni. Dar nu vrei să mănânci? 

Am tresărit și în grabă, mai mult la întâmplare, 
mi-am ales felurile de mâncare, îngăduindu-i astfel chel- 
nerului să se retragă. 

— Cine e şeful analizelor tehnice de pe Stellaris? am 
mai întrebat. Și ce a făcut în ultima vreme de a putut 
să-i scape o ştire atât de importantă? 

— A căzut victimă unui virus și și-a luat un concediu 
medical. Nu-l știu pe cel care l-a înlocuit. Vreun înce- 
pător, probabil... De asta și sunt supărat pe Charisse 
Wasawati, supraveghetoarea care l-a numit în funcție. 
Mi-am pus reputaţia în joc recomandând-o ca pe unul 
dintre cei mai buni specialiști de care dispunem... Roald, 
mai spuse el trecându-și degetele prin părul aspru și creţ, 
am impresia că stellarienii ne-au dus de nas. Nu ne-au 
furnizat decât informaţiile pe care voiau să ni le dea, păs- 
trând secretul asupra celor pe care nu voiau să le aflăm și 
pe care, dracu să-i ia, ar fi trebuit să le aflăm demult! 

Pentru o clipă m-am simţit îndemnat să-i împărtă- 
șesc descoperirea lui Micky, faptul că Stellaris ne depă- 
șise, dar m-am stăpânit: materialele se mai aflau în curs 
de tratare la calculator şi, odată verificate, aveau să fie 
comunicate tuturor celor ce lucrau la B.R.C. 

Căznindu-se să schimbe vorba, Jacky începu să-mi 
povestească ceva în legătură cu un poem simfonic viridi- 
an pe care tocmai îl ascultase, și m-am străduit să-i ţin iso- 
nul. Dar la 13.10, când ne-am întors în clădirea biroului, 
fiecare dintre noi știa că vorbele celuilalt nu-l interesează. 

Am plecat la 13.15, tocmai bine pentru a ajunge la dis- 
trictul de poliție al Coastei Pacificului, aflat la vreo sută 
de kilometri. I-am spus mașinii s-o ia pe autostrada-ex- 
pres şi să meargă pe banda de 240 km pe oră, apoi m-am 
lăsat pe spate pe bancheta capitonată și am început să mă 
gândesc la tot ce voiam să-i spun lui Klabund. 

Trebuia să țin seama de efectele primei noastre în- 
tâlniri. Tinescu îl împinsese atunci să violeze regula- 
mentele poliției privind utilizarea detectorului de 
minciuni și ar fi fost neomenesc să-mi închipui că umi- 
lirea la care-l supusesem nu-l ustura încă. Prin urmare, 

era de aşteptat să subestimeze tot ce voiam să-i spun, 
mai ales că nu-i puteam aduce decât un șir de bănuieli 
lipsite de dovezi: concrete. 

Cum să procedez pentru a-l convinge, făcându-l 
totodată să nu întreprindă nimic înainte de a primi în- 
cuviinţarea biroului? Am decis că cel mai bine era să nu 
dramatizez și să mă limitez la fapte. În primul rând, să 
nu las să se vadă cât mă zguduise încercarea de asasinat, 
pentru ca să nu-și închipuie cumva că exagerez încer- 
când să compensez şocul suferit. 

Am ajuns cu trei minute mai devreme. Klabund se 
și afla acolo și am fost imediat introdus în biroul lui. 

Tocmai asculta buletinul de știri, care comenta indignat 
ultima amânare a anchetei cu privire la accidentul rachetei. 

Klabund mă salută politicos și mă pofti să iau loc. 

— Bănuiesc că doriți să-mi vorbiţi despre atentatul la 
viaţa dumneavoastră din cursul dimineţii de azi, începu el. 

Al dimineții? Mi se părea că trecuseră zile și zile. 
Am încuviinţat. 

— Aveţi ceva împotriva înregistrării convorbirii ? 
urmă el. 

Mâna i se oprise deasupra unui buton încorporat în 
tăblia biroului. 

- Mă tem că va trebui să rămână secretă... dar sunt 
de acord, dacă o puteţi bruia. 

Buletinul de știri făcu loc previziunilor meteorolo- 
gice. Klabund întrerupse emisiunea și începu să înregis- 
treze, declanșând totodată sistemul de bruiaj. 

- Vă rog... 

Fără să vreau mi-am trecut palma peste stratul arti- 
ficial și neted de pe faţă. 

— Atentatul la viaţa mea? am spus. Nu cred că eu 
eram cel vizat. Cred că era vorba de tovarășul meu de 
drum, numai că, din întâmplare, odată ajunși la bord 
ne-am schimbat cușetele. 


Klabund dădu din cap. 

— Și cine era tovarășul de drum? 

- Micky Torres. Poate că ați auzit de el? 

— Același cu Miguel Torres care a scris Chemarea 
stelelor ? 

— Da, el e. Dar nu-i atât scriitor, cât specialistul nostru 
numărul unu în studiul evoluţiei sociale de pe Stellaris. 
Era în drum spre B.R.C., unde urma să înainteze un ra- 
port deosebit de important cu privire la Stellaris și suntem 
de părere că s-a încercat reducerea lui la tăcere. De aseme- 
nea, diverse indicii ne fac să credem că există o legătură în- 
tre Liga „Stelele pentru Om“ şi Stellaris. 

Klabund rămase o clipă pe gânduri. Apoi spuse: 

— E verosimil. Ar trebui să fiți ceva mai concret, dar 
în cursul anchetei ne-am lovit de un zid atunci când 
ne-am întrebat cum se face că Liga a devenit o primej- 
die reală şi n-a rămas un simplu prilej de pălăvrăgeli 
pentru fanatici. Nici noilor mijloace financiare de care 
dispun şi nici schimbării lor de tactică nu li s-au putut 
găsi vreo proveniență terestră. 

Își ridică fruntea așteptând să-mi concretizez teoria. 

- Încă nu știm de ce vor stellarienii să încurajeze 
Liga, am recunoscut. Dar avem o bănuială. Vineri am 
aflat că au de gând să înființeze un organism care să ri- 
valizeze cu B.R.C.-ul și, după cum știți probabil, e toc- 
mai domeniul în care au rămas cel mai mult în urmă. 
Avem impresia că vor să provoace îndoieli cu privire la 
competența Pământului în sfera relaţiilor cu extrate- 
reștri, pentru a suscita un curent de opinie favorabil do- 
rinţei lor de a se ocupa de asemenea probleme. 

— Sunteţi experți în materie și, dacă așa vedeți lucru- 
rile, trebuie să vă cred pe cuvânt, spuse el cam cu îndo- 
ială. Dar nu prea stă în picioare... Presupun că nu-mi 
puteţi dezvălui natura importantului raport al lui Torres? 

— Îmi pare rău, dar efectiv nu pot, n-am dreptul să 
vorbesc atâta vreme cât concluziile n-au fost încă veri- 
ficate de calculatoare. 

Ridică din umeri. 

— Admiţând că aveţi dreptate, cine putea cunoaşte si- 
tuația alarmându-se în asemenea măsură încât să încerce... 
expresia vă aparține... să-l „reducă la tăcere“ pe Torres? 

— Echipa de operatori ai calculatoarelor de la Cam- 
bridge, care i-a verificat datele. Întâmplător, există acolo 
o secție a Ligi. 

— Indicaţia nu-i mai puţin serioasă decât altele, așa 
că o voi lua cu siguranţă în considerare. Dar nu pot fă- 
gădui vreun rezultat, sper să mă înţelegeți. 

Am dat afirmativ din cap. 

— Oricum, ar trebui să fie destul de simplu să se cer- 
ceteze influența pe care stellarienii o exercită asupra Ligii. 

- Nu prea. Stellarienii se bucură de aceleași drep- 
turi ca pământenii. Nimeni nu le urmărește deplasările. 

Klabund își mușcă buza de jos și adăugă: Vă mulțu- 
mesc, oricum, că aţi trecut pe la mine. Și, cum tot vo- 
iam să-i pun o întrebare directorului Tinescu, v-aș 
adresa-o acum, dacă tot sunteți aici. Nimic confiden- 
țial. (Opri înregistrarea.) Vă amintiţi că doctorul bin 
Ishmael a primit din partea Ligii o scrisoare anonimă 
cu amenințări pentru cazul când extratereștrii ar fi lă- 
saţi să umble în libertate? 

- Da, mi-a spus şi mie. 

- Considerăm că deteriorarea conductei de atmos- 
ferizare din blocul tau-cetienilor a reprezentat felul în 
care Liga și-a pus în practică amenințările. Dr. bin 
Ishmael susține că nu întâmplător specia atacată a fost 
cea care dă cel mai mult de furcă biroului. Aș fi ispitit 
să-i dau dreptate, dar nicio pistă nu arată că cineva ar fi 
lăsat să-i scape informaţia cu privire la blocul în care fu- 
sese cazată delegaţia. Personalul biroului era la curent? 

— Amănuntul nu figura, cu siguranţă, în dosarul 
nostru consacrat tau-cetienilor. L-am citit chiar în dimi- 
neaţa sosirii delegației. (M-am încruntat, pentru că vor- 
bele lui Klabund îmi treziseră o amintire în străfundul 

memoriei, fără să fiu în stare s-o precizez.) Poate că in- 
formaţia a fost furnizată din întâmplare, am mai spus 
tărăgănat, deşi nu vorbim despre treburile noastre în 
afara biroului și e deci puţin probabil ca faptul să fi fost 
divulgat în cursul unei convorbiri cu vreun străin. 

— Înţeleg, zise Klabund împingându-și scaunul în- 
dărăt. Ei bine, vom continua cercetările până vom da de 
originea informaţiei... dacă a fost, într-adevăr, vorba 
de o informaţie. 

Era limpede că voia să scape de mine, și n-aveam ni- 
mic împotrivă. Îi spusesem tot ce aveam de spus. 

Cu toate astea, întors la birou, nu m-am putut con- 
centra în tot restul zilei asupra lucrărilor curente. Ul- 
tima întrebare a lui Klabund nu-mi dădea pace. Era 
într-adevăr anormal ca, dintre cele cinci specii extrate- 
restre găzduite la C.P.E.T., să fi fost atacată tocmai ul- 
tima cu care se luase contact, cea cu care încă nu știam 
cum să ne purtăm, al cărei metabolism era insuficient 
cunoscut și care era deci cea mai vulnerabilă, medicii 
noștri nefiind în stare s-o trateze. 

De vreme ce faptul se petrecuse totuși, însemna că 
ucigașul știa împotriva cui acţiona. Știa, cu alte cuvinte, 
că tau-cetienii se aflau în blocul G. 

Ciudat. Foarte ciudat. În cel mai rău caz, ne-am fi 
putut aștepta la un atac pornit la întâmplare, din drep- 
tul șoselei principale care trecea prin faţa C.P.E.T.-ului. 
Dar blocul G se afla în spatele clădirilor... 

Din nou simțământul imprecis al unui fapt cuibărit în 
amintire, dar care piere ca un tipar ce-ţi lunecă printre de- 
gete. Dând din cap, am răspuns la chemarea videofonului. 

Era profesorul de literatură anglică modernă de la uni- 
versitatea din Montreal. Am pierdut zece minute ca să-l 
conving că studiul lui consacrat noii opere dramatice 
viridiene putea și, mai mult decât atât, trebuia să aștepte — 
asemenea tuturor lucrărilor urmând să fie prelucrate la 
Integrare — deoarece secția era mobilizată în vederea 

rezolvării lucrării prioritare a lui Micky, apoi alte cinci mi- 
nute pentru a-i explica de ce, fără a pomeni adevăratul 
motiv. Eram destul de mândru de mine: profesorul încheie 
convorbirea cu impresia vagă, dar nu mai puţin certă, că i 
se făcuse favoarea de a fi lăsat să întrezărească unul dintre 
marile proiecte guvernamentale, datoria lui de cetăţean tre- 
buind să-l împiedice să ceară lămuriri suplimentare. 

La ora 16.30 încă nu limpezisem mica enigmă pe 
care mi-o pusese întrebarea lui Klabund, care nu-mi dă- 
dea pace. Mi-am strâns lucrurile și am pornit spre casă. 

Faţa nu mă mai durea. Îndrăznind așadar să dezli- 
pesc stratul de plastipiele, am constatat cu plăcere că-și 
îndeplinise menirea: erupția fusese oprită înainte de a 
se agrava, pielea era din nou netedă și moale. Mâna mi 
se vindeca cu repeziciune. 

Dornic s-o văd pe Patricia, m-am grăbit să fac o baie și 
să mă schimb. De atâta grabă am sosit la ea cu cinci minute 
mai devreme și a trebuit să omor timpul plimbându-mă 
prin fața clădirii, pe stradă. Știam câtă osteneală își dădea 
cu pregătirea cinei și mă temeam s-o întrerup sunând 
prea devreme şi riscând să compromit cine știe ce ope- 
raţie importantă din procesul de elaborare a vreunui sos. 

La un minut după ora stabilită mă aflam în fața ușii. 
Patricia m-a întâmpinat într-o bluză ce-i lăsa spatele gol 
și în pantaloni strânși pe coapse, de un verde atât de 
palid încât părea alb în lumina strălucitoare a culoarului. 

— Iubitule! Te simţi bine? a întrebat cercetându-mi 
fața, cu îngrijorare. 

— Minunat, i-am răspuns. 

— Așa te vreau. (M-a sărutat cu foc și m-a tras înă- 
untru.) Oh, Roald, dacă ai ști cât mă bucur că s-a ter- 
minat cu bătăile de cap! 

— Nu s-ar zice, mi-am dat cu părerea aruncând o 
privire prin apartament. 

Făcuse pregătiri într-adevăr impresionante: lumi- 
nile erau acoperite cu filtre colorate care-i schimbau 

nuanțele veșmintelor pe măsură ce se mișca, iar în aer 
pluteau miresme îmbietoare. 

— Prostule! mă certă, dar observaţia îi făcuse plă- 
cere. Nu m-am referit la asta. Nimic din ce fac ca să te 
simți bine nu-mi dă bătăi de cap. 

— Dacă m-aș lua după cum te-ai îmbrăcat, aș zice că 
te-ai gândit și la altceva decât să-mi urezi bun venit... 

Plecând privirile, își cercetă pantalonii şi bluza. 

— Îşi plac? Le-am cumpărat anume. 

— Dacă-mi plac? Sunt aproape la fel de frumoase ca 
Și tine. 

- Roald, ești încântător. 

M-a strâns în braţe, apoi, cu mâinile pe umerii mei, 
s-a dat îndărăt și s-a uitat la mine cu o urmă de neliniște. 

— M-ai iertat, într-adevăr? 

I-am dovedit-o. 

- Mmm... hm, făcu ea gâfâind. Ţi-ai revenit foarte 
repede. Mă aşteptam la un invalid și când colo... Hai, 
stai jos. Îţi aduc ceva de băut și în exact unsprezece mi- 
nute e gata și masa. 

Ar fi trebuit să trăiesc o seară desăvârșită... o noapte 
desăvârșită. De obicei îmi dădeam eu osteneala să-i fac pe 
plac, de teamă să n-o supăr, depărtând-o de mine. În seara 
asta, ca niciodată, s-a silit ea să mă mulțumească: mâncarea 
era minunată, vinurile și „tănile“ atât de scumpe că am 
rămas uluit. Și când, trecând peste protestele ei glumeţe, 
am refuzat să mă comport „potolit, ca unul care trecuse 
prin lucruri cumplite la întoarcerea din Anglia“, s-a dez- 
lănţuit cu o patimă și o violenţă pe care nu i le cunoscusem. 

Cu toate astea, când adormi istovită și se ghemui 
lângă mine în patul încăpător și moale, două gânduri ca- 
raghioase și obsedante mă ţinură încă multă vreme treaz. 

Cel dintâi își avea poate rădăcina în caracterizarea lui 
Tinescu, după care aveam mai puțină încredere în mine 
decât aveau ceilalți. În mod paradoxal, mă tulbura gân- 
dul că se arătase mult prea doritoare să-mi fie pe plac. 

Stupid, m-am bruftuluit singur. 

Dar nu puteam eluda la fel de ușor al doilea gând, 
deși era la fel de neînsemnat. Cu o clipă înainte de a mă 
pierde în îmbrăţișarea ei mă întrebasem cum ar fi fost 
dacă aș fi ținut-o în braţe pe Kay, și nu pe Patricia. 

I-am privit îndelung pletele răvășite. Ar fi trebuit să 
știu despre ea mai mult decât știam. Aflasem că e or- 
fană, că nu-i place să vorbească de pierderea părinților, 
așa că n-o plictiseam niciodată cu întrebările. Cândva 
totuși, va trebui... cândva... 

Am adormit, în sfârșit. 

În cursul nopţii am avut un vis îngrozitor. Se făcea 
că zăceam pe spate și Patricia se apleca peste mine, mă 
săruta cu nesaţ, obrazul ei se muia apoi, se lăţea 
întinzându-se peste obrazul meu ca parazitul de pe Să- 
getătorul, îmi astupa nările cu gelatina lui respingă- 
toare, mă înăbușea. 

Senzaţia era atât de cumplită încât m-am deșteptat 
gemând, cât pe ce s-o trezesc și pe ea. Dar și-a încolăcit 
braţul în jurul meu rostindu-mi numele în șoaptă și, re- 
cunoscător, m-am prăbușit din nou în neființă. 


19 


Soarele după-amiezii întindea degete galbene prin 
ferestrele sălii tribunalului, pipăia talgerele de alamă lus- 
truită ale balanței simbolice de pe masa judecătorului și 
zvârlea pete de lumină la picioarele martorilor. Nu eram 
decât patru: Micky, care citea degajat un teanc de ra- 
poarte sociologice, stewardul rachetei-expres, sergentul 
de poliție răspunzând de echipa detectorului de min- 
ciuni care ne așteptase la aterizare și cu mine. 

Mă gândeam cu neplăcere la ora ce avea să urmeze. 
Nu luasem încă niciodată parte la un proces de igienă 
mintală — deși, ca fiecăruia, mi se predaseră la școală 

noţiuni de procedură judiciară — și nu mi-aș fi închipuit 
că prilejul avea să-mi fie dat în asemenea împrejurări. 

Rândurile pentru public erau pe jumătate goale. 
Faptul m-a surprins la început, dat fiind caracterul sen- 
zaţional al procesului; mi-am spus apoi că ne civiliza- 
sem îndeajuns pentru a rezista tentaţiei bolnăvicioase 
de a asista la distrugerea unui om. Dacă nu e crudă, psi- 
hotomia e totuși departe de a fi plăcută, iar în cazul de 
față constituia singurul verdict cu putință. 

În primul dintre rândurile rezervate publicului am 
remarcat o femeie palidă și frumoasă. Mâinile-i frămân- 
tau întruna o batistă și m-am întrebat dacă e soţia, sora 
sau prietena acuzatului. 

Se numea Hugues Castle şi fusesem informat că lu- 
cra la secţia de la Cambridge a Ligii, ca organizator și 
propagandist. Încă o noutate, deci: cu un an în urmă, 
Liga dispunea de atât de puţine fonduri încât trebuia să 
se bizuie pe munca voluntară a membrilor ei. 

Tocmai fusese adus în sală şi, flancat de avocatul lui și 
de un polițist, stătea acum cu faţa spre masa judecătoru- 
lui. Grefierul tribunalului și un inspector guvernamental 
verificau, între timp, detectorul de minciuni aflat lângă 
scaunul rezervat martorilor. În cele din urmă, inspectorul 
îşi apăsă degetul mare, amprenta lui făcând oficiu de sigi- 
liu, certificând astfel că aparatul funcţiona conform nor- 
melor legale. Urmă o clipă de așteptare încordată. 

Nu fără oarecare rușine mi-am dat seama că, aseme- 
nea celor mai mulți, habar n-aveam cum funcționa un 
detector de minciuni. Era pentru mine un simplu obiect, 
la fel de obișnuit ca mașinile sau videofoanele. Atunci 
când mă pregăteam să mă aplec spre Micky pentru a-i 

cere lămuriri, ușa dinspre î încăperea judecătorului se des- 
chise și am fost nevoiţi să ne ridicăm în picioare. 

Judecătorul era o femeie între două vârste — să fi 
avut vreo șaptezeci și cinci de ani — și purta roba de 
doctor în sociologie criminală. Își luă locul în primire, 

ne făcu semn cu capul să ne așezăm și apucă formularul 
care rezuma obiectul procesului. 

— Specia umană cheamă în judecată pe numitul 
Hugues Castle, rosti ea sever. Acuzatul e de față? 

M-am înfiorat. Noţiunea era cumplită: întreaga spe- 
cie umană împotriva unui singur individ? 

Grefierul se ridică: 

— Da, e de faţă. 

— Daţi vă rog citire actului de acuzare. 

— Acuzarea, începu grefierul întorcându-se către 
Castle, susține că Hugues Castle s-a aflat în ziua de 4 mar- 
tie anul curent în calitate de pasager la bordul rachetei-ex- 
pres transatlantice cu numărul 191905 și că aproximativ la 
ora 1.15 a plasat peste gura și nasul lui Roald Savage 
Vincent, funcţionar al biroului pentru Relații Culturale, un 
organism provenind de pe a treia planetă a lui Sigma din 
Săgetătorul, și anume un dokeri pseudoaminoid mutant, 
știind bine că o asemenea faptă poate pricinui moartea. 

Urmă apoi audierea mărturiilor înregistrate de Micky, 
de steward și de mine la sosirea pe rachetoport. Pe rând, 
fiecare dintre noi am fost chemaţi în faţa detectorului 
de minciuni pentru a certifica exactitatea înregistrărilor. 
Confirmând că el fusese cel care luase depozițiile, ser- 
gentul de poliție a descris apoi cum i-a cercetat pe pasageri 
și a descoperit că vinovatul era Castle. Vorbea cu glas lim- 
pede și monoton; nicio clipă acul detectorului nu se urni 
dincolo de linia despărțind adevărul de minciună. 

Faptul era astfel stabilit. Rămânea să se hotărască dacă 
acuzatul săvârșise conştient sau nu tentativa de ucidere. În 
timp ce grefierul îl conducea pe Castle spre scaunul rezer- 
vat martorilor, judecătoarea interveni pentru prima dată. 

- Donald! 

— Da, Mrs. Gladshaw ? întrebă grefierul, întorcându-se. 

— Dă, te rog, hârtia asta avocatului apărării, zise ea 
întinzându-i un document împăturit. Poliția mi-a cerut să 
pun câteva întrebări neformulate în audierile prealabile. 

Le consider legale, dar aș dori să am şi încuviințarea 
avocatului. 

Un murmur de surprindere străbătu sala tribunalu- 
lui. Aruncând o nouă privire spre bănciile rezervate 
publicului am văzut că femeia palidă plângea în batistă. 
Lacrimile o îmbătrâneau și mi-am spus că, în definitiv, 
putea fi chiar mama lui Castle. 

Avocatul se ridică pentru a restitui grefierului docu- 
mentul. Avea o misiune ingrată, tot ce putea face fiind 
să invoce circumstanţe atenuante. 

— Apărarea e de acord cu întrebările. 

— Mulţumesc. Și acum, Mr. Castle... 

Foarte politicoasă, judecătoarea puse întrebările. 
Castle răspundea cu glas stins, abia auzit. Da, era de aş- 
teptat ca parazitul să blocheze căile respratorii. Da, un 
om împiedicat să respire trebuia să moară. Da, săvâr- 
șind fapta fusese conștient de toate astea. 

Nu izbuteam să-l urăsc. Îmi făcea mai degrabă milă. 
O făptură cu un orizont atât de îngust și de deformat 
nu putea fi decât o jumătate de om, un nenorocit. 

Fără veste, judecătoarea întrebă: 

— Aveai de gând să-l ucizi pe Roald Vincent? 

Publicul se aștepta să recunoască. Dar, resemnat, 
Castle spuse: 

- Nu. 

Acul detectorului de minciuni rămase în zona ADE- 
VĂR. Un murmur de nedumerire se ridică din sală. 

— Nu cumva victima trebuia să fie Miguel Torres, 
pe care-l vezi acum pe banca martorilor, lângă ser- 
gentul de poliție? 

Fără a se obosi să-și înalțe privirile, Castle șopti: 

— Da. 

Avocatul apărării se ridică. 

— Aș dori să amintesc respectuos curţii că asemenea 
întrebări se referă la fapte care fac obiectul unei anchete 
supuse secretului judiciar. 

— Mulţumesc, spuse judecătoarea. N-am de gând să 
merg mai departe. 

Am băgat de seamă că, pentru prima oară, atenţia 
lui Micky fusese stârnită. Pricina era evidentă, nu voia 
ca stellarienii să afle înainte de vreme că descoperisem 
legătura lor cu Liga. Dar cele spuse până acum părură 
să-l mulțumească, așa că-și urmă lectura. 

Avocatul apărării se ridică pentru a-și rosti pledoa- 
ria, şi făcu tot ce putu. Zugrăvi tabloul întunecat al unei 
copilării nefericite și al persecuțiilor la care acuzatul fu- 
sese supus din partea unei societăţi nemiloase. Nu prea 
era convingător, dar apărarea trebuia să-și spună cu- 
vântul înainte de rostirea sentinței. 

Judecătoarea asculta cu atenţie. Nu și publicul. Bănu- 
iam ce-l frământă, faptul că nicio singură dată în cursul 
procesului nu se pusese problema mobilului care-i îm- 
pinsese pe Castle să comită încercarea de asasinat. 

Speram că nimeni nu va fi destul de perspicace pen- 
tru a ghici adevărul. 

În cele din urmă, judecătoarea i se adresă lui Castle cu 
politeţea pe care i-o arătase în tot cursul după-amiezii. 

- Mr. Castle, considerăm dovedit faptul că aţi co- 
mis crima de care sunteți acuzat. Considerăm de ase- 
menea că aţi cunoscut consecinţele probabile, după 
cum aţi știut că o acțiune tinzând să provoace moartea 
cuiva constituie un delict denumit omor, care atrage 
după sine pedepse de notorietate publică. În conformi- 
tate cu codul penal modern, cel ce săvârşeşte actul pe 
care l-aţi săvârșit e considerat a nu fi în posesia facultă- 
ților sale mintale și, pentru a ocroti societatea, s-a pre- 
văzut un tratament peste care nu pot trece. 

În următoarele cincisprezece zile aveţi dreptul să fa- 
ceți apel împotriva felului în care s-a desfășurat acest 
proces. Aveţi dreptul să cereți, parțial sau în totalitate, 
verificarea ele către un calculator a dovezilor aduse îm- 
potriva dumneavoastră, pentru a încerca să demonstrați 

că justiția nu a fost respectată. În caz contrar, curtea 
hotărăște să fiți supus unei forme de psihoterapie care, 
după opinia unui medic specialist ortopsihic, vă va face 
în viitor incapabil de săvârşirea unei asemenea crime. 
Judecătoarea își împinse îndărăt fotoliul. 
— Ridic şedinţa. Vă doresc o după-amiază plăcută. 
Femeia palidă din primul rând de scaune rezervat 
publicului își pierdu cunoștința și se prăbuși. 


— Inspectorul ăsta al tău, Klabund, e un tip tare di- 
baci, zise Micky în timp ce părăseam tribunalul. 

— Și avocatul apărării s-a arătat foarte dispus să 
coopereze. 

— Da. Mă întrebam cum vor izbuti să ţină Liga în 
afara dezbaterilor. Pe urmă mi-am dat seama că situ- 
aţia era cât se poate de limpede, dăduseră în judecată 
un om, și nu o organizaţie sau un punct de vedere. Un 
proces modern e într-adevăr de o simplitate admira- 
bilă, nu găsești? 

— Ar fi încă şi mai simplu, i-am replicat malițios, 
dacă oamenii n-ar fi atât de complicați. 

Începu să râdă. 

— De zece mii de ani jinduind după dreptatea absolută. 
Numai citirea gândurilor ar putea face ca aplicarea legii 
să fie încă mai rapidă și mai precisă decât e azi. Altmin- 
teri, nu văd cum ar putea fi ameliorată procedura actuală. 

— Dacă tu nu vezi, nu face să-mi mai pierd vremea. 
Dar, fiindcă veni vorba de citirea gândurilor, în sala tri- 
bunalului mi-am dat seama că habar n-am cum funcţi- 
onează un detector de minciuni. De pe vremea când 
eram un băietan am rămas cu ideea vagă că e un fel de 
telepatie mecanică. Și, cum de vreo sută de ani întregul 
nostru sistem juridic se bazează pe detectorul ăsta, cred 
că a sosit momentul să mă pun și eu la curent. 

— Bineînţeles, nici vorbă de telepatie! Stai să-mi 
aduc aminte... am cunoscut la Cambridge o fată care 


răbdarea timpului 137 


studia sociologia criminală și care mi-a spus câte ceva... 
Ah! Asta-i! Detectoarele măsoară gradul de congru- 
ență dintre amintirile evocate și cuvintele rostite. 
Pentru a spune o minciună e nevoie de un efort supli- 
mentar. Sigur, verdictul aparatelor nu e fără greș, ci- 
neva poate comite o eroare cu cele mai bune intenţii sau 
se poate afla sub comandă posthipnotică. Dar psiholo- 
gia modernă e în măsură să determine, chiar înaintea 
procesului, dacă un martor știe într-adevăr despre ce 
vorbeşte. E mai bine ca pe vremuri, Roald, mai spuse el 
înălțându-și capul. A fost un timp când pentru fiecare 
articol din cod exista, într-o țară străină sau chiar în 
ţara respectivă, un altul care-l contrazicea. Citește de- 
spre asta în cărțile de istorie, când ai vreme, și ai să vezi 
cât suntem de fericiţi. Te întorci la birou? 

M-am uitat la ceas. 

— Cred că da. Mai apuc să rezolv câte ceva până la 
sfârșitul programului. 


20 


Cu toate astea, ajungând la B.R.C. nu m-am apucat în- 
dată de treabă. Am chemat mai întâi C.P.E.T.-ul ca să aflu 
ce se mai întâmplă cu tau-cetienii. N-am putut da de bin 
Ishmael, dar am stat de vorbă cu Gobind, șeful laborato- 
rului. Deși cearcănele negre de sub ochii lui mărturiseau 
încordarea în care mai era nevoit să lucreze, părea fericit. 

— Patru din cinci sunt acum pe picioare. Doctorul bin 
Ishmael crede că au acceptat povestea accidentului pro- 
vocat din neglijenţă, iar Shvast n-a spus nimic din care să 
rezulte că ar avea îndoeli. De fapt, în seara asta ne-am 
propus să le înscenăm o mică reprezentaţie: inginerul de 
la atmosferizare aflat pe lista transferurilor va fi „conce: 
diat“ în condiții cât mai umilitoare. Vroazh ţinea să i se 
aplice o pedeapsă cam barbară, dar Shvast a obiectat că 

asta ne-ar putea face să ne îndoim de gradul lor de civili- 
zaţie și l-a convins să accepte propunerea noastră. Cred 
că nu trebuie să ne mai aşteptăm la greutăți din partea lor. 

— Bravo! am exclamat ușurat și aș fi pus capăt dis- 
cuţiei dacă nu mi-ar fi făcut semn să mai aștept. 

— Spune, n-am putea cumva scăpa de poliție? 

— Nu prea înţeleg, am răspuns. 

— Mișună unde vrei și unde nu vrei. E ceva în legă- 
tură cu tripla anchetă pe care o conduce Klabund. Îi iau 
la întrebări pe toți câţi au știut că tau-cetienii urmau Să 
fie găzduiţi în blocul G și ne fac să pierdem o groază de 
vreme. N-ar putea să-i domolească cineva din partea bi- 
roului? Cu cine să vorbesc? 

Încercaţi cu Tinescu, am spus. Sau poate cu 
Indowegiatuk... 

- Baborniţa aia arțăgoasă? Ţine cu poliţia... Ori- 
cum, mulţumesc. Poate tot cu Tinescu... 

Imaginea lui pieri de pe ecran. Am luat un dosar care 
aştepta cam de mult, dar nu mă puteam concentra. Din 
nou, un gând, nelămurit nu-mi dădea pace, de această 
dată nu sâcâitoarea întrebare pusă ieri de Klabund, ci 
ceva și mai important. 

Hotărât să-i dau de rost cu orice preţ, am închis 
ochii, m-am lăsat pe spate în fotoliu și am luat tot felul 
de factori la rând. Superioritatea tehnică a stellarie- 
nilor... Martin van Hoff... A/genib... tau-cetienii... Kay... 

Nu, toate astea mă duceau prea departe. M-am în- 
tors îndărăt. 

Și deodată... 

Fără să mai văd nimic, am înțepenit în fotoliu, deși 
ţineam acum ochii larg deschiși. Era o teorie fantastică, 
dar rudimentarele mele cunoștințe tehnice nu-mi îngă- 
duiau s-o consider imposibilă. Te pomenești că era 
chiar preferabil, cineva cu o pregătire tehnică mai adec- 
vată ar fi înlăturat-o, poate, din capul locului. 

Am pus mâna pe videofon. 

— Dă-mi legătura cu inspectorul Klabund. Cu 
prioritate. 

Din fericire, era în biroul lui. Din nefericire, nu do- 
rea să fie deranjat: ecranul se înroși cât timp cererea 
mea prioritară neutraliza circuitul care ar fi trebuit să 
înregistreze chemările. 

— Ce s-a întâmplat, Mr. Vincent? strigă Klabund 
ivindu-se pe ecran și privindu-mă crunt. Sunt ocupat 
până peste cap. 

— Mi-a venit o idee, am spus. Mai ai bucata de 
conductă avariată cu prilejul atacului împotriva 
tau-cetienilor ? 

— Sigur că da. E în laboratoarele noastre. 

— Aș vrea să verifici partea opusă celei dinspre zid. 
Cred că ai să găsești acolo o altă gaură, chiar în dreptul 
celei dintâi. 

Klabund arăta mai mult decât plictisit. 

— Mr. Vincent, o asemenea gaură nu există. Am fi 
observat-o. Am poruncit să se examineze conducta, Și a 
fost examinată, am văzut eu însumi raportul. Are o sin- 
gură gaură. 

— S-a făcut și un examen microscopic? 

Ca să se caute o gaură? La ce bun? Crezi că o spăr- 
tură de șapte centimetri nu-i de ajuns? 

Am clătinat din cap. 

— Spune-le cercetătorilor dumitale să se mai uite o 
dată... și să caute o gaură care nu poate fi văzută cu 
ochiul liber. 

— Şi, dacă ar descoperi-o, asta ce-ar dovedi? 

— Ar fi gaura făcută de proiectilul care a spart con- 
ducta. Probabil, un glonţ. 

Klabund trase adânc aerul în piept. 

— Mr. Vincent, nu ştiu cât eşti de ocupat. În ce mă 
privește, sunt prins într-o anchetă amplă și foarte com- 
plexă, iar superiorii nu-mi lasă o clipă de răgaz și-mi cer 
rezultate. N-ai vrea să-mi eliberezi videofonul? 

Am şovăit atât cât să pot cântări în minte două ele- 
mente. Primul dacă eram convins de cele ce spuneam. 
Hotărât, eram. 

Al doilea comporta compararea a două scări ierarhice. 
Klabund era inspector și deasupra lui se aflau superinten- 
dentul, comisarul, ministrul Justiţiei. Ca adjunct al lui 
Tinescu, superiorii mei erau directorul biroului, apoi mi- 
nistrul Afacerilor Extraterestre. Klabund și cu mine eram 
amândoi funcţionari guvernamentali, dar mă aflam cu o 
treaptă mai aproape de vârf. 

— Cum dorești, inspectore Klabund, am spus atunci, 
nu uita însă că îți sunt superior în grad. Ca atare, îți po- 
runcesc să examinezi conducta pentru a vedea dacă nu 
comportă o gaură de felul celei pe care ţi-am descris-o. 

Pe faţa inspectorului se întipări expresia unei furii mai 
sălbatice decât îmi fusese vreodată dat să văd. A întrerupt 
convorbirea cu un gest ce semăna cu căderea cuțitului 
unei ghilotine și am început îndată să-mi fac sânge rău. 
Dar era prea târziu, convorbirea fusese cu siguranţă înre- 
gistrată și, dacă se dovedea că făcusem uz de autoritate 
fără vreun motiv întemeiat, punându-l pe Klabund să 
piardă de pomană un timp prețios, lucrul cel mai puţin 
grav la care mă puteam aștepta era o săpuneală zdravănă. 

Am trecut prin toate chinurile așteptând preţ de un 
sfert de ceas. Când semnalul videofonului a răsunat, în 
cele din urmă, mi-a venit să-l binecuvântez. Era, poate, 
Patricia; mă anunţase că zboară în seara asta până în 
Alaska să-și viziteze sora măritată acolo şi-mi făgăduise 
să-și ia rămas-bun înainte de a porni spre rachetoport. 

Dar nu era ea. Ci Klabund, atât de cumințit, încât 
mi s-a luat o piatră de pe inimă. 

— Trebuie să-ţi cer iertare, spuse el fără altă introdu- 
cere. Am trimis vorbă la laborator și au găsit gaura. Nici 
măcar nu e microscopică, are un diametru de aproape 
un milimetru. Un idiot oarecare și-o fi dat cu părerea că, 
fiind atât de mică, nu merita nicio atenție. Examenul a 


răbdarea timpului 141 


dovedit acum că arată totuși întocmai ca gaura pe care 
ar putea s-o pricinuiască un glonţ în miniatură. Dar, pe 
toată galaxia, cum ai știut că trebuie să fie acolo? 

Mi-am învins bucuria și, amintindu-mi să-i cer pu- 
nerea în funcţiune a sistemului de bruiaj, l-am liniștit: 

— Cred că specialiștii dumitale n-au nicio vină, in- 
spectore. Căutam originea unui orificiu de vreo șapte 
centimetri, nu-i așa? Or, cum au eliminat explozivele 
convenționale și atomice, au trecut peste eventuala le- 
gătură cu o asemenea gaură miniaturală. 

- Dar parcă vorbeai de un proiectil! În cazul ăsta va 
trebui să ne întoarcem din nou la o armă atomică... 

- Nu, nu-i nevoie, l-am întrerupt. Și, nu fără oare- 
care mândrie, mi-am lansat bomba: A fost un glonţ de 
materie condensată. 

— Mr. Vincent, credeam că te ocupi de cercetări so- 
ciologice, nu tehnice. Dacă am auzit de existenţa mate- 
riei condensate, se vorbea de ea doar ca o posibilitate 
teoretică şi nu ştiu să fi fost realizată. 

— Ascultă ce-ţi spun. Ştii că nava care i-a adus pe 
tau-cetieni a fost construită pe Stellaris? Bun. Mi s-a co- 
municat în mod neoficial... (bună formulă pentru a înfățișa 
speculaţiile lui Martin van Hoff, mi-am spus)... că inovaţia 
revoluționară implicată în construirea astronavei constă în 
posibilitatea manipulării directe a orbitelor electronilor. 

Dacă poți face una ca asta, poți să și concentrezi 
materia. Consultă-ţi specialiștii în balistică: vor fi proba- 
bil de acord că un glonţ având o inerție atât de mare în 
raport cu volumul trebuie să posede o precizie extraor- 
dinară, chiar pe distanţe foarte mari. După părerea mea, 
s-a prevăzut dilatarea lui până la dimensiunea normală în 
momentul atingerii peretelui opus conductei. Mai mult, 
trebuie să fi fost alcătuit dintr-un compus volatil, menit 
să se piardă în gazul ţâșnit prin spărtură, poate o sub- 
stanţă solubilă în clor, dar nu în aerul obișnuit. Ceea ce 
explică de ce detectivii n-au găsit nicio urmă. 


142 john brunner 


În sfârșit, încă ceva, coroborând cele supse: stellari- 
enii sunt în legătură cu Liga. Pe câte știm, asemenea 
gloanţe nu pot fi produse decât pe Stellaris. 

Klabund părea acum aproape fericit. 

- Mr. Vincent îţi sunt pe veci recunoscător. Căuta- 
rea unui anumit tip de armă e o treabă mult mai con- 
cretă decât anchetarea asupra afluenţei de fonduri sau a 
metodelor de propagandă, la care ne-am mărginit până 
acum. Regret că, adineauri, mi-am ieșit din fire. 

— Şi eu, că am făcut uz de autoritate. 

— O, înţeleg, ești la fel de nervos ca și mine. Iar fap- 
tul că s-a atentat la viața dumitale nu e de natură să ușu- 
reze situația... Dar, fiindcă veni vorba (aruncă o privire 
în afara ecranului și zâmbi crispat), am dat de cel care 
i-a furnizat lui Castle parazitul. 

— Asta zic și eu promptitudine! Cine e? 

— Unul dintre asistenții Facultăţii de Medicină din 
Cambridge. Îl cheamă Aristide Scarlatti și se ocupă de 
biochimie extraterestră. Când l-am arestat, lucra la un 
nou proiect vizându-l pe unul dintre prietenii dumitale, 
care se află acum la mine. De asta nu voiam să fiu de- 
ranjat. E vorba de Anovel! 

Întoarse obiectivul aparatului și l-am văzut pe regu- 
lian, cocoțat pe un scaun înalt; picioarele ciudate îi 
atârnau în gol. M-a salutat înclinându-și capul și coama 
aurie i s-a unduit. 

— Păcat de Scarlatti, a spus, e un om strălucit, dar cu 
mintea îngrozitor de încâlcită. E patologic convins că imu- 
nitatea mea la tot ce pune viaţa oamenilor în primejdie 
constituie o insultă la adresa întregi sale specii. Mă miră că 
o asemenea psihoză n-a fost descoperită mai devreme. 

Klabund se ivi din nou pe ecran, fără a-și ascunde 
neliniștea. 

— Teamă mi-e că lucrurile stau într-adevăr așa. Se 
pare că Scarlatti încerca prin toate mijloacele să... cum 
să zic... străpungă respectiva imunitate. 

— Vrei să spui că se străduia să găsească un mijloc de 
a-l ucide pe Anovel? 

Mi s-a făcut negru înaintea ochilor. Asemenea lu- 
cruri ne populau coșmarurile la B.R.C. 

— Spus pe șleau, da. Din fericire, Anovel dă dovadă 
de multă înţelegere. 

— 'Transmite-i că responsabilul de pe nava-zoo are 
să înceapă să-l privească drept un pensionar primejdios, 
am încercat să glumesc. Și întreabă-l dacă nu vrea să 
vină diseară pe la mine, în caz că e liber. 

Klabund transmise mesajul, apoi întoarse obiectivul 
camerei și Anovel se ivi pe ecran. 

— Cu plăcere, spuse el. Vrei să-mi dai adresa? 

I-am dat-o, propunându-i să vină pe la ora 20, apoi 
am apăsat cu o mână cam tremurătoare clapa care între- 
rupea contactul. După care l-am chemat pe Tinescu 
pentru a-i comunica noua știre îngrozitoare. O și aflase. 

— Neplăcută poveste, recunoscu el. Bine că a fost 
vorba de Anovel, și nu de o ființă mai vulnerabilă. 

- Cam slabă consolare, i-am replicat. Dar, întâi și întâi, 
ce caută un simpatizant al Ligii într-o secție de biologie ex- 
traterestră ? Încearcă să dea o bază științifică urii de specie? 

— Poate, spuse Tinescu aruncând o privire spre ceasul 
de perete, care nu intra în cadranul ecranului. Dar nu-ți 
bate capul cu asta, Roald. Am discutat și cu Indowe- 
giatuk și am ajuns la concluzia că, răul fiind făcut, nu ne 
mai putem bizui decât pe înţelegerea lui Anovel. 

— Părea mai degrabă amuzat decât neliniștit, am în- 
cuviinţat. Dar e greu de ghicit ce gândesc creaturile as- 
tea... Oricum, am făcut primul lucru care mi-a trecut 
prin minte, l-am invitat diseară la mine. 

— Ce s-o fi întâmplat cu femeia care-ţi monopoli- 
zase toate serile? mormăi Tinescu. 

Am râs cam în silă: 

- Cine?... Ah, Patricia. A plecat să-și vadă sora din 
Alaska. 

— Presupuneam existenţa unui motiv ca să ai o seară 
liberă. Bine, vezi ce faci cu Anovel, deși n-aștept mare 
lucru de la întâlnirea asta. 

— Nici eu, am răspuns încruntându-mă. Recunosc 
că regulienii mă îngrijorează. Mă fac să cred că noi ar 
trebui să călătorim cu nave-zoo d-ale lor. 

— De acord. Cu fantastica lor putere de adaptare, par 
făcuți la comandă pentru colonizarea interstelară. Dar 
acum trebuie să plec... Încă un dineu cu ministrul, în seara 
asta, oftă el lugubru înainte de a întrerupe contactul. 


2! 


— O invitaţie la ora 20 e ambiguă, spuse Anovel oa- 
recum mustrător. Cu o oră mai devreme, ești sigur că ai 
fost poftit la masă. Cu o oră mai târziu, știi că trebuie 
să cinezi înainte de vizită. Necunoscând prea bine eti- 
cheta pământeană și gândindu-mă că-ţi va fi poate greu 
să găsești o alimentaţie potrivită pentru mine, mi-am 
îngăduit s-o aduc chiar eu. Sper să nu fi contravenit co- 
dului bunelor maniere. 

- Deloc, i-am răspuns. Dar nu mi-ar fi fost greu să 
te hrănesc pentru că mă gândeam să-ţi comand masa 
la C.P.E.T. Iată unul dintre avantajele de a lucra la 
B.R.C... 

— Te invidiază mulți pentru avantajele astea? în- 
trebă Anovel cu ironie înclinându-și capul prelung, și 
m-am străduit să râd. 

Îl urmăream cu interes în timp ce-și rânduia pe masă 
felurile de mâncare: un soi de sandviciuri cafenii de con- 
sistența unor biscuiţi uscați, făcuți dintr-o materie semă- 
nând cu sticla și umplute cu un fel de cremă, tot atât de 
aurie cum îi era coama; un fruct sferic, cu coaja albă și 
groasă stropită de pete negre, pe care-l tăie cu grijă în 
sferturi, presărând apoi peste ele fluorură de sodiu; 

în sfârşit, un castronaș cu un lichid verde închis, de 
consistenţa mercurului. 

— Spune-mi, l-am întrebat, masa în comun are la voi 
vreo funcție socială ? Pe Săgetătorul și pe Ophiucus am 
aflat că e așa. 

— Din câte știu, luarea meselor în comun constituie 
o caracteristică a tuturor speciilor evoluate. Îmi amin- 
tesc că pe planeta mea am discutat despre asta cu cineva 
dintr-o echipă de observare de pe Pământ, care sugera 
că obiceiul provine din faptul că, într-o societate primi- 
tivă, alimentele sunt deosebit de prețioase. Din clipa în 
care încep să fie împărțite, și nu ascunse, se face primul 
pas către o societate organizată, în care principiul coo- 
perării devine indispensabil. 

- E plauzibil, am încuviinţat. În cazul nostru, s-ar 
putea ca procesul să fi început în cadrul relațiilor stabi- 
lite în sânul familiei vreunui vânător. Pe Sigma din Săge- 
tătorul a fost vorba de relaţiile dintre cele două sexe, care 
se consacrau unul agriculturii și celălalt creșteri vitelor. 

— Fără îndoială, zise Anovel prinzând cu o ciudată 
mișcare a buzei inferioare un filament de cremă galbenă 
prelins din primul său sandvici. M-am întrebat uneori 
dacă o specie a cărei hrană ar fi automat asigurată ar 
putea ajunge la civilizaţie, să zicem o specie alimentată 
cu energie solară sau cu gaze active. Aș fi îndemnat să 
cred că nu, așa cum s-a întâmplat cu plantele voastre... 
sau că, dacă lucrul ar fi posibil, o asemenea civilizație 
s-ar întemeia pe mobiluri atât de ininteligibile pentru 
noi încât nici n-am recunoaște-o ca atare. 

Am rămas o clipă tăcut. Înaintea sosirii lui Anovel 
fusesem pe punctul de a regreta invitația lansată în pripă, 
acum însă, descoperind cât de plăcută era tovărășia lui, 
începeam să mă bucur. Fericiţi, am stat de vorbă cam o 
oră și jumătate. Menţionarea „mobilurilor ininteligibile“ 
mă întoarse totuși la intenția mea inițială, de a sonda 
reacția extraterestrului față de comportarea îngrozitoare 

a lui Scarlatti. Mă mai gândeam la asta, când, părând să 
nu întâmpine nicio dificultate din pricină că vorbea cu 
gura plină, el spuse din nou: 

— Bineînţeles, s-ar putea ca hrana să nu constituie 
simbolul esenţial. E un factor comun de care suntem si- 
guri, dar mi s-a spus că aţi cunoscut pe planeta voastră 
societăţi cu un nivel cultural destul de ridicat, deși co- 
operarea dintre membrii lor era minimă. 

Mi-am amintit de cursurile de sociologie de pe vre- 
mea când mai eram la universitate și de munca de pio- 
nierat a antropologilor din secolul XX. 

— Te gândești la o societate de tip Dobu, ai cărei 
membri erau bolnăvicios de bănuitori în privinţa rela- 
țiilor reciproce? 

- Da, la ea mă gândeam. (Își muie buzele flexibile 
în lichidul verde și bău cu delicateţe.) Asemenea atitu- 
dini nu se mai întâlnesc, cel puţin la nivel colectiv, deși 
mă tem că supraviețuiesc la indivizi ca Aristide 
Scarlatti, pe care l-am cunoscut prea puţin, fără să re- 
gret că nu l-am întâlnit mai des. 

— ÎI consideri... ca să zic așa... nereprezentativ? am 
îndrăznit, plin de speranță. 

— Dacă n-ar fi așa, n-aţi putea suporta povara pro- 
priei voastre tehnologii, nu crezi? Consider drept un 
truism al psihologiei terestre faptul că maniacii nu con- 
tribuie la dezvoltarea societăţii, pentru că nu se pot uni: 
nu sunt în stare să comunice îndeajuns. Într-un anumit 
sens, Scarlatti e nebun, și cred că ești de aceeași părere. 
Lealitatea față de propria ta specie e un sentiment lău- 
dabil, dar ea devine nebunie curată când face apel la un 
drept divin și o supremație intrinsecă. 

Părea trist și totodată distanțat clinic, asemeni unui 
medic dezamăgit de slabele progrese înregistrate de un 
bolnav mintal. Dar cum să-mi dau seama dacă tonul și 
comportarea îi oglindeau adevăratele sentimente ? 

Pentru a doua oară în cursul aceleiași zile m-am în- 
trebat de ce nu călătoream no: în nave-zoo de proveni- 
ență reguliană. Semenii lui Anovel păreau să posede 
toate însușirile spirituale necesare inventării călătoriei 
spaţiale: interes față de alte planete și specii, inteligență 
ascuţită, astronomie și astrofizica bine puse la punct, 
pentru a nu mai pomeni de o calificare fizică, unică în 
felul ei. Și, cu toate astea, se mulțumeau să profite de 
avantajele monopolului terestru asupra zborurilor in- 
terstelare, îngăduind pe planeta lor prezenţa misiunilor 
noastre de observare. 

Explicaţia oficială pe care o găsisem pentru a consi- 
dera normală o atare situaţie era că nu trebuia să jude- 
căm în termeni antropomorfi. Ţelurile și idealurile 
regulienilor se puteau deosebi în mod fundamental de 
ale noastre; era cu putință să-i fi caracterizat eronat, 
datorită unor deficienţe de traducere. Consideram 
drept o certitudine faptul că zborul interstelar repre- 
zenta ţinta finală a unui anumit tip de civilizaţie, ca a 
noastră și a tau-cetienilor. Dar regulienii constituiau o 
excepție, deși îndeplineau majoritatea condițiilor pen- 
tru descoperirea călătoriilor în spaţiu. Nimeni nu putea 
pretinde că nu atinseseră stadiul cuvenit, civilizația lor 
avea un caracter finisat, simplu și perfect stabil. 

Poate că, dintr-un motiv sau altul, călătoria în spațiu 
nu-i interesa. 

Încheiat și eu masa luând, din fructieră, o prună. 
Anovel mâncase tot ce adusese, nelăsând nici resturi, 
nici firimituri. Și în timp ce suceam pe toate feţele fruc- 
tul de formă ovulară, Anovel atacă direct subiectul pe 
care îl tot amânasem de când intrase pe ușă. 

— Jartă-mă, Roald, dar specia mea obișnuiește să vor- 
bească pe șleau. Am impresia că te frământă ceva și amâni 
să deschizi vorba, de teamă să nu mă jigneşti. Te asigur că 
am să-ți răspund cât mai obiectiv la orice întrebare. 

I-am zâmbit cam cu stinghereală. 

— Nu se poate spune că nu ne cunoști psihologia! Tare 
aș vrea s-o înţeleg și eu pe a voastră... Ei bine, mă întrebam 
ce ai simţit într-adevăr faţă de Scarlatti și planul lui. 

— Dispreţ, răspunse el schițând un fel de zâmbet, 
prins ciudat sub nasul lung și albastru. E jignitor, dar din 
păcate adevărat. Nu port totuși pică speciei voastre... Fa- 
ceți un efort remarcabil pentru a vă adapta la contactul 
cu alte specii și un incident izolat e lipsit de însemnătate. 

Se plecă primejdios de tare pe scaun, întinzându-se 
ca un om care-şi dezmorțește mușchii. 

— Când eşti invulnerabil, mai spuse, îţi poţi îngădui 
o oarecare nepăsare faţă de asemenea incidente. 

Am propus să ne ridicăm de la masă — mișcarea pe 
care o făcuse arăta că nu se simţea prea bine pe scaun — 
și am vrut să pun o bandă cu muzică, apoi mi-am spus 
însă că era un pretext inutil pentru a trage de timp. 
Anovel părea dispus să stea de vorbă şi trebuia să pro- 
fit de împrejurare. 

Am renunţat la bandă și m-am afundat într-un fo- 
toliu. S-a așezat pe jos, în faţa mea. 

— Faptul că înţelegi atât de bine mecanismul gându- 
rilor noastre... provine oare dintr-o similitudine a inte- 
lectului? Sau sunteţi înzestrați cu o empatie care vă 
îngăduie să vă puneţi în locul nostru? 

— Ia te uită! De luni de zile, de când sunt pe Pă- 
mânt, am cutreierat o mulțime de laboratoare de cerce- 
tare; mai înainte, acasă, am fost studiat de una dintre 
misiunile voastre... și o asemenea întrebare mi se pune 
totuși pentru întâia dată. Zâmbi din nou, la fel de ciu- 
dat, înainte de a urma: Poate că specia voastră preferă 
să ajungă singură la un punct de vedere. Dar ţi-l voi îm- 
părtăși pe al meu, care valorează cât valorează, chiar 
dacă vei ajunge cândva la un punct de vedere propriu, 
mai adecvat felului dumitale de a gândi. 

M-ai întrebat dacă intelectul nostru se apropie de in- 
telectul vostru... Da și nu. Există o deosebire, mai puțin 

de calitate cât de cantitate. Să vedem dacă sunt în stare să 
ilustrez ce vreau să spun cu un exemplu din propria voas- 
tră istorie... Pentru prima dată şovăi, apoi reluă: Cred că 
am găsit o paralelă potrivită. Prin ce te deosebești de un 
sălbatic pretehnic, de acum zece mii de ani? În primul 
rând, printr-o schimbare de optică. Atunci când se ivește 
într-o societate primitivă, un geniu inventează arcul, roata 
şi oala de lut. Între timp, deși nu s-a produs nicio evolu- 
ție fizică substanțială, perspectivele s-au schimbat radical. 
Sălbaticul a băgat de seamă că săgeata bate mai departe 
decât sulița; în consecință, e mai bună pentru vânătoare. 
Pus în aceeași situație, dumneata te-ai gândi la cinetică, la 
pârghie, la conservarea energiei, ducând abstractizarea 
până la principii generale foarte cuprinzătoare. Cu toate 
astea, sunteţi și unul și altul ființe umane, în principiu la 
fel de înzestrate la naștere. Pentru a folosi o metaforă, 
mintea dumitale a dobândit o nouă dimensiune. 

În sfârșit, dacă la mintea de acum ai adăuga încă o 
dimensiune, ai obține iarăși ceva deosebit. 

- Voi, regulienii... posedaţi această dimensiune 
suplimentară? 

Stăteam ca pe ace. Era o informaţie inedită și dată 
într-un mod atât de direct, încât nu știam ce să cred. 
Anovel scutură din cap, făcând să-i unduie coama. 

— Ți-am spus că deosebirea dintre speciile noastre e 
mai ales de ordin cantitativ. De-abia când vom ajunge 
la stadiul următor îi vom putea determina natura. Deo- 
camdată ne mulţumim să recunoaștem că există. 

Bâjbâind, am spus: 

— Cam așa cum s-a trecut de la alchimie la chimie? 
Aveţi dovezi conform cărora ar exista un principiu ge- 
neral fundamental, dar nu știți încă să vă organizaţi ex- 
perienţele în așa fel încât să-l definiți în mod precis? 

— Excelentă comparaţie! Mi-ar fi plăcut s-o găsesc 
chiar eu. Dar nu-mi cere să-ți numesc dovezile amin- 
tite, mă tem că anglica nu cunoaște termenii necesari. 

Am tăcut o vreme. Apoi am întrebat: 

— De ce mi-ai spus toate astea, Anovel? Sunt sigur 
că echipele noastre de pe Regulus nu le-au aflat, deși se 
află acolo încă dinaintea nașterii mele. 

Anovel dădu din umeri lui masivi. 

- Voi, oamenii, evitaţi întrebările directe. Vă mul- 
țumiţi să observați și să interpretaţi. Pentru că vă e pur 
și simplu frică să aflați cunoștințele pe care nu le puteţi 
asimila. Dar mergeţi prea departe: refuzați să acceptaţi 
până și indicaţiile care v-ar îngădui preluarea respecti- 
velor cunoștințe. O prudență exagerată nu devine oare 
superstiție ? 

Se ridică dintr-o singură mişcare și începu să strângă 
de pe masă tava și farfuriile de care se servise. Dezamă- 
git, am sărit și eu în picioare, aș fi avut de pus încă o mie 
de întrebări și, mai ales, una crucială: de ce specia lui nu 
poseda astronave ? 

'— Chiar trebuie să pleci? am întrebat. 

— Ți-am dat destule subiecte de meditaţie, răspunse el 
netulburat. Dar, n-avea grijă, mi-a făcut o deosebită plă- 
cere să fim împreună și sper să te pot invita, la rândul meu. 

— Ar fi minunat, am spus gândindu-mă la tot ce aș 
mai fi putut afla. 

— Atunci, când poți, treci şi caută-mă la C.P.E.T. 
I-am promis inspectorului Klabund să nu plec până 
nu-și încheie ancheta asupra accidentului rachetei și o fac 
cu plăcere: am astfel la dispoziție mai mult timp pentru 
deplasări și pentru a-i cunoaște pe locuitorii Pământului. 
Pe de altă parte, responsabilii navei-zoo n-au de ce să se 
plângă: sunt bine plătiți pentru tot timpul cât rămân aici. 

Îmi întinse mâna dreaptă de jos, cea mai plăpândă, şi 
i-am strâns-o cu căldură. Simţeam pentru întâia dată că o 
ființă extraterestră putea fi o individualitate, iar simță- 
mântul era atât de puternic încât începeam să ţin într-ade- 
văr la Anovel. Aș fi vrut ca fiecare pământean să aibă 
prilejul de a întâlni un regulian în intimitate, și nu doar 

când devenea punctul central al unei seri. Așa s-ar fi pus 
capăt unor aberaţii de felul Lzgü „Stelele pentru Om“! 

De îndată ce plecă, am înregistrat un rezumat al ce- 
lor ce spusese. Aveam de gând să iau cu mine banda la 
birou și să i-o trimit lui Tinescu, fără niciun comentar. 
Ar fi constituit bomba zilei. 

Videofonul lansă un semnal. Am ridicat receptorul 
și faţa întunecată a lui Tinescu apăru pe ecran. 

— Bună dimineaţa, am spus încercând să arborez un 
aer detașat. Aţi primit banda pe care v-am trimis-o? 

~ Am ascultat-o chiar acum. Și văd că avem o nouă 
problemă. 

— Adică? 

— Cine dracu-i Anovel? 

N-am înţeles nimic. Mirat că nu-şi amintea de nu- 
mele lui, am spus: 

— Păi... e regulianul care se afla în racheta accidentată... 

— Roald, bagă-ţi minţile în cap! Mă crezi tâmpit? 
Îşi trecu nerăbdător degetele prin păr și adăugă: Vreau 
să spun, care e situaţia lui? Ce autoritate are? 

— Nu știu să aibă vreuna, am răspuns neutru. 

— Tare aș vrea să fi făcut ce am avut de gând, 
punându-te să aleg: între a trece la relațiile cu 
extratereștri sau a pleca de la noi... Roald, e cu putință 
să nu-ţi dai seama ce dandana ai stârnit? Și, fără a-mi 
lăsa răgazul să răspund, se repezi din nou: Ba da, sigur 
Că-ți dai seama, altminteri nu te-ai fi arătat atât de în- 
fumurat pe banda aia! Dar s-o luăm din aproape în 
aproape, şi poate că așa ai să înţelegi. Răsuflă adânc, 
apoi: Ca s-o luăm de la început, cele spuse de Anovel 
ţi s-au părut cât se poate de simple, nu? Atât de simple 
încât până și prin drăgălașul dumitale căpșor trebuie să 

fi fulgerat gândul că echipele noastre de pe Regulus 
ar fi trebuit să le descopere demult? 

— Ei bine, da, mi-am zis că... 

— Era de la sine înțeles să dea greș, tot așa cum au dat 
greș echipele de pe Stellaris, care n-au aflat nimic despre 
concepţia revoluționară a navei Algenib. Dar sunt două 
lucruri diferite, Roald. Pe de o parte, o planetă cu 
extratereștri pe care nu-i putem înţelege şi — chiar dacă 
nu posedă astronave proprii — indiscutabil superiori 
nouă pe plan intelectual și fizic, care nu ne-au refuzat 
niciodată propunerile, dar ne-au ţinut întotdeauna politi- 
cos la distanță. Pe de altă parte, o lume ai cărei locuitori 
au făcut tot ce au putut pentru a ne ascunde anumite in- 
formaţii. Putem demonta secretele stellarienilor bucăţică 
cu bucăţică, dar am crezut întotdeauna că regulienii nu ne 
vor lăsa să aflăm decât ceea ce puteam deduce din propri- 
ile noastre observaţii. Și iată că deodată, pentru întâia 
oară, din câte ştiu, un regulian își coboară masca și vor- 
beşte unei fiinţe omenești — nici măcar unui specialist de 
la relațiile cu extratereștri, ci unei cunoștințe întâmplă- 
toare — despre natura psihologiei lor, despre motivările 
speciei lor, într-un cuvânt despre tot. Acum înţelegi ce 
vreau să spun când întreb: cine dracu e Anovel? 

Înţelegeam. Și eram furios pe mine însumi că nu 
pricepusem mai devreme. 

— Credeţi că-i mai mult decât un simplu turist 
folosindu-se de nava-zoo ca să viziteze Pământul? 

— Mai mult decât un simplu turist? Și Tinescu se în- 
vineţi și pentru o clipă nu mai putu rosti un singur cu- 
vânt, atât erau de multe cele care i se băteau la gură. 
Roald, dacă ai fi avut de-a face cu regulienii ai fi știut că 
nu fac nimic nemotivat. Niciodată. Nu vreau să spun 
că sunt reci și lipsiţi de emoții, ci doar că sunt făpturile 
cele mai raţionale pe care le-am întâlnit cândva. Banda 
pe care ai înregistrat-o... i-am trimis-o lui Indowegiatuk 
şi să nu nu-mi iei în nume de rău dacă te pomenești cu 

ea pe cap. M-aş fi ocupat cu de asta, dar programul lui 
Torres îmi ia tot timpul. Şi crede-mă, te rog, dacă 
Anovel ţi-a vorbit deschis, n-a făcut-o ca simplu parti- 
cular dezvoltând teorii personale. Regulienii nu proce- 
dează așa. Sub privirile lui acuzatoare, am îngăimat: 

— Păi nu m-am pus să-l descos cu tot dinadinsul. 
Mi-am propus doar să-l las să-mi împărtășească atât cât 
crede de cuviință și nimic mai mult. 

— Da? Toate astea le-ai aflat fără să-l descoși? Mă 
întreb atunci ce dracu ai învăţat de când lucrezi aici! 

M-am grăbit să schimb vorba. 

— Ați pomenit de programul lui Micky. Cum merge? 

— Dacă nu te-ai fi distrat cu prietenul dumitale albas- 
tru, ai fi văzut primele rezultate încă ieri-noapte. Am di- 
fuzat un documentar important despre A/genib. Am 
rugat o echipă guvernamentală de semanticieni să ne re- 
dacteze comentariul și Rattray, directorul astroportului, 
a izbutit să-l facă pe unul dintre stellarieni să figureze în 
reportaj, deși mare lucru n-am scos de la el. Dar a fost un 
succes răsunător. Publicul s-a simţit, pare-se, însuflețir 
de un fel de spirit pionieresc prin procură, arătându-se 
pe de o parte dornic să-i felicite pe stellarieni pentru mi- 
nunata lor realizare, pe de alta bucuros că efortul a fost 
făcut de ei, şi nu de noi. Dacă suntem în stare s-o ţinem 
tot așa, opinia publică va fi pregătită să înghită hapul 
chiar înaintea răgazului de 12 luni cerut de Torres. 

Și, zvârlindu-mi o ultimă căutătură încruntată, a în- 
trerupt legătura. 

M-am gândit pentru câteva minute la tot ce-mi spu- 
sese. Ce-și închipuia că reprezintă Anovel? Echivalentul 
de unul singur al misiunilor noastre de observare? Eram 
gata să cred că regulienii se puteau bizui pe un individ 
pentru a face munca unei brigăzi de specialişti pămân- 
teni. Dar la vârsta lui — abia a șasea parte din durata me- 
die a vârstei unui regulian — Anovel nu putea fi mai mult 
decât student. 

Pe de altă parte... ne mândream și noi cu geniile 
noastre. Micky Torres trăise niţel mai mult decât a 
cincea parte dintr-o viaţă de om şi era, încă de pe când 
îşi lua licenţa, una dintre autorităţile noastre cu privire 
la evoluţia socială de pe Stellaris. Publicase la douăzeci 
și unu de ani Chemarea stelelor şi era acum însărcinat 
de facto cu cea mai mare campanie de educaţie de masă 
lansată vreodată pe Pământ. 

Mi-am spus că, dacă ar fi putut fi pusă la cale, o în- 
tâlnire între Anovel şi Micky trebuia să însemne o săr- 
bătoare a spiritului. 

Videofonul își lansă din nou semnalul, era Patricia. 
Inima-mi zvâcni de bucurie. Era atât de încântătoare 
încât îmi venea să plutesc pe fir până la ea și s-o iau în 
braţe. Dar am văzut că era îmbrăcată de parcă ar fi fost 
gata să iasă în oraș şi că avea un aer încurcat. Am simţit 
că mi se strânge inima. 

— Roald, iubitule, o veste proastă. Trebuie să ne 
amânăm întâlnirea de diseară... 

— Vai de mine, de ce? N-ai fost nici ieri aici şi... 

- Dragul meu, n-am încotro. Trebuie să mă duc la 
Centru să lămuresc niște încurcături. Directorul astro- 
portului... cum îi zice... Rattee? 

— Rattray. 

— Aşa. Prevăzusem pentru seara asta, la ora 20, o 
ploaie zdravănă peste zona asta și avem un strașnic cu- 
rent umed, provenit din dreptul plantațiilor de alge din 
Pacific. Acum intervine Rattray ăsta și ne spune că nici 
vorbă nu poate fi să plouă în noaptea asta peste astro- 
port, au un mărfar cu minereu care vine de pe asteroizi 
și vor să-l ajute să aterizeze cât mai repede pentru că un 
membru al echipajului a făcut o fractură de craniu. Așa 
că va trebui să organizăm revărsarea a câteva milioane 
de tone de apă înainte de ora prevăzută. Dacă ieși azi, 
te sfătuiesc să-ţi iei o haină de ploaie. 

— Şi nu te întorci până diseară? 

— Absolut imposibil. Am să ajung acasă târziu, spre 
dimineaţă. 

— N-ai putea...? Mi-am mușcat limba și m-am silit 
să râd: Uite-mă gelos şi pe munca ta! Atunci să aran- 
jăm măcar pentru mâine seară, neapărat. 

— S-a făcut. La aceeași oră? Grozav! 

Îşi țuguie buzele imitând un sărut și pieri de 
pe ecran. 

Abia avusesem răgazul să-mi descarc supărarea prin 
câteva cuvinte bine simţite și să iau unul dintre dosarele 
care așteptau în cutia transportorului, când am fost 
chemat din nou. 

De data asta, după cum mă prevenise Tinescu, era 
Indowegiatuk, cea mai în vârstă dintre așa-zișii ad- 
juncți ai directorului. Dar, în cazul ei, termenul era 
încă şi mai nepotrivit decât în cazul lui Jacky sau al 
meu: era, de fapt, un fel de șefă pe linia relaţiilor cu 
extratereștri. Se zicea că avea peste o sută de ani, dar 
nimeni nu era sigur. Arăta de șaptezeci și se zvonea că 
data nașterii ei fusese ștearsă din toate arhivele pentru 
ca să poată scăpa de prevederile regulamentului care 
preciza vârsta de pensionare. Nimeni, de altfel, nu voia 
s-o piardă; și, deși ar fi putut ocupa o catedră univer- 
sitară în loc să se retragă cu totul, prefera să rămână în 
cadrul B.R.C.-ului. 

— Roald, băiete, începu ea, am făcut parte din prima 
misiune de observare pe Regulus, când nici nu te năs- 
cuseși. Am fost acolo de douăzeci și patru de ori, pri- 
mele două ca studentă, ultimele trei ca revizoare. N-ai 
vrea să-mi spui cu ce drept ţi-a comunicat Anovel toate 
informaţiile astea, în loc să se adreseze cuiva în stare să 
deosebească aurul de plumb? 

Era limpede că se simţea jignită. Făcea ce făcea s-o 
ascundă, dar cuvintele îi trădau amărăciunea. 

— Îmi pare rău, Indowegiatuk, am spus. Totul s-a 
petrecut pe neașteptate, în timp ce stăteam de vorbă... 

— Înţeleg. Și scopul convorbirii, după câte am aflat, 
era să-ți dai seama dacă Anovel e supărat pe nenoroci- 
tul pe Scarlatti. Așa-i? 

— Cam așa, am recunoscut. 

— Cu alte cuvinte, ești de părere că oamenii care se 
ocupă de oaspeţii extratereștri nu au competenţa nece- 
sară? Ţi-ai închipuit poate că le-a scăpat ceva? Nici nu 
ţi-a trecut probabil prin minte că am organizat o con- 
sfătuire pe tema asta, că am examinat cu ajutorul calcu- 
latoarelor un număr de ipoteze și că am hotărât, în cele 
din urmă, că e preferabil să lăsăm lucrurile să se liniș- 
tească de la sine! 

Fără să-mi îngăduie să plasez un cuvânt, s-a lansat 
apoi în consideraţii interesante referitoare la strămoşii 
mei direcţi, continuând cu strămoșii lui Tinescu, de 
vreme ce nu pusese piciorul în prag interzicându-mi să 
mă vâr unde nu-mi fierbe oala. Am aflat astfel numele 
științifice al feluritelor deficiențe mintale congenitale și 
vreo douăzeci de sinonime pentru tâmpenie. 

În cele din urmă s-a oprit brusc la jumătatea unui 
cuvânt Şi m-a țintuit cu privirea. 

- Cam asta-i ce cred despre tine, spuse ea oftând. În 
altă ordine de idei, analiștii care se ocupă cu datele so- 
ciologice de pe Regulus mi-au transmis că informaţiile 
tale duc la soluționarea rațională a nu mai puţin de două- 
zeci și trei de ecuaţii, eliminate până acum ca necorespun- 
zătoare cu faptele observate. Ti-a spus cumva Anovel și 
că e un kenekito-madual ? 

- Un... ce? 

— Pe toate tunetele din galaxie, de ce a trebuit să te 
aleagă tocmai pe tine? Un kenekito-madual, oftă ea din 
nou, e o expresie intraductibilă care corespunde cu ceea 
ce am putea numi „purtător de cuvânt guvernamental“. 
Cei învestiți cu un asemenea titlu deţin unele fapte pe 
care regulienii le numesc kenekito, adică „de impor- 
tanță crucială“ și sunt autorizaţi să le dezvăluie când 

cred că e cazul. Acum, pentru întâia oară, ni se divulgă 
un kenekito regulian. Şi ce doresc cu disperare să aflu 
de ce au trimis aici un madual la bordul unei nave-zoo 
în loc să-l atașeze la personalul delegaţiei lor perma- 
nente. Roald, creatura asta m-a pus într-o încurcătură 
cum nu m-a pus nimeni în ultimii cincizeci de ani... Și 
acum sper că ești mulţumit! 

A întrerupt legătura cu un gest care părea să mă tri- 
mită direct la dezintegrator. 

Poate că ar fi consolat-o să afle că primul dosar pe 
care l-am scos din cutia transportorului îmi promitea şi 
mie necazuri. Una dintre echipele de observare de pe 
Viridis semnala că, nu se știa în ce fel, doi inadaptaţi so- 
ciali izbutiseră să treacă testele infaibile destinate can- 
didaților la emigrare. Un bărbat și o femeie, ale căror 
firi leneșe găseau excesiv ritmul de viaţă destul de li- 
niștit de pe Pământ, hotărâseră că puteau duce o viață 
mai ușoară pe Viridis, lume pastorală și submecanizată. 

Era o presupunere prea naivă pentru a nu da loc la 
erori. Când a trebuit să-mi fac stagiul pe teren, am ales 
planeta Viridis, așteptându-mă să dau acolo peste o so- 
cietate idilică de felul celei din insulele polineziene de 
odinioară, cu oameni dormind toată ziua la soare și 
iubindu-se toată noaptea prin tufișuri. După o oră, 
două de la aterizare mi-am dat seama cât fusesem de 
prost și am avut destulă prezenţă de spirit ca să-mi ţin 
gura. Până la urmă, Viridis nu era Terra, chiar dacă-i se- 
măna binișor. A trebuit să ocolesc plante locale, ani- 
male necomestibile, insecte supărătoare și bacterii 
adaptabile la țesuturile umane, mai mult, datorită lipsei 
mașinilor, trebuia să muncești mai greu decât pe Pă- 
mânt pentru o viaţă cât de cât decentă. 

Două elemente contribuiseră la declanșarea crizei mi- 
nore pe care trebuia s-o rezolv. Întâi, cei doi emigranţi nu 
avuseseră bunul-simţ de a accepta realitatea și, refuzând 
să muncească așa cum munceau toți ceilalți, umblau de 

colo-colo plângându-se că fuseseră înșelaţi. În al doilea 
rând, cineva săvârșise o eroare grosolană, selecționându-i. 

Trebuia să-i readucem pe Pământ. În mod gratuit, 
pentru că, indiferent de planeta pe care s-a născut, orice 
fiinţă umană are dreptul să ceară protecția Pământului. 
Faptul urma să nemulțumească Ministerul de Finanţe. 
Trebuia revizuită apoi procedura de selecție a emigran- 
ților, ceea ce avea să nemulțumească pe toată lumea. 
Dacă cei doi minţiseră la recrutare, putea urma un pro- 
ces și ar fi trebuit să iau legătura cu instanţele judiciare. 
Oricum, era cazul să poată părăsi Viridis cât mai re- 
pede, așadar cu prima navă disponibilă, și trebuia să le 
rețin două locuri... ia te uită, va fi probabil vorba de 
nava lui Martin van Hoff, Mizar... 

Stabilind lista măsurilor care se impuneau, mă gân- 
deam însă, totodată, la altceva. Și mi-am dat seama că-i 
invidiam parcă pe stellarieni, atât de eficienţi în compa- 
raţie cu noi. Dacă ar trebui să pună la punct o metodă 
de selectare în vederea emigrării, nu s-ar apuca nicio- 
dată s-o cârpească din bucățele, așa cum făcusem noi, ci 
ar concepe-o pornind le la zero și luându-și toate pre- 
cauţiile pentru a evita un eșec. Cum aveau de gând să 
înființeze propriul lor B.R.C., se vor afla în faţa unei 
asemenea necesităţi... 

Ciudat! mi-am spus clătinând din cap. Îmi dădeam 
seama de schimbările ce se petreceau în mine. Dacă aș 
fi fost pus să aleg acum o săptămână, aș fi preferat fără 
șovăire pașnica Viridis lipsită de tehnologia energiei și 
încăpăţânatei Stellaris. Poate că discuţiile cu Micky 
purtau răspunderea unei asemenea răsturnări a puncte- 
lor mele de vedere. 

Dacă stellarienii nu i-ar fi descoperit pe tau-cetieni, 
mi-am spus apoi lăsând să-mi zboare gândurile, și dacă 
am fi fost puși în Situația de a-i contacta noi... presupu- 
nând că tau-cetienii și-ar fi construit propriile astro- 
nave, și ar fi întâlnit omenirea mai întâi pe Viridis... n-ar 

fi fost surprinși, continuându-și drumul, să dea pe Pă- 
mânt de noi, care trăim după criterii cu totul diferite? 

De aici rezulta... dar n-aveam timp să cercetez ce 
anume. Aveam de lucru. Alungând din minte toate spe- 
culaţiile, m-am concentrat asupra problemei pe care 
trebuia s-o rezolv. 

Cu câteva cuvinte înainte de prânz am descoperit 
unde se greșise: condiţiile în vederea obținerii autoriza- 
ţiei de emigrare pe Viridis fuseseră revizuite la începutul 
anului și, când s-a făcut programarea calculatoarelor 
care operau selecția candidaţilor, cineva atribuise valori 
greşite în cazul unei duzini de factori. Era o eroare ne- 
intenționată, provenind din ambiguitatea definiţiilor 
verbale pe care viridienii înșiși ni le trimiseseră. 

M-am înhămat aşadar la treabă și am redactat din 
nou partea greșită; apoi am fost nevoit să revizuiesc tot 
ce se referea la ea în volumul compact cuprinzând in- 
strucțiunile pentru personalul care opera selecționarea 
emigranților. Când am isprăvit, trecuse pauza de prânz 
ȘI nu apucasem să iau masa. 

Căscând, am expediat la calculatoare materialul re- 
vizuit pentru a fi verificat și imprimat, apoi am pornit 
spre cantina de peste drum. Era după ora 14, așa că nu 
mă aşteptam să dau acolo peste vreun cunoscut și, cu 
atât mai puțin, peste Micky, care-și plimba lingura prin 
supă făcând totodată însemnări pe un document plin de 
ecuaţii complicate. 

L-am strigat și a ridicat spre mine o față palidă, cu 
ochi cercănaţi. 

— Micky, arăţi ca o stafie! am exclamat. Cred că n-ai 
dormit de când ai ajuns aici. 

A împins deoparte hârţoagele și mi-a făcut semn să 
iau loc la masa lui. 

- Mă bucur că te văd, a şoptit. Îmi oferi un pretext 
pentru a întrerupe treaba asta care, oricum, nu-i urgentă. 
Numai că lucrările au tendinţa să ne răpească timpul, ca 
apa care umple nava gata să se scufunde... Dă-i drumul, 
comandă ce vrei. 

Am tresărit. Nu auzisem roțile chelnerului. Alegând 
felurile de mâncare, am spus: 

— Tinescu mi-a povestit că ai început bine. 

— Cu chestia de ieri-noapte? Pe dracu, n-a fost decât 
o mică încercare de forțe, atâta tot. Dar a mers bine. Cei 
de la astroport au fost alături de noi, mai ales Rattray și 
supervizorul care a adus astronava Algenib pe Pământ... 
Susumama. Dar n-a fost nici măcar adevăratul început al 
programului, deși Tinescu s-a prins în asemenea măsură 
încât a vrut să se convingă de contrariu. Nu, ca o primă 
etapă, am hotărât să profităm de prezenţa tau-cetienilor 
pentru a face zgomot în jurul felului cum au fost desco- 
periți. Am avut mult de furcă până să-l conving pe bin 
Ishmael să ne lase să ne apropiem de ei — se teme în 
continuare că Liga ar putea încerca vreo nouă lovitură —, 
dar în cele din urmă s-a învoit. Mă tem că va trebui să 
cam lăsăm în umbră rolul B.R.C.-ului, punând în 
schimb accentul pe dificultățile pe care stellarienii le-au 
avut de învins pentru a intra în contact cu ei, aşadar cam 
pe linia celor făcute ieri-noapte: îi prezentăm ca pe oa- 
menii care au dus greul și au scos-o cu bine la capăt. 
După asta... o, nu de idei ducem lipsă, ideile țâșnesc din 
secundă în secundă și avem de pe acum mai multe decât 
putem utiliza. Tinescu vrea să înființeze un serviciu spe- 
cial care să se ocupe de toate, dându-i un nume anodin 
pentru ca nimeni să nu bănuiască nimic. Și mă amenință 
că mă pune să-l conduc chiar eu. 

— Dar cine altul? Ministerul de Finanţe va aloca 
însă fondurile necesare? 

— Glumeşti ? întrebă el lăsându-se pe spate și privin- 
du-mă țintă. Păi Tinescu a și obținut ieri deblocarea 
primelor două miliarde. Pentru unul de vârsta lui, are 
mai multă energie și inițiativă decât douăzeci la un loc. 
Ia ascultă, tresări el deodată, în fond, câţi ani are? 

— Zău că habar n-am. Nu s-a schimbat de când am 
început să lucrez în cadrul biroului sau cel puţin nu atât 
încât să-mi dau seama. 

— Era și atunci director? 

— Sigur că da. Cred că deține postul de vreo două- 
zeci Și cinci de ani. Am socotit în minte și am adăugat: 
Să tot aibă optzeci și cinci, nouăzeci de ani... 

- Înseamnă că era foarte tânăr când l-au numit, și 
nu mă miră... trebuie să fi fost un tip cu totul deosebit. 

— Nu putea fi chiar atât de tânăr. Înaintea lui s-a fă- 
cut o încercare cu unul într-adevăr foarte tânăr, Brown, 
care avea doar cincizeci și unu de ani. Dar biroul trecea 
pe atunci printr-o fază proastă, fondurile erau insufici- 
ente și personalul, înnebunit de volumul de muncă. Mi 
se pare că Brown a încercat să se sinucidă. Cum e însă 
vorba de o vreme pe care n-am apucat-o, poate că 
Indowegiatuk ţi-ar putea da mai multe amănunte... 

Micky termină supa şi trecu la salata pe care chelne- 
rul i-o adusese. 

— Ştii ce-i curios? Nu ne-am adaptat încă la durata 
prelungită a vieţii. Aud că Indowegiatuk ar fi trebuit să 
iasă la pensie de ani de zile, pentru că limita de vârstă a 
fost fixată atunci când media de viață era de nouăzeci 
sau nouăzeci şi cinci de ani. Și sunt încă atâția indivizi 
activi, productivi, pe care i-am dat de o parte în condiţii 
confortabile și care-și rod unghiile de plictiseală fiindcă 
n-au apucat să moară de-a binelea. 

— Așa e. Și într-o bună zi vom merge chiar mai departe. 
Nu ne vom mulțumi cu amânarea procesului degenerativ 
pe care-l numim bătrânețe, ci îi vom opri cursul. Și mă în- 
treb ce se va întâmpla atunci cu societatea de pe Pământ. 

— Mi-am pus și eu întrebarea, zise Micky răsucind o 
foaie de salată în jurul furculiței. Mama tatălui meu a 
murit la o sută douăzeci și patru de ani. E un exemplu 
clasic: a făcut totul cu douăzeci de ani mai târziu decât 
toată lumea. S-a măritat la patruzeci de ani, a făcut co- 
pii la cincizeci, iar primul nepot i s-a născut când tre- 
cuse de optzeci... Dar, fiindcă veni vorba de vârstă, ești 
și tu destul de tânăr pentru postul pe care-l deţii. 

— Și care mă face să îmbătrânesc de două ori mai repede 
decât alții, am răspuns. Da, fac încă parte din rândurile ti- 
neretului. Biroul ţine la oamenii ale căror idei nu s-au osi- 
ficat. Jacky e doar cu patru-cinci ani mai mare decât mine. 

— N-au fost nemulțumiri când ai luat-o înaintea al- 
tora, mai bătrâni decât tine? 

— Cinstut spus, da. Dar Tinescu le-a potolit repede 
și după șase luni n-au mai existat probleme. De ce te 
interesează? 

— Am cercetat schema organizatorică a biroului ca 
să găsesc personal pentru noul serviciu pe care Tinescu 
vrea să-l pun pe picioare, oftă Micky. N-am mai pome- 
nit asemenea harababură, e timpul să se facă ordine 
printr-o restructurare totală. Înainte de a trece în cadrul 
biroului trebuie să faci un stagiu pe teren, nu-i așa? 

— De cel puţin doi ani, și-i bine să-l și prelungești. 
Numai cei ce trec de opt ani fac de obicei carieră în rân- 
dul misiunilor de observare. 

— Păcat! Am pus ochii pe cineva recrutat de curând, 
dar înseamnă că nu-l pot plasa acolo unde vreau; încă 
n-a făcut muncă de teren. Tu unde ţi-ai făcut stagiul? 
Pe Viridis? 

— Bineînţeles. 

- Durata minimă? 

— Nu, am stat și pentru o a doua perioadă. Adevă- 
rul e că era acolo o fată cu care... (Nu mă mai gândisem 
de cel puțin cinci ani la Vanella! Şi fusese o vreme când 
însemna pentru mine mai mult decât cariera. Cum te 

poţi schimba...) Dar de ce te interesează toate astea? 
am întrebat din nou. 

— S-a întâmplat să-mi dau seama că, de o sută de ani, 
ești cel mai tânăr angajat la noi într-un post atât de 
înalt. Ar fi interesant să afli numele precedentului deţi- 
nător al recordului... sigur, ţinând seama de faptul că 
oamenii trăiesc azi mai mult. 


Altceva n-am putut scoate de la Micky. Și convor- 
birea m-a urmărit toată după-amiaza, nici Micky și nici 
Anovel neavând obiceiul de a face observaţii gratuite. 
Dar nu m-am putut hotărî să cer de la arhivă dosarele 
personalului, s-ar fi putut întâmpla să caut mai bine de 
o oră numele predecesorului respectiv. 

Ducă-se dracului, cu Micky cu tot! M-am uitat la 
ceas, era 15.31. Atunci, mutându-mi privirea spre fe- 
reastră, m-am întrebat cum se descurcă Patricia cu pro- 
blemele ei. Ameninţători, cenușii, norii se adunau 
dinspre apus. Până să se usuce atmosfera va trebui să 
mai treacă o bună bucată de vreme. Ploaia urma să se 
dezlănţuie curând. Patricia... 

Hait, din nou, undeva, în creier, glasul care părea să-mi 
spună: „Ştii ceva important, dar nu-ţi dai seama ce“. 

n mod normal, ar fi trebuit să-l reduc la tăcere. În 
ajun nu procedasem totuși așa, iar rezultatul fusese 
spectaculos: am fost în stare să-i dau lecţii lui Klabund 
și, drept urmare, găsiseră gaura din conductă, acolo 
unde prevăzusem. 

Vanitos ca tot omul, mă bucurasem de mica izbândă. 
Ar fi însemnat prea mult să se repete povestea, dar am 
închis cu toate astea ochii și m-am concentrat asupra 
asociaţiilor de idei care începeau să prindă contur. 

De unde să pornesc? De la seara de joia trecută, pe- 
semne, când, la Demba, Patricia se purtase atât de ciudat. 
Dar mă străduisem de atâtea ori să-mi revăd amintirile. 
Mai exista oare un alt unghi de atac? 

Ceva ce-i spusesem lui Klabund în afara biroului. 
Dar în legătură cu ce-i spusesem asta? Ah, da... Încerca 
să descopere cum aflase Liga unde fuseseră găzduiți 
tau-citienii, la C.P.E.T. 

Și, brusc, se făcu lumină. 

Am sărit în picioare înăbușind un țipăt și simțind un 
gol în stomac. Nu era cu putinţă! Patricia ? Nu putea să 
mă mintă. Nu putea fi supărată pe mine din cauza asta. 

Și, totuși, totul se lega. Pe toate nenorocirile, se lega 
chiar prea bine. 

Prăbușindu-mă din nou în fotoliu, priveam pe fe- 
reastră fără să văd nimic. La lumina rece a logicii, fap- 
tele se așezau una lângă alta, la locul potrivit. 

Patricia nu se supărase pentru că plecasem în grabă 
să-i ajut pe tau-cetieni. Se depărtase de mine când am 
pomenit de eventualitatea călătoriei la bordul unei 
nave-zoo. A spus atunci un lucru pe care-l uitasem: să 
mă las pipăită și supusă la tot felul de probe de către 
toate soiurile de... 

Videofonul sunase și zgomotul acoperise ultimul 
cuvânt. Dar îl puteam reconstitui acum. Monștri. 

- N-avea importanţă că este vorba de fiinţe înzes- 
trate cu inteligenţă. Tot ce conta era faptul că aveau 
patru braţe și că erau albaștri. Monștri. Nu spusese 
Chiar ea că se bucură de plecarea lui Anovel, deși fusese 
atunci oaspetele cel mai prietenos și mai fascinant? 

Faptul în sine nu atârna prea greu. Rămăsesem să lu- 
crez în sectorul coloniilor umane, când aș fi putut prelua 
postul mai dificil al relațiilor cu extratereștri. Poate că 
simţeam și eu o repulsie instinctivă în faţa locuitorilor de 
pe alte planete? Dar, de curând, cei afectaţi de o aseme- 
nea repulsie transformaseră o organizaţie neglijabilă 
într-o primejdie ucigătoare, Liga „Stelele pentru Om. 

Iar Klabund voia să ştie cum aflase Liga unde fuse- 
seră cazaţi tau-cetienii. 

Eu transmisesem informaţia. 

Mi-am amintit cum fusesem îndrumat la C.P.E.T. să-l 
caut pe bin Ishmael în blocul G. Și mi-am amintit cum, la 
videofon, Patricia întrebase — oh, atât de firesc — dacă-i 
putea vedea de pe șosea, mergând spre birou. Îi răspun- 
sesem că nu-i putea vedea și pomenisem de blocul G. 

Nu, nu putea fi văzuți de pe șosea. Dar puteau fi văzuți 
prin cătarea unei arme de foc în stare să tragă un glonte ne- 
închipuit de greu, cu diametrul mai mic de un milimetru. 

Puteam fi oare sigur că Patricia fusese cea care infor- 
mase Liga ? Nu, nu puteam fi absolut sigur. Cu toate as- 
tea, îi spusesem unde se aflau tau-cetienii și se zbârlise 
toată când îi vorbisem de o călătorie spre Regulus, la 
bordul unei nave-zoo. 

Oh, dar era ceva încă şi mai grav. Am revăzut scena 
în minte. Îi propusesem s-o iau cu mine și asta fusese 
ultima picătură care făcuse să se reverse paharul: atunci 
îi căzuse masca. 

Mirat că nu tremură, am întins mâna spre videofon și 
am apăsat pe clapă. Fără să mă întorc spre ecran, am spus: 

- Fă-mi legătura cu inspectorul Klabund. 

Ploaia era acum doar la câteva blocuri de noi. Mă 
simțeam totuși ud și a trecut un timp până să-mi dau 
seama că eram leoarcă de sudoare. 

Chipul lui Klabund se ivi pe ecran. Dădu din cap și 
primele lui cuvinte fură uluitoare: 

— Bună ziua, Mr. Vincent. Speram să mă chemi. 

— De ce? am întrebat cu un glas răgușit. 

— Mai întâi, spune-mi dumneata de ce m-ai chemat. 
Faţa lui exprima numai așteptare. 

Am spus: 

— Ai descoperit cură a aflat Liga de locul unde se 
aflau tau-cetienii ? 

— Nu, Mr. Vincent. Poate că-mi spui dumneata. Ară- 
tam probabil destul de nefericit, pentru că a continuat 
plin de simpatie: Am eliminat toate celelalte posibili- 
tăți, reţinând numai două. Cea mai plauzibilă te indică 
pe dumneata; am dat de laboratorul care te-a îndrumat 
când ai venit de la astroport. De asta am spus că speram 
să mă chemi... prefer întotdeauna ca oamenii să mi se 
adreseze din proprie iniţiativă, și nu în cadrul unor in- 
terogatorii oficiale. 

Am înghiţit în sec. 

— Am dat informaţia unei fete, Patricia Ryder. Lu- 
crează la Centrul Meteo. Acum e plecată în interes de 
serviciu și va lipsi până noaptea târziu. Dacă... dacă staţi 
de vorbă, ţi-aș fi recunoscător să nu-i spui cine te-a pus 
pe urmele ei. 

De fapt, nu mai avea importanţă. Dacă exista o pro- 
babilitate de unu la un milion să mă fi înșelat, nu mă 
mai vedeam uitându-mă în ochii ei. 

Iar dacă nu greșisem... 

Am simţit deodată că urăsc Pământul. Uram fru- 
museţea femeilor lui cu pielea catifelată; îi uram ogoa- 
rele fertile și mările î înspumate; îngâmfata mulțumire 
de sine. Mai presus de toate însă mă uram pe mine. 

Klabund spunea ceva. M-am silit să fiu atent. 

- Mr. Vincent, unul dintre cele mai vechi privilegii 
ale unui poliţist e să acţioneze „pe baza informaţiilor 
primite“ fără a pomeni nici măcar în instanță de unde le 
deţine. (Glasul îi era încărcat de un fel de milă. M-am 
întrebat dacă ştia de legătura mea cu Patricia.) Și, bine- 
înţeles, adăugă el, s-ar putea să te înșeli. 

Când s-a întrerupt legătura m-am simţit de parcă aș 
fi tăiat o bucată din mine. 

Cât de tare dorisem într-adevăr să-mi petrec restul 
vieţii alături de Patricia ? În ce măsură reacţionasem doar 
la felul în care îmi întreținea vanitatea? Nu mai știam. 
N-aveam să știu niciodată. De parcă m-aș fi temut să 

destram o vrajă, evitasem mereu să-i pun întrebări spi- 
noase, chiar noaptea trecută îmi dădusem seama că nu 
știam de ce era orfană, fapt neobișnuit și surprinzător 
la vârsta ei și în condiţiile noastre de longevitate. 

Toate legăturile comode pe care le stabilisem se ru- 
peau, una după alta. 

- Doamne, prost am mai fost! am spus cu glas tare iz- 
bind în muchia biroului până a început să mă doară mâna. 

Mi-era atât de rușine de mine însumi încât nu găseam 
cuvinte să mă ocărăsc. Ce făcusem pentru a o cuceri pe 
Patricia în competiţia pe care orice bărbat o înfruntă îna- 
inte de a se căsători cu o femeie atât de frumoasă? Mini- 
mul de care eram în stare. La fel mă comportasem și pe 
plan profesional. Ca o curea de transmisie a biroului 
pe care te puteai bizui, netedă, lină, mă aflam aici, 
instalat în fruntea unui serviciu care mergea bine, mân- 
dru de a fi fost promovat atât de tânăr într-un asemenea 
post... Dar ce făcusem în ultimii ani spre a dovedi că 
eram demn de el? Cât mai puţin cu putinţă. 

Trebuia să existe în viață și altceva decât simpla efi- 
cienţă liniştită, dar când oare făcusem pentru ultima 
dată faţă unei probleme care să-mi solicite toate resur- 
sele? Nu-mi puteam aminti. Gospodăream un colțișor 
tihnit, micul sector al relaţiilor cu pașnica și netulbura- 
ta Viridis, iar lună după lună dosarele treceau prin ser- 
viciul meu fără să dea de piedici și fără să provoace 
încurcături. Dar până când? Până aveam să putrezesc 
pe picioare, cum spusese Tinescu? 

Păi începusem să și putrezesc, dacă o lăsasem pe 
Patricia să mă prostească în așa hal! 

Mai era destul până la terminarea zilei de lucru, dar 
ducă-se dracului. M-am ridicat și, mai mult pe bâjbâite, 
am părăsit biroul și m-am dus acasă. 


Lovitura cea mai grea veni abia a doua zi dimineaţă. 
Peste noapte începusem să mă mai împac cu propria 

mea silă. Încă nu știam ce voi face, dar cel puţin hotă- 
râsem să întreprind ceva ca să ies din vechiul făgaș. Mă 
gândeam să trec la relațiile cu extratereștri, chiar 
într-un post mai mic, sau să părăsesc biroul luându-mi 
un concediu de un an pentru a face ce-i spusesem 
Patriciei, să plec pe Regulus cu o navă-zoo. Dar mă te- 
meam ca ultima alternativă să nu fie doar o sfidare la 
adresa ei, așa că mă sileam tocmai să-i cântăresc bine 
motivările, când răsună semnalul videofonului. 

Era ea. 

Bănuisem că inspectorul o va interoga încă în cursul 
nopții, punându-și oamenii s-o ridice fie de la Centrul 
Meteo, fie de îndată ce avea să ajungă acasă. Văzând-o, 
nu mi-am putut stăpâni tulburarea, așa că Patricia se 
plecă înainte strigând îngrijorată: 

— Roald, s-a întâmplat ceva? Pari bolnav! 

Mă simţeam în pielea unui trădător, deși tot felul de 
scuze și jumătăți de adevăruri mi se îmbulzeau în minte. 

— Da, nu mă simt prea bine. Poate că nu-i decât 
ecoul șocului pricinuit de faptul că era să fiu ucis... 
Dacă până diseară nu mă simt mai bine, o să trebuiască 
să renunţ să ne vedem. 

— Oh, bietul de tine! (Deşi mă străduiam să- prind și 
cel mai mic accent fals, glasul îi răsuna atât de sincer...) 
Dar nu ne-am putea vedea atunci la tine? Aș veni mai 
devreme și ţi-aș pregăti ceva de mâncare, nu vrei? După 
aceea te-ai putea odihni... 

N-am încercat s-o fac să renunțe. La ce bun? 
N-avea să poată veni să-mi facă de mâncare. Se va afla 
într-o celulă, la poliție. 

Am așteptat-o totuși întreaga seară, nădăjduind, 
în pofida oricărei speranţe, că va apărea îmbujorată, 
indignată de jignirea adusă și povestind cum se scu- 
zase Klabund pentru faptul că-i pusese întrebări peste 
întrebări. Tot o mai doream. Sau, mai degrabă, pen- 
tru a-mi păstra respectul față de mine însumi, tot mai 

voiam să cred că nu fusesem păcălit atât de mon- 
struos, atât de ușor. 

Când am văzut că se făcuse ora 21 şi nu sosise, am 
comandat o sticlă de brandy şi am băut până am ador- 
mit în fotoliu. 


În dimineaţa următoare m-am simţit îngrozitor. 
Primul şoc trecuse, făcând loc unei dureri difuze, totul 
mă durea, dar nimic nu mă mai putea atinge. Atunci mă 
chemă Klabund. 

Tăcut, a îndreptat spre camera videofonului un do- 
cument scris mărunt, din care am citit pe sărite cât am 
fost în stare să îndur. 


Act de trimitere în judecată... proces de igienă 
mintală... Patricia Belafont Ryder... a săvârșit cu bună 
știință și rău intenționată... punând în primejdie vie- 
ţile mai multor fiinţe înzestrate cu inteligență, în mod 
curent numite tau-cetieni... pagube aduse patrimoni- 
ului public... amestec în treburile biroului pentru Re- 
laţii Culturale... alienare și subversiune... 


Învinuirile nu se mai sfârşeau. Printr-un gest, i-am 
cerut lui Klabund să dea deoparte actul de acuzare. 

- Regret că nu ţi-am putut spulbera mai devreme 
nesiguranța, Mr. Vincent, zise el cu un fel'de stângăcie. 
Dar, de cum i-am adresat lui Miss Ryder primele între- 
bări, parcă aș fi deschis un robinet. Fiecare lucru atră- 
gea un altul până ce... În sfârșit, n-a fost prea plăcut. 
Bănuiesc că nu ţii să intru în amănunte. 

— Dar... de ce? am întrebat cu greu. 

Voiam să spun: cum putea un cap atât de frumos să 
ascundă atâta răutate? 

- De ce aderă cineva la Ligă? În treacăt fie spus, 
era înscrisă de ani de zile. Psihologii vorbesc de xeno- 
fobie, de megalomanie transferată sau traumatisme din 


170 john brunner 


copilărie... dar toate se rezumă la respingerea până și a 
ideii că pot exista fiinţe extraterestre înzestrate cu raţi- 
une și la dorinţa ca oamenii să stăpânească galaxia. Ţi-a 
vorbit vreodată de familia ei? 

Am negat, dând din cap. 

— Ştiu că are o soră în Alaska, măritată și cu copii. 
Dar n-a vrut niciodată să-mi vorbească de moartea pă- 
rinţilor ei... dacă la asta te referi. 

— La asta. Tatăl ei a făcut parte dintr-o misiune de 
observaţie pe Sigma din Săgetătorul. Rupându-i-se haina 
de protecţie, a fost infectat de un microb local și și-a 
găsit moartea. Mama, pe câte mi s-a spus, avea o fire in- 
stabilă şi, în locul unei afecțiuni normale, a făcut pentru 
bărbatul ei o fixaţie. Când s-a întors pe Pământ, a adus 
cu ea un mic animal de pe Săgetătorul, anume adaptat la 
condițiile de viaţă terestră. Era un dar făcut soţului ei de 
către un prieten de pe planeta unde lucrase. 

După spusele lui Miss Ryder, animalul a devenit 
centrul de interes al căminului, iar cele două fete au tre- 
cut pe planul al doilea. Sora mai mare a avut noroc. Fi- 
ind adolescentă, a scăpat de urmările cele mai neplăcute 
ale situației: era în stare să- și dea seama de defectele 
mamei și-și putea găsi prieteni în afara căminului. Dar 
Patricia n-avea decât cinci sau șase ani.. 

Presupun că, până la urmă, ar fi găsit totuși o cale de 
ieşire, dar, printr-o crudă ironie a sorții, mama i-a fost 
ȘI ea ucisă. fri amintești de accidentul rachetei de acum 
câteva zile? 

— Sigur că da. 

— Ultimul accident de felul ăsta a avut loc acum 
treizeci de ani. Iar Mr. Ryder se afla la bordul rachetei. 

Bun. Existau așadar motive, existau scuze. Într-o 
epocă în care moartea intervine prematur, un copil 
o poate considera drept firească. De astădată însă, un des- 
tin nefast pedepsise pe nedrept o fetiţă neajutorată. Nu-i 
de mirare că devenise xenofobă. În mintea ei suferințele 

începuseră odată cu moartea tatălui și le asociase cu 
extratereștrii care-l atrăseseră pe planeta lor, unde murise. 

— Să continui? întrebă Klabund. 

— Da... da, vreau să aflu totul. 

— Bine. Din clipa în care a intrat în rândurile Ligt 
„Stelele pentru Om“ a militat pentru înlocuirea vor- 
belor cu fapte. A participat la primele discuții, atunci 
când stellarienii au început tratativele cu Liga propu- 
nând s-o sprijine cu fonduri și cu arme. E de la sine în- 
țeles că, știind ce se petrece la B.R.C., se putea trece mai 
uşor la propagarea şi sabotajul care vizau subminarea 
respectului de care biroul se bucură în ochii publicului. 
După cum ţi s-a mai spus, au aflat că preferai să rămâi 
în continuare la sectorul coloniilor umane în loc să 
treci la relaţiile cu extratereștrii — muncă pe care o con- 
sider mult mai grea — și au presupus că ești un simpati- 
zant potenţial. Miss Ryder a primit misiunea să te 
seducă, pentru a obține astfel informaţii. 

Am închis ochii, strângând din pleoape. Speram să 
şterg imaginea Patriciei, dar truda mi-a fost în zadar. 

— Era gata să renunţe și să raporteze că nu ești, până 
la urmă, neofitul presupus, când au sosit tau-cetienu. 
Cred că a fost cât pe ce să se trădeze când i-ai stârnit re- 
pulsie propunându-i să vă îmbarcaţi amândoi pe o 
navă-zoo, nu-i așa? 

— Asta m-a făcut s-o bănuiesc, am încuviinţat cu tristețe. 

— Da. Numai că i s-a poruncit să se reîntoarcă la 
dumneata, mărunta informație pe care i-ai transmis-o 
îngăduind Ligii să evite un eșec cu prilejul primei misi- 
uni mai importante primite din partea stellarienilor. Sa- 
botarea rachetei a fost probabil chiar ideea Ligii, dar 
atacul de la C.P.E.T. a fost săvârșit... „la cerere“. Planul 
prevedea ca ghidul care-i însoțea pe tau-cetieni să in- 
dice unde fuseseră cazaţi și să se ia pentru asta legătura 
cu secţia locală a Ligii, care apucase să-i și trimită 
doctorului bin Ishmael o scrisoare cu ameninţări. Dar 

ai încurcat lucrurile dispunând drogarea ghidului și in- 
ternarea ei în spital. Erau aproape gata să renunțe la ac- 
ţiune sau să atace la nimereală, când Miss Ryder a luat 
contact cu ei ca de obicei și le-a comunicat informația 
pe care i-o furnizaseși întâmplător. 

Asta le-a salvat planul, așa că au silit-o, în ciuda re- 
pulsiei, să-și continue jocul în preajma dumitale. 

— Mă crezi un nătărău, am spus cu amărăciune. 

— Pentru că te-ai lăsat înșelat? Nu, Mr. Vincent, nu 
cred că trebuie să te judeci atât de aspru. E, desigur, o 
actriță desăvârșită. 

— Dar... 

Nu, de ce să-i spun unui străin până și asta? De ce 
să recunosc că nicio femeie — așa credeam — nu putea 
simula pasiunea pe care mi-o dovedise? 

Mă lăsasem înșelat. Prins în capcană de dulcea, stu- 
pida Terra cea demnă de încredere, pentru a comite o 
greșeală de care avea să-mi fie rușine toată viaţa. 

— Te interesează probabil să afli că am descoperit 
arma Şi o cantitate de gloanţe din materie condensată. 

Asta ce mai era? Oh, Klabund vorbea mai departe. 
Am încercat să par interesat. 

— Le-am găsit la șeful secției locale a Ligii. Și am mai 
găsit și un stoc de bombe fabricate pe Stellaris. După ex- 
perții noștri, de tipul celor utilizate pentru avarierea ra- 
chetei. Nu știu cum să-ţi spun, Mr. Vincent, dar în toată 
afacerea asta ai dat dovadă de o perspicacitate nemaipome- 
nită. Presupun că, mai devreme sau mai târziu, am fi des- 
coperit noi adevărul, dar deducţia strălucită care te-a făcut 
să ghicești tipul de armă folosit împotriva tau-cetienilor... 

Și vorbea, și vorbea, şi vorbea. De la o vreme am în- 
cetat să-l ascult. Tocmai pe la sfârșitul cascadei lui de 
complimente, ceva m-a făcut totuși să-mi ciulesc urechile. 

— Pe cât mă duce capul, singura rațiune pentru care 
stellarienii s-au amestecat în toată chestia asta e dorința 
de a rupe cu dependenţa lor față de Pământ şi... 

— Inspectore, ai mai pomenit cuiva... ? 

- Încă nu, răspunse el privindu-mă cu mirare. Dar 
trebuie să raportez... presupun că la nivel guverna- 
mental, pentru că problema e deosebit de importantă. 

- Înainte de a vorbi cu oricine, la nivel guverna- 
mental sau nu, cheamă-l pe şeful meu, pe Tinescu. Ai 
pus degetul pe dinamită, inspectore și nu exagerez. 

— Aşa am să fac, făgădui el înainte de a întrerupe 
convorbirea. 


25 


Așadar, aici ajunsesem. M-am uitat la mormanul de 
dosare care așteptau în cutia transportorului și am făcut 
rămășag cu mine însumi că nu se afla printre ele unul 
singur pentru care să merite să-mi bat capul. Am câști- 
gat prinsoarea. 

Punând mormanul la loc, i-am lăsat lui Klabund trei 
minute pentru a isprăvi discuţia cu Tinescu, apoi am 
pornit spre biroul directorului. 

Părea să mă aștepte; în orice caz, n-avea nicio hârtie 
pe birou și se lăsase pe spate în fotoliu, privind spre ușă. 
M-a poftit să iau loc. 

— Îmi pare nespus de rău, zise el de-a dreptul. Am 
vorbit cu Klabund și mi-a spus tot. 

— L-am rugat să vă cheme, am precizat eu încer- 
când să fac să nu-mi tremure glasul. A descoperit de 
ce stellarieniui... 

— Nu asta mă doare! Klabund e isteț și trebuia să-și 
dea seama. Torres a precizat ieri în scris o seamă de fac- 
tori şi a avut grijă de toate. Mișcându-și braţul ca şi cum 
ar fi înlăturat problema evocată, Tinescu urmă: Nu ce mă 
supără e situaţia în care a fost pus unul dintre cei mai buni 
oameni ai mei, și încă din propra-i vină. Roald, ce ţi-a fă- 
cut femeia aia de-ai căzut în cursa pe care ţi-a întins-o ? 

— Aţi văzut-o vreodată? am întrebat rece. 

— Nu, dar... bine, să trecem peste asta. Ce-a fost, a 
fost. Voiam să-ţi spun totuși că sunt mândru de tine și de 
propria mea judecată în ce te privește. E nevoie de mult 
curaj pentru a-ţi jertfi sentimentele de dragul unui ideal. 

— N-am făcut-o pentru niciun ideal, am mormăit, ci 
jumătate din ciudă și jumătate din răzbunare. 

— Nu cred. Mai degrabă ţi-ai dat seama, aș zice, că 
nu poţi accepta un asemenea tip uman... un tip de care 
specia noastră se rușinează, deși greșeala care l-a făcut 
să fie așa cum e nu-i aparţine în exclusivitate. Și-mi pare 
bine că ai procedat așa. Dar cu asta am ajuns la ce-aș 
vrea să-ţi spun... Ştii probabil că, de o sută de ani, eşti 
cel mai tânăr specialist promovat într-un post de im- 
portanţa celui pe care-l ocupi? 

— S-a stârnit destulă vânzoleală când am fost numit... 

— Nu destulă, pare-se, pentru ca toate implicațiile să 
pătrundă şi în capul dumitale de lemn. Poate că ţi-a tre- 
cut totuși prin minte ideea că ocup scaunul ăsta de 
aproape un sfert de veac și că, mai devreme sau mai târ- 
ziu, sclerozându-mă, va trebui să-l părăsesc! 

Devenea sarcastic; am perceput semnalul de alarmă 
şi m-am străduit să pricep unde voia să ajungă. 

— N-am de gând să încalc regulamentele, ca Indowe- 
giatuk. Are o experienţă extraordinară, care nu-i folosește 
decât în cadrul biroului. Eu n-am scuza asta şi afacerea 
tau-cetienilor mi-a arătat că am început să mă uzez. Bun. 
Nu-i o noutate, știam că într-o bună zi așa ceva trebuia să 
se întâmple. Și am luat din vreme măsurile necesare. 

De pildă, îți amintești că, înainte de a fi numit, ai fost 
supus unor teste de aptitudini. Încă de atunci ştiam cu 
toții că ai o inteligență deosebită, reacții prompte, un 
bun echilibru emoţional și o pricepere administrativă de 
prima mână. Dar căutam un talent suplimentar — rar și 
deosebit de prețios — capacitatea de a ajunge la concluzii 
exacte pornind de la date chiar sumare. Dacă ii să-i dai 

un nume, e vorba de intuiție. Fără un dram de intuiţie e 
greu să ocupi un post de răspundere în administraţia zi- 
lelor noastre. Și e cu neputinţă să conduci B.R.C.-ul. 

Mi-am amintit atunci că Micky pomenise de un ase- 
menea talent al lui Tinescu, dându-i același nume: intuiţie. 

— Ei bine, zilele astea ai dovedit că ai intuiție din plin. 
Klabund nu mai tace lăudând felul cum ţi-ai dat seama 
de metoda folosită în atacul împotriva tau-cetienilor. Bin 
Ishmael e încântat de felul cum te-ai comportat la 
C.P.E.T. Indowegiatuk și-a ieșit din fire pentru că... 

— Vă rog, am intervenit. 

— Să vin la chestiune? Vin și la asta, nu te teme. 
Dacă ai binevoi să-ți părăseşti dracului pentru doi ani 
biroul călduţ, ca să vezi ce se petrece pe Regulus, pe Să- 
getătorul și pe atâtea alte planete, aș propune să fii nu- 
mit, după mine, directorul biroului. 

N-am mai scos o vorbă. Nu eram în stare. 

— Ei, ţi-ai înghițit limba ? întrebă acum pironindu-mă 
cu privirea ochilor lui ageri și strălucitori. Ştii că a mai 
existat un precedent: n-ai să fii chiar atât de tânăr ca 
predecesorul meu Brown. Da, sarcina a fost prea grea 
pentru el... l-am văzut prăbuşindu-se și a fost îngrozitor. 
Dar n-avea posibilitățile dumitale. 

— Nu văd totuși la mine nimic deosebit care... 

— Of, taci odată și lasă-mă să termin! Îţi dai aere de 
seriozitate și de silință, dar ești de fapt un leneș fără pe- 
reche. Știu, și știi la fel de bine, că dacă n-ai să muncești 
pe ruptele ai s-o păţeşti ca Brown. Dar, ca urmare a toate 
câte s-au întâmplat, mai știu că te simți destul de scârbit 
de dumneata însuţi ca să mă asculți. Dacă nu te conving 
înainte de a te retrage din nou în carapace, ai să te simţi 
iarăși atât de bine în vechiul cuib călduţ încât n-ai să te 
mai poţi hotărî. N-ai decât să-mi refuzi propunerea, 
n-am să te dau afară: ești destul de prețios chiar când 
lucrezi, ca de obicei, dând numai jumătate din ce-ai 
putea da. Dar ai să-ți petreci zilele în cadrul biroului, 

întrebându-te dacă nu te-ai fi descurcat mai bine decât cel 
ce-mi va lua locul; și mă bucur la gândul că voi fi mort și 
liniştit înainte de-a apuca să regreți că ai lăsat să-ți scape 
norocul, pentru că atunci nu vei mai avea pic de haz. 

- Eu... 

— Şterge-o, Roald. Te învoiesc pentru tot restul zi- 
lei, dar gândește-te la ce ţi-am spus. Și caută să ajungi la 
concluzia potrivită! 


Cunoaște-te pe tine însuţi! Nu mi-am ridicat privi- 
rile spre literele uriașe de pe frontonul biroului, dar le 
simțeam arzându-mi ceafa când am trecut strada pentru 
a hoinări, la întâmplare, prin oraș. Crezusem că mă cu- 
nosc. Crezusem că sunt fericit și bine adaptat, că aveam 
o meserie bună pe care o făceam bine, bucuros de viață 
fără a abuza de plăcerile ei, mulțumit de prieteni și de 
femeile pe care le întâlneam... 

Și totuși, Tinescu avea dreptate. lar pentru a-mi 
spune adevărul se folosise de singurul moment potrivit, 
cel în care propria mea credulitate mă dezgusta în ase- 
menea măsură încât găseam în mine voinţa necesară 
pentru a-mi schimba existenţa, din temelie. 

Afurisitul. La urma urmelor, era totuși bine că se fo- 
losise de momentul oportun. 

Să preiau conducerea biroului? Eram oare în stare? 
Și, dacă eram, doream s-o preiau? 

Da. Dar numai în sens negativ. Nu atât din ambiția 
de a fi director, cât pentru că nu mă mai mulțumea dru- 
mul pe care-l urmasem până acum. 

Îmi făcusem planul să mă însor, să am copii, să-mi 
stabilizez viaţa asumându-mi răspunderi personale; 
pentru mai târziu, mă gândisem la o catedră universi- 
tară, să ţin cursuri de sociologie viridiană și să mă uit 
la studente de la ferestrele unei odăi de felul celei pe 
care Micky o ocupa la Cambridge. Sau să accept o si- 
necură în diplomație, care să-mi îngăduie să călătoresc 

înconjurat de subalterni și să mă întorc acasă cu satis- 
facția unei vane străluciri. 

Uf! Perspectivele astea călduţe îmi făceau acum silă. 

Eram furios pe toată lumea: pe Tinescu, pentru că 
mă punea să aleg într-un moment când totul mi se în- 
vălmășea în minte; pe Ligă, pentru că readusese pe Pă- 
mânt o violenţă de care credeam că se dezbărase pentru 
totdeauna; şi, mai ales, pe Patricia. 

Îngrozit, îmi dădeam seama că o uram atât de tare 
încât îmi doream să văd scena când, într-o banală sală 
de spital, ortopsihologul avea să-i remodeleze spiritul 
pentru a-l face sănătos, sigur, stabil. 

În ce mă privea, nu mai doream nici securitate, nici 
stabilitate. Era timpul să fac unele greșeli, chiar dacă 
aveam să trag ponoasele. Era timpul să mă pun la încer- 
care, să descopăr ce puteam face în condiţii extreme. 

Să primesc oferta lui Tinescu? Însemna, firește, să 
înfrunt o mulțime de greutăţi. Întâi și întâi, să asi- 
milez în doi ani de zile o mulțime de cunoștințe pri- 
vind relațiile cu extratereștri, știind că voi avea de 
lucrat cu experţi ce se puteau lăuda cu o experienţă de 
cincizeci de ani în domeniu, apoi să aplanez fricțiu- 
nile care se vor ivi, făcându-i pe cei din cadrul biro- 
ului să-mi recunoască autoritatea, în sfârșit, să pun în 
practică admirabilul program al lui Micky, pe toată 
lunga lui durată... 

Nu. 

Nu era bine. Era o sfidare, dar nu cea pe care mi-o 
doream. Aveam în minte ceva mai potrivit. M-am gân- 
dit mult, încruntat. Să plec pe Regulus cu o navă-zoo? 
Nu. Ce fel de sfidare înseamnă să fii obiectul pasiv al 
unor studii științifice ? 

Țineam totuși să părăsesc Pământul. Îmi apărea 
acum sleit și bolnav. Văzusem în Patricia întruchiparea 
tuturor farmecelor lui și... 

Asta era. 

Pe toată galaxia, nu-mi puteam explica cum de 
nu-mi dădusem seama mai devreme. Era o idee pe care 
o înlăturasem refuzând s-o iau în serios şi-mi ieșise 
aproape cu totul din minte, când era tocmai soluţia pe 
care o căutam. 

Am scos din buzunar un cartonaș pe care se afla o 
adresă. M-am dus direct acolo. Când s-a deschis ușa, 
am tras adânc aer în piept și am rostit: 

— Accept postul de director pe care mi l-ai propus. 


26 


Kay Lee Wong se uită la mine de parcă nu i-ar fi venit 
să-și creadă urechilor. Purta o nouă ținută bărbătească, al- 
cătuită din capă și pantaloni, de astă dată de un verde în- 
chis. Faţa-i părea o floare de aur răsărind dintre frunze. 

În cele din urmă răspunse: 

— Dar... dar credeam că ne urăști atât de tare încât 
niciodată... Oh! Intră, intră! Ce ştire minunată! 

Eram s-o întreb ce voia să spună, când am zărit un 
ceas pe perete. 

— E într-adevăr 16 trecute ? am întrebat neîncrezător. 

— Da. Abia m-am întors de la voi, de la birou. Ia loc, 
te rog. Roald, nu-ţi pot spune cât sunt de fericită că pri- 
mești postul. 

Așadar, pierdut în gânduri, rătăcisem ore și ore, la 
nesfârșit. Dar nu trebuia să mă mir. Am ridicat din 
umeri, întorcându-mă la întrebarea care-mi stătea 
pe buze. 

— Credeai că vă urăsc? Vrei să spui pe stellarieni? 

- După câte ţi-am făcut... Își mușcă buzele și pre- 
ciză: Vreau să spun, prietena dumitale, Patricia. Doar 
noi suntem de vină, nu-i așa? 

— De vină sunt mai mult eu, am răspuns. Și, după o 
scurtă pauză: Dar ce ai căutat la birou? 

Nu părea în stare să-mi înfrunte privirile. Uitându-se 
într-o parte, spuse: 

— Am discutat cu un tânăr pe care cred că-l cunoşti, 
Micky Torres. Și din vorbele lui am înţeles... dar să în- 
cep mai bine cu începutul. 

Nu sunt un ghid venit aici să-i însoțesc pe tau-cetieni. 
Iar raita pe care am dat-o săptămâna trecută pe la sta- 
iile de recrutare n-a constituit decât un paravan pentru 
adevărata mea misiune. Am fost trimisă eu, deoarece 
s-a considerat că o fată ar fi ultima pe care aţi bănui-o 
de spionaj și sabotaj. 

— Nu era vorba de staţii de recrutare, am spus înce- 
tișor, ci de secţii locale ale Ligii „Stelele pentru Om“? 

— Așa e, încuviinţă cu amărăciune. Trebuie să înţe- 
legi, Roald, cât de afectați am fost de faptul că Pă- 
mântul ne trata ca pe un fel de experiență sociologică la 
nivel planetar. Sigur, la început cam asta și eram. Dar 
când am vizitat tau Ceti și i-am descoperit locuitorii, 
când ne-am construit astronave superioare celor de 
care dispuneţi am început să ne punem întrebarea cât 
timp va mai dura situația asta anormală. 

O situaţie care nici măcar nouă nu e. Micky Torres 
mi-a explicat cum, în secolul al XVIII-lea, ţara numită 
pe atunci America, o colonie a Angliei, s-a rupt de ve- 
chea stăpânire și și-a văzut de drumul ei pentru a deveni 
una dintre cele mai mari puteri mondiale. E tocmai ce 
aveam și noi de gând, să forțăm ruptura, silindu-vă să 
ne recunoașteţi independenţa. Liga... Liga nu era decât 
un fleac. Nu-ţi poți da seama câtă trudă și câtă ingeni- 
ozitate s-au cheltuit pentru a crea la voi focare de criză. 
Planul urmărea să vă dăm atâta de furcă încât să vreți să 
scăpaţi de noi, acordându-ne independenţa. 

ȘI toate astea pentru ce? Pentru nimic, își răspunse 
singură ridicându-și în sfârșit spre mine ochii triști. Pri- 
etenul dumitale Micky Torres şi-a pierdut toată ziua 
explicându-mi măsurile pe care le-aţi luat pentru a ne 

asigura, nu numai libertatea, dar și conducerea. Roald, 
nu mi-aș fi închipuit vreodată o asemenea generozitate... 
mai cu seamă că nici nu v-am cerut-o. Mi-e rușine. Asta-i 
adevărul, mi-e rușine când mă gândesc la ce urma să fac. 

— Cum i-au dat de urmă? 

— Nu ştiu. Am fost probabil urmărită discret în timp 
ce făceam turul secțiilor Ligi, iar un polițist politicos s-a 
înființat astăzi, m-a poftit să vin la birou... și cam atât. 

- E verosimil, am încuviinţat. Să informezi din 
vreme unele persoane cu influenţă pe Stellaris... e o mă- 
sură de prevedere înţeleaptă. Un fel de kenekito-ma- 
dual, cum s-ar spune. 

- Poftim? 

— N-are importanță. Un termen de pe Regulus, pe 
care l-am învăţat de curând. Și se potriveşte, pare-se, de 
minune, am adăugat lăsându-mă pe spătarul fotoliului. 
Vezi, era firesc să nu fi fost în stare să prevedeți cum 
vom reacţiona. Acolo, pe Stellaris, societatea voastră e 
disciplinată, riguros organizată și agresivă. Și așa tre- 
buie să fie pentru a face, dintr-o colonie luptând pentru 
supraviețuire, o lume nouă. Pe Pământ, dimpotrivă, n-am 
pornit de la ideea fundamentală de cooperare. A trebuit 
să învăţăm lecţia pe pielea noastră, după ce am fost pe 
punctul de a nimici întreaga specie umană. 

Până la urmă, există poate un fel de evoluţie și prin- 
tre societățile planetare. Bazată pe înfăptuiri decurgând 
din cooperare, Stellaris preia ștafeta din mâinile Pă- 
mântului, care a cunoscut milenii de înfăptuiri bazate 
pe concurență. Și, la drept vorbind, cel mai mare și sin- 
gurul efort de cooperare din Istoria noastră va trebui 
realizat de cele două generaţii ce vin după noi. 

Kay privea pe fereastră spre oraș. Apoi spuse: 

— Poporul meu va ști să înțeleagă, sper, că hotărâ- 
rea pe care aţi luat-o a fost dictată de putere, și nu de 
slăbiciune. 

Mi-am amintut de ceva. 

— Într-una dintre nopţile trecute am stat de vorbă 
cu Anovel, regulianul care se afla la bordul rachetei 
avariate. Se pare că Liga a sabotat-o anume pentru a-l 
ucide. Un alt fanatic a încercat mai apoi să-l omoare 
sub pretextul că-l supune unor experienţe de laborator. 
Dar reacția lui Anovel a fost cam asta: „Când ești in- 
vulnerabil, îți poți îngădui să priveşti asemenea lucruri 
cu oarecare nepăsare“. Într-un fel, Pământul e invulne- 
rabil, în felul lui. Am adus o asemenea contribuţie la is- 
toria omenirii, încât nimeni nu ne-o mai poate lua. 

— Mă întreb, șopti ea, cât de departe vom merge... 
Ieri, sălbatici vânând prin păduri și adăpostindu- -ne 
prin peșteri. Azi, intermediari între specii răspândite 
sub vreo șase sori. lar mâine...? 

Un timp, am tăcut amândoi. Apoi am sărit în picioare. 

— Ei bine, ce-ai zice să mergem să sărbătorim un- 
deva noua mea funcţie? 

— Ar fi grozav, mi-a răspuns zâmbind. Dacă ești de 
acord să sărbătoresc totodată independența dobândită 
de Stellaris... pe care voi ne-o pregătiți. 

Și sărbătorirea s-a tot prelungit. Încă nu mă refăcu- 
sem cu totul luni dimineață, când am intrat în biroul lui 
Tinescu. Purtam un costum nou, pe care Kay mă pu- 
sese să-l cumpăr, pantaloni negri cu fireturi de argint și 
capă asortată, mult mai bătător la ochi decât tot ce pur- 
tam de obicei, și aveam cu siguranţă o expresie care 
trăda schimbarea petrecută în mine. 

Tinescu mă privi scrutător şi spuse: 

— Roald! Te-ai hotărât să-mi preiei postul! 

— Da, am răspuns instalându-mă într-un fotoliu, am 
hotărât să devin director de birou. De asta vă refuz 
propunerea. 

Mă întrebasem de multe ori dacă Tinescu putea fi 
luat prin surprindere. A fost cazul acum, dar pentru 
scurtă vreme. Făcu ochii mari și buzele i se strânseră 
pentru un fluierat neauzit. 


182 john brunner 


— Roald, ai mai multă minte decât mine. Te duci pe 
Stellaris. Pe Stellaris, în timp ce eu, cap pătrat ce sunt... 
minte ceţoasă... 

O dădu pe românește. Când își recăpătă stăpânirea 
de sine, se ridică ocolind biroul, mă bătu pe umăr, râse, 
înjură, din nou, apoi se întoarse la locul lui. 

— N-am să înţeleg niciodată cum am pierdut din ve- 
dere... Ce rost are să-l instalezi la biroul ăsta pe cel mai 
bun om disponibil, când ne-am pus de acord să predăm 
cât mai repede stellarienilor comanda? (Râse din nou 
atât de tare că-i dădură lacrimile. Și m-am surprins nă- 
dăjduind să dobândesc cândva și eu facultatea de a-mi 
bate joc de propria mea miopie.) Cum-necum, cine te-a 
împins de la spate? întrebă el deodată. Ai de gând să te 
însori cu fata aia de pe Stellaris, hai? 

La urma urmelor, de ce nu? În fond, e o idee 
bună.... Dar, ca și el, am adoptat un ton ironic: 

— Ştiţi la fel de bine ca și mine că pe Stellaris nu se 
încheie căsătorii. N-au decât contracte de coabitare. 

— Hm... excelentă idee, în teorie: asigură copiilor un 
cămin stabil. Dar mi s-a părut întotdeauna cam rece și... 
administrativă. Mă rog. Cum să procedăm, așadar? În 
mod normal, nu vei avea competența necesară câtă vreme 
nu-ți vei face stagiul la relațiile cu extratereștri, asupra că- 
ruia am insistat atât, în eventualitatea că ai fi rămas aici. 
Sarcina principală a B.R.C.-ului stellarian se limitează to- 
tuși la relațiile cu oamenii — programul lui Micky — așa 
că te vei putea ocupa de rest peste câţiva ani, când noul 
birou își va fi completat personalul. Ce-ai zice să apelăm 
la Charisse Wasawati ? Ți-ar putea prelua munca, în cazul 
în care n-a fost prea zguduită de reproșurile pe care i 
le-am făcut pentru că n-a fost în stare să controleze ra- 
poartele tehnice de pe Stellaris. De fapt, de ce n-aţi face, 
pentru moment, schimb de posturi? Nu-i nevoie să 
trâmbiţezi înfiinţarea unui birou rival înainte ca Micky 
să-și pună planul pe roate. Da, cred că te vom instala 

acolo ca revizor temporar. Va trebui desigur să-i pui la 
curent măcar pe câțiva dintre membrii echipei de acolo... 

În zece minute totul fusese stabilit, dar eram nerăb- 
dător să plec. Trebuia să mai văd pe cineva ca să-i pun 
câteva întrebări foarte, foarte importante. 


Era acasă. Ca şi în cazul lui Tinescu, am avut impre- 
sia că mă aștepta. Pentru că n-avea nevoie de amenajări 
speciale, i se dăduse o cameră în clădirea personalului 
C.P.E.T.-ului. Anunţătorul îmi transmisese glasul lui 
blând și lipsit de emoții. 

- Bună dimineaţa, Roald. Ce bine că ai trecut să mă 
vezi. Intră, te rog. 

Am intrat. Cu picioarele îndoite spre spate atin- 
gând podeaua, Anovel era cocoţat pe un scaun de pe 
Regulus şi urmărea, pe ecranul TV, buletinul de știri. 
Crainicul tocmai vestea dizolvarea Ligii „Stelele pen- 
tru Om“, acuzată de complicitate la asasinat și tenta- 
tivă de ucidere. 

— Pot urmări programul până la capăt? întrebă el în 
șoaptă. Urmează un interviu cu ministrul vostru al 
Afacerilor Extraterestre. 

— Te rog. Aș vrea să-l ascult și eu. 

Încercând să fac cât mai puţin zgomot, m-am în- 
dreptat spre unul dintre scaunele rezervate vizitatorilor 
umani. 

Giuseppe Capra se ivi după câteva minute pe ecran. 
Nu 1 se adresă celui care-l intervieva, ci, întorcându-se spre 
camera de luat vederi, le vorbi direct telespectatonilor. 

- Da, mă bucur că Liga a fost desfiinţată. Și n-o 
spun numai pentru că s-a înjosit până la a săvârși crime 
pe care nu credeam să le mai vedem. Mă bucur și pentru 
salvgardarea celorlalte ființe — a tuturor celorlalte ființe, 
indiferent de conformaţia lor — care ne pot oferi atâtea 
în domenii ca psihologia... biologia... și pe care Liga 
nu le considera decât drept animale. I-aţi văzut poate 

manifestele, spuse el arătând caricatura pe care o găsisem 
în cutia transportorului în dimineaţa sosirii tau-cetie- 
nilor. Să prade cunoștințele omenirii! Ce aberaţie! Prin- 
tre voi, cei care mă ascultați acum, se află cu siguranță 
unii care-și datorează viaţa lecţiilor de genetică şi de ma- 
nipulare. a celulelor pe care le-am primit din partea celor 
de pe Sigma din Săgetătorul, ca și alții, probabil, care... 

Mâna albastră a lui Anovel se întinsese pentru a opri 
emisiunea și regulianul scoase un sunet ce părea un oftat. 

— Ei bine, Roald? întrebă el întorcându-se spre mine 
cu scaun cu tot. 

— Noaptea trecută, am început alegându-mi cu grijă 
cuvintele, mi-ai spus despre Regulus unele lucruri pe 
care, după Indowegiatuk, nu le-ai fi spus dacă n-ai fi 
avut un motiv precis. A ajuns astfel la concluzia că nu 
eşti un simplu turist, călătorind la bordul unei 
nave-zoo doar pentru că reprezintă un mijloc de călă- 
torie avantajos. Afirmă că ești un kenekito-madual. 

— Limpede ca lumina zilei, încuviinţă Anovel. 

— Toți cei ce se ocupă de relațiile cu extratereștri își 
frământă creierii încercând să-și dea seama de ce ai fost 
trimis la noi pentru a divulga tocmai acest kenekito. După 
părerea mea, se înșală. Mi se pare logic că ai de îndeplinit 
un dublu rol. Presupun că, dacă are de dezvăluit infor- 
maţii capitale, un madual trebuie, totodată, să afle altele. 

— Continuă. Până acum logica dumitale e fără greş. 

Cuvintele lui aveau un accent ușor ironic. Am răsu- 
flat adânc, acum venea partea cea mai grea. 

— După ce ai plecat de la Jacky Demba, Helga 
Micaleff a spus să ești o „realizare grozavă“. Mai în- 
coace, directorul meu, 'Tinescu, a declarat că din cauza 
uluitoarei sale adaptibilități, specia dumitale pare făcută 
„la comandă“ pentru colonizarea interstelară. De fapt, 
fiecare dintre noi, inclusiv Indowegiatuk, consideră că 
voi ar fi trebuit să inventaţi zborul spaţial și se întreabă 
de ce n-aţi făcut-o. Până acum obișnuiam să trecem 

peste problema asta, socotind punerea ei drept o do- 
vadă de antropocentrism și atribuindu-vă idealuri care 
n-ar include o asemenea linie de dezvoltare. 

Dar m-am întrebat deunăzi ce s-ar fi petrecut dacă 
tau-cetienii ar fi construit astronave înainte de a-i fi desco- 
perit noi și dacă ar fi dat peste oamenii de pe Viridis fără să 
știe că e vorba de o societate înrudită cu cea de pe Pământ... 

Încremenit ca o statuie, Anovel asculta plecându-și 
capul albastru. Mi-am ales cu încă și mai multă grijă ul- 
timele cuvinte: 

— Există o singură explicație. Trebuie să fi descope- 
rit zborul spațial. L-aţi și descoperit. Aşadar, nu ești un 
regulian, ci un colonist. 

Obişnuitul zâmbet trist întinse buzele lui Anovel. 

- Continuă, mă îndemnă el. 

— Mai vrei amănunte? Bine. Aţi fost într-adevăr fă- 
cuți „la comandă“ pentru colonizarea interstelară. Nicio 
lume nu putea produce o specie atât de adaptabilă. Sun- 
teţi o formă de viață optimă, creată în mod artificial. 

S-ar fi zis că Anovel aștepta să vorbesc mai departe. 
M-am întrebat ce să mai spun și deodată m-am hotărât. 

— Aţi decis că a sosit momentul să aflăm și noi? 

— Nu chiar. Nu de tot. Dar, după cum ai bănuit, mă 
aflu aici pentru a culege fapte şi-mi pot da seama că eve- 
nimentul se va petrece încă în cursul vieţii dumitale. Am 
descoperit de curând o schimbare subtilă în conținutul 
buletinelor voastre de ştiri, indicând că Pământul se 
pregătește să cedeze stellarienilor supremația. Dacă sun- 
teți în stare să efectuaţi fără accese de isterie o asemenea 
tranziție, veţi putea accepta ȘI existenţa unei specii care 
călătoreşte prin spaţiu de cincisprezece mii de ani. 

- De atâta vreme? am șoptit. De ce atunci...? Sunt 
uluit de interesul pe care ni-l arătați. 

— O, dar vă respectăm mult. Am ajuns mai departe de- 
cât voi, dar ați atins mai repede decât noi nivelul vostru 
actual. Împreună, am putea alcătui o asociaţie remarcabilă. 

— Care e locul vostru de origine? 

— Ne-am născut, cu multă vreme în urmă, sub un 
soare pe care nu-l puteți vedea de pe Pământ. E ascuns 
în Calea Lactee. 

— Cum se face că nu v-am întâlnit niciodată astro- 
navele ? Nu în spaţiu, ar fi fost o coincidenţă de ordin 
astronomic, dar în jurul planetei Regulus, pe care o vi- 
zităm atât de des? 

— Câtă vreme madual-ul consideră că e cazul, niciuna 
dintre navele noastre nu mai frecventează planeta. Nu le 
ducem lipsa. i-am spus că grija noastră principală e să ne 
sporim intelectul cu o nouă dimensiune. A face, a călători, 
toate astea țin de o epocă trecută: Firește, în alte colonii ai 
noștri urmăresc țeluri diferite... poate tot atât de depărtate 
de ale noastre ca ţelurile stellarienilor de ale viridienilor. 

— Cam câte colonii aveţi? 

— Sute, răspunse Anovel, dar problema nu părea 
să-l intereseze; privindu-mă plin de curiozitate, adă- 
ugă: Ştii că, într-un fel, eşti tot un madual? Oricum, te 
apropii de conceptul nostru mai mult decât oricare din- 
tre semenii dumitale pe care am avut prilejul să-i întâl- 
nesc. Cred să deții un Fenekito care se referă la 
problema de care am vorbit adineauri, transferul pute- 
rii către stellarieni. Am dreptate? Apoi, văzând că ṣo- 
văi, a spus, cumva jignit: Roald, sunt unul dintre cei 
cărora li se încredințează asemenea lucruri. 

Eram convins. Învingându-mi reținerea, i-am îm- 
părtășit toată povestea. 

ţi doresc succes, a spus când am isprăvit. Dacă 
totul merge bine, peste cincizeci de ani veți fi copți 
pentru întâlnirea cu noi. Felicitări! 

S-a ridicat și mi-a întins mâna. L-am imitat. 

- Înainte de a te lăsa să pleci, zise el, trebuie să mai fac 
ceva. Îmi pare rău, dar e absolut necesar... Misiunea unui 
madual comportă şi un al treilea aspect. Suprimarea unui 
kenekito căruia nu i-a sosit timpul să fie dezvăluit. 

Un fel de fluid emană parcă din mâna care o strângea 
pe a mea și am uitat pe loc tot ce aflasem. 


Epilog 


Roald Vincent, director general al Schimburilor 
Culturale Interstelare, președinte al Comitetului Speci- 
ilor Multiple, vicepreşedinte din oficiu al Consiliului 
Planetar Stellarian, membru al Academiei de Științe de 
pe Stellaris, membru corespondent al Academiei de pe 
Pământ, membru de onoare al Societăţii de Sociologie, 
de patrusprezece ori doctor honoris causa al diferitelor 
universități din trei sisteme solare, își împături noul 
contract de coabitare și-l vâri în buzunar, împreună cu 
fotografiile înfățișând-o pe Kay, pe cei doi fii ai lor și o 
nepoată. Oftă mulțumit. Fusese o idee bună să se des- 
partă pentru o vreme, cu prilejul căsătoriei fiului cel 
mare, şi nu putea nega că se bucurase de mica escapadă. 
Kay, probabil la fel. Era încă atât de atrăgătoare... 

Cincizeci de ani de când se întâlniseră! Pe vremuri, 
o viaţă de om. Dar Roald era tot viguros — după cum 
își dovedise de curând — și se aștepta la încă treizeci de 
ani de muncă productivă. 

Privi, pe fereastra biroului, spre lumea din care-și 
făcuse un cămin. Nu era Pământul. Dar valora, în 
unele privințe, mai mult decât Pământul și, dacă lu- 
crurile stăteau așa, putea revendica pe drept cuvânt o 
parte din merit. 

Gândurile prinseră să-i rătăcească. Ținând seama că 
nu trecuse decât o jumătate de veac, unele schimbări 
erau de-a dreptul fantastice. Cine s-ar fi așteptat ca 
Shvast, micul interpret, să fie ales drept prim președinte 
planetar pe Tau Ceti 4? Tau-cetienii aveau acum un gu- 
vern mondial, până şi o limbă mondială, iar Roald va 
apuca probabil, înainte de a-și sfârși zilele, aterizarea pe 
Stellaris a unei astronave construite de ei. 

Jacky Demba devenise, pe Pământ, ministrul Aface- 
rilor Extraterestre! Luase parte la funerariile lui 
Tinescu și pusese pe sicriul lui coroana de crini stellar- 
ieni pe care Roald izbutise s-o expedieze, acum când 
datorită noilor astronave stellariene, preţul transportu- 
lui nu mai era prohibitiv, ci doar exorbitant... 

Și Micky Torres, bineînţeles! Când secretarul as- 
cuns îndărătul denumirii anodine de Departament al 
Relaţiilor Panumane fusese în cele din urmă dezvă- 
luit, se pornise o fantastică avalanșă de scrisori care 
ameninţase să-l înalțe, împotriva voinţei lui, la preșe- 
dinția Pământului. Era caraghios! Președintele Pă- 
mântului, la patruzeci de ani? Micky, oricum, ar fi 
refuzat; privirile i se îndreptau spre un proiect mult 
mai însemnat și care era pe cale de a se realiza. Diri- 
jase din culise înființarea Comitetului Speciilor 
Multiple, timp de mai bine de un deceniu îi călăuzise 
dezvoltarea, iar acum se resemnase să iasă în faţa sce- 
nei, celelalte specii nevoind să accepte pe nimeni altul 
drept președinte atunci când Comitetul se transformă 
în Consiliul Lumilor. 

Roald se bucura de dezvoltarea vechiului Comitet; 
i se lua o povară de pe umeri. Nu avusese niciodată da- 
rul lui Micky de a se folosi de timp până la ultima lui li- 
mită. Ochii i se opriră pe rândul de cărți așezate la loc 
de cinste sub fereastră: trei romane, trei lucrări despre 
evoluția socială, devenite lucrări de referință, și un studiu, 
de pe acum clasic, despre forțele vinovate de declanșarea 


răbdarea timpului 189 


războaielor, toate purtând numele sonor al lui Miguel 
de Madrigal de las Altas Torres. 

Când naiba avea Micky vreme să le facă pe toate? 

Videofonul îl trezi din visare. Pe ecran se ivi, ațâțat 
la culme, chipul unuia dintre adjuncțui lui. 

— Ce s-a întâmplat, Wegener? mormâi Roald. 

— Alarmă generală, domnule director! 

— Cum? făcu Roald sărind în picioare. Dar, pe toată 
galaxia, de ce alarmă generală? 

— După câte am aflat, e vorba de o navă neidentifi- 
cată. Acum o jumătate de oră Alcor și-a semnalat în 
mod obișnuit, apropierea; dar câteva minute după 
aceea a transmis un mesaj anunțând că o astronavă stră- 
ină a pătruns în sistem, îndreptându-se spre centrul ga- 
laxiei. Niciuna dintre navele noastre nu pare a se afla în 
regiunea respectivă, în niciun caz una circulând cu vi- 
teză subluminică. Trebuie să fie vorba de o navă con- 
struită de o altă specie. 

Roald încremeni. Într-o străfulgerare gândul îi fugi 
în urmă cu cincizeci de ani. Și-și aminti. 

Nu încercă să ghicească prin ce miraculoasă cunoaș- 
tere a psihologiei umane izbutise. Anovel să realizeze 
una ca asta. Dar nu-i purta pică. Cincizeci de ani anun- 
ţase extraterestrul, cincizeci de ani se împliniseră. Și 
iată-i venind: stăpânii de cincisprezece milenii ai zbo- 
rului spațial... 

— Domnule director, urlă Wegener la videofon, nu 
vă simțiți bine? 

— Cum ?... Oh, iartă-mă, Wegener, nu făceam decât să 
mă gândesc... Alcor e nava căpitanului van Hoff, nu-i așa? 
Ciudat, cum soarta l-a ales tocmai pe el... Dar cred că s-au 
petrecut lucruri și mai ciudate... Fă, te rog, două lucruri: 
mai întâi, anulează alarma asta generală caraghioasă; apoi, 
cheamă astroportul și cere-i directorului Rosenbaum 
să-mi pregătească o rachetă. După atâta vreme, cred că 
merit și eu să fac parte din comitetul de recepție. 

Rostise ultimele cuvinte mai mult în şoaptă, dar 
Wegener nu le-ar fi auzit în niciun caz. Se depărtase de 
videofon pentru a răspunde unui alt apel și Roald nu 
mai prindea acum decât frânturi nedeslușite: 

— Nu, e absurd... nu poate fi... van Hoff trebuie 
să-și fi pierdut minţile... cum, regulieni? Eşti sigur că 
sunt regulieni ? 

— Wegener! strigă Roald. 

— Curată nebunie, spuse adjunctul întorcându-se 
din nou spre obiectivul camerei. Alcor susţine că străi- 
nii emit în anglică pe lungimea noastră de undă și... dar 
asta nu se poate! 

— Ce anume? 

— În primul rând, se jelui Wegener, cer să vă vor- 
bească, în al doilea rând, Alcor pretinde că arată ca niște 
regulieni. Dar regulienii nu posedă astronave. 

— Nu, nu sunt regulieni, spuse liniștit Roald. Nu 
chiar. Dar, de vreme ce doresc să-mi vorbească, e poate 
politicos să le oferim un circuit. 

Wegener căscă ochii mari și făcu un gest de parcă ar 
fi vrut să-şi dea cu pumnii în cap, dar era obișnuit să 
facă pentru Roald lucruri de neînțeles și, cum se sfâr- 
şeau de obicei cu bine, se supuse. 

Fără veste, se stabili legătura și pe ecran se ivi un cap 
prelung, albastru, cu o coamă unduitoare și aurie. Se- 
măna atât de bine cu Anovel, că i-ar fi putut fi frate gea- 
măn. Numai că Anovel se afla pe Regulus și, în afara 
celor terestre, nicio astronavă nu coborâse pe planetă 
de mai bine de un secol, de când madual-ul hotărâse că 
era mai bine ca unii factori esențiali să fie tăinuiţi. 

Roald răsuflă adânc. Făcuse mai multe vizite pe 
Regulus și prinsese câte ceva din limbajul subtil al lo- 
cuitorilor. Folosind inflexiunile cele mai ceremonioase 
și mai elaborate, rosti: 

— Ne simţim onoraţi de încrederea pe care keneki- 
to-madual ne-o acordă. 

Fiinţa de pe ecran îl privi lung. În cele din urmă răs- 
punse în anglică, tărăgănând dinadins rostirea cuvinte- 
lor, pentru a se face înţeleasă. Respira desigur fluor și, 
într-o asemenea atmosferă, timpul ei subiectiv era cu 
mult mai rapid decât timpul oamenilor. 

— Am primit instrucţiuni ca, înainte de a lua contact 
cu guvernul dumneavoastră, să vă cer iertare din partea 
unui membru al speciei noastre, pe nume Anovel. Sunt 
însărcinat să vă spun că regretă că a fost nevoit să exer- 
cite asupra dumneavoastră constrângerea madual-ului. 
V-a urmărit timp de cincizeci de ani și a ajuns la con- 
cluzia că onoarea dumneavoastră putea păstra și sin- 
gură kenekito-ul. Apoi, plecându-și capul prelung 
într-un salut plin de graţie, adăugă: Kenekito-madual 
Roald Vincent, sperăm să vă urăm bun venit pe nava 
noastră. Suntem gata să vă primim când doriți. 


